ⵜⵉⵏⴼⵓⵙⵉⵏ ⵏ ⵉⵎⵥⵥⵢⴰⵏⵏ ⴰⴱⴰⵖⵍ ⴷ ⵎⴻⵎⵎⵉⵙ ⵉⵏⵏⴰ ⴰⵙ ⵓⴱⴰⵖⵍ ⵉ ⵎⴻⵎⵎⵉⵙ ⴰⵎⴰⵥⵓⵥ: " ⴰ ⵎⴻⵎⵎⵉ, ⵅⵎⵉ ⵖⴰ ⵜⵥⵕⴷ ⵛⴰ ⵏ ⵓⵏⴳⵎⴰⵔ ⴰⴽⴷ ⵓⴱⵔⵉⴷ, ⵉⵅⵏⵙ ⵖⴰⵔ ⵜⵎⵓⵔⵜ, ⵔⵡⵍ, ⵓⵔ ⵜⵜⵕⴰⵊⴰ ⴰⴷ ⵉⴽⴽⵔ, ⴰⴷ ⵉⴱⴷⴷ ". ⵉⵏⵏⴰ ⴰⵙ ⵎⴻⵎⵎⵉⵙ: " ⴰⵢⵀⴰⵢ ⴰ ⴱⴰⴱⴰ! ⵖⴰⵔ ⴰⴷ ⵜⵥⵕⵖ ⵖⴰⵔ ⵔⴰⴳⴳⵯⴰⵊ, ⴰⴷ ⴹⵡⵖ, ⵎⵉⵏⵣⵉ, ⵉ ⵎⴰⵍⴰ ⵏⵜⵜⴰ ⵜⵓⵖⴰ ⵢⵉⵙⵉ ⴷ ⴰⵥⵕⵓ ⵙⴳ ⴰⵔⵔⴰⴳⵓⴱ! " ⵉⵏⵏⴰ ⴰⵙ ⴱⴰⴱⴰⵙ: " ⵉⵀⵉⵀ ⴰ ⵎⴻⵎⵎⵉ, ⵜⵉⵖⵉⵜ ⵏⵏⵛ, ⵜⵄⴷⵓ ⵜⵏⵏⵉ ⵏ ⴱⴰⴱⴰⵛ, ⵓⵔ ⵅⴰⴼⴽ ⵜⴳⴳⵯⴷⵖ! " ⵉⴳⵉⴷⵔ ⴷ ⵢⵉⴽⴼⵔ ⵉⵊⵊⵓⵍ ⵉⴳⵉⴷⵔ ⵎⴰⵍⴰ ⵉⵟⵟⴼ ⵉⴽⴼⵔ ⴰⴷ ⵜ ⵉⵏⵖ. ⵎⵉⵏⵣⵉ, ⵜⵓⵖⴰ ⵊⴰⵔⴰⵙⵏ ⵜⴰⵃⵙⵉⴼⵜ. ⵉⵊⵊ ⵏ ⵡⴰⵙⵙ, ⵉⵡⴹⴰ ⴷ ⵊⴰⵔ ⵉⴼⴰⵙⵙⵏ ⵏⵏⵙ. ⵉⵃⴰⵔⵜ ⵅⴰⴼⵙ, ⵉⴹⵡⴰ ⵙⵉⴳⵙ ⴳ ⵓⵊⵏⵏⴰ. ⵉⵏⵏⴰ ⴰⵙ: " ⴰⵙⵙⴰ, ⴷ ⴰⵙⵙ ⵏⵏⵛ! ⵉⵏⵉ ⵎⴰⵏⵉ ⵛⴽⴽ ⵖⴰ ⵏⴹⵕⵖ? ". ⵉⴽⴼⵔ ⵜⵓⵖⴰ ⵜ ⴷ ⵎⵉⵖⵉⵙ, ⵉⵏⵏⴰ ⴰⵙ: ⵏⵛⵛ, ⵜⵜⴳⴳⵯⴷⵖ ⴰⵎⴰⵏ ⴷ ⵜⴰⵍⴰⵡⵉⵏ. ⵜⵜⵅⵙⵖ ⵜⵉⵚⵓⴹⴰⵕ ⴷ ⵡⴰⵏⵙⴰⵡⵏ ⵢⵓⵥⵖⵏ, ⵏⴹⵕ ⴰⵢⵉ ⴷⵉⵏⵏ! ⵢⵉⵡⴹ ⵢⵉⴳⵉⴷⵔ ⵙⵏⵏⵊ ⵏ ⵢⵉⵛⵜ ⵏ ⵜⴰⵍⴰ, ⵓⵛⴰ ⵉⵏⴹⵕ ⵉⵜ ⴳ ⵡⴰⵎⴰⵏ. ⵢⵓⴷⴼ ⵢⵉⴽⴼⵔ ⴳ ⵡⴰⵎⴰⵏ, ⵉⴼⴼⵖ ⴷ. ⵉⵏⵏⴰ ⴰⵙ ⵉ ⵉⴳⵉⴷⵔ: " ⴰⵎⵎⵓ ⵜⵓⵖⴰ ⵅⵙⵖ! " ⴰⵊⴹⵉⴹ ⴰⵏⴰⵥⵓⵕ ⵜⵓⵖⴰ ⵉⵊⵊ ⵏ ⵓⵊⴹⵉⴹ ⵉⵣⴷⴷⵖ ⴳ ⵢⵉⵛⵜ ⵏ ⵜⵓⵔⵜⵉⵜ ⴳ ⵜⴰⴳⴰⵏⵜ. ⵜⵓⵖⴰ ⵉⵜⵜⴼⴼⵖ ⴽⵓ ⴰⵙⵙ ⵙⴳ ⵜⴰⴷⴷⴰⵔⵜ ⵏⵏⵙ ⵣⵉⴽⴽ, ⵉⵜⵜⵔⵓⵙ ⵅⴼ ⵢⵉⵛⵜ ⵏ ⵜⵚⵟⵟⴰ ⵏ ⵓⵙⴽⵍⵓ, ⵉⵜⵜⵉⵔⵉⵔ, ⵉⵛⵛⴰⵜ ⴳ ⵜⵎⵊⴰ. ⵉⵇⵇⴰⵔ ⴰⵙ: " ⵜⴰⵎⵓⵔⵜ ⵉⵏⵓ, ⴰ ⵍⴰⵍⵍⴰⵙ ⵏ ⵜⵎⵓⵔⴰ, ⵜⵓⴷⵔⵜ ⵏⵏⵎ ⵜⵎⵖⴰⵔ, ⵓⵔ ⵜⵇⵇⵉⵏ ⵙ ⵜⵡⵓⵔⴰ, ⵜⴰⴼⵙⵓⵜ ⵏⵏⵎ, ⵜⵥⵉⵍ ⵜⵙⵡⴰ ⴰⵎⴰⵏ ⵏ ⵜⴰⵍⴰ, ⵏⵛⵛ, ⴰⵇⵇⴰ ⵉⵢⵉ ⴷⴰⵢⵎ, ⵜⵜⵉⵔⵉⵔⵖ ⵉ ⵜⵍⴻⵍⵍⵉ, ⴰ ⵍⴰⵍⵍⴰⵙ ⵏ ⵜⵎⵓⵔⴰ, ⴰ ⵍⴰⵍⵍⴰⵙ ⵏ ⵜⵎⵓⵔⴰ. " ⵉⵊⵊ ⵏ ⵡⴰⵙⵙ, ⵢⵓⵙ ⴷ ⵢⵉⵊⵊ ⵏ ⵓⵏⴳⵎⴰⵔ ⵖⵔ ⵜⴰⴳⴰⵏⵜ ⵏⵏⵉ ⴰⴷ ⵉⴳⵎⵔ. ⵢⵓⴼⴰ ⴷⵉⵏⵏ ⴰⵊⴹⵉⴹ ⵏⵏⵉ ⵅⴼ ⵓⵙⴽⵍⵓ. ⵉⵏⴷⵉ ⴰⵙ ⵉⵟⵟⴼ ⵉⵜ, ⵓⵛⴰ ⵉⵢⵙⵉ ⵜ ⵖⵔ ⵜⴰⴷⴷⴰⵔⵜ ⵏⵏⵙ, ⵉⴳⴳ ⵉⵜ ⴳ ⵉⵙⴽⵏⵉ. ⵉⵏⵏⴰ ⴰⵙ: " ⵙⵙⴰ ⴷ ⵓⵙⴰⵡⵏ ⴰⴷ ⵜⵣⴷⵖⴷ ⴰⴽⵉⴷⵉ ". ⵄⴷⵓⵏ ⵡⵓⵙⵙⴰⵏ, ⵎⴰⵛⴰ ⴰⵊⴹⵉⴹ ⵏⵏⵉ ⵢⵓⴳⵉ ⴰⴷ ⵉⵜⵜⵛ, ⵢⵓⴳⵉ ⴰⴷ ⵢⵉⵔⴰⵔ. ⵉⵏⵏⴰ ⴰⵙ ⵓⵏⴳⵎⴰⵔ: " ⵎⴰⵖⴰⵔ ⵓⵔ ⵜⵜⴻⵜⵜⴷ, ⵓⵔ ⵜⵜⵉⵔⵉⵔⴷ, ⴰ ⴰⵊⴹⵉⴹ? ⵏⵛⵛ, ⵉⵡⵉⵖ ⴷ ⵛⴽⴽ ⵙⴳ ⵜⴰⴳⴰⵏⵜ ⵃⵎⴰ ⵓⵔ ⵅⴰⴼⴽ ⵜⵜⴽⴽ ⵜⴰⵎⴰⵔⴰ: ⵓⵔ ⴰⴽ ⵜⵜⵇⵇⵙ ⵜⴼⵓⵛⵜ, ⵓⵔⴰ ⴷ ⴰⵚⵎⵎⵉⴹ. ⵓⵔ ⵅⴰⴼⴽ ⵉⵛⵛⴰⵜ ⵓⵏⵥⴰⵕ, ⵓⵔⴰ ⴷ ⴰⴷⴼⵍ. ⵡⵛⵉⵖ ⴰⴽ ⴰⴷ ⵜⵛⵛⴷ ⵖⴰⵔ ⵎⵉⵏ ⵉⵛⵏⴰⵏ, ⵡⵛⵉⵖ ⴰⴽ ⴰⴷ ⵜⵙⵡⴷ ⵖⴰⵔ ⴰⵎⴰⵏ ⵉⵣⴷⵉⴳⵏ ". ⵉⵏⵏⴰ ⴰⵙ ⵓⵊⴹⵉⴹ: " ⵙ ⵜⵉⴷⵜ, ⴰ ⴰⵏⴳⵎⴰⵔ! ⵜⵡⵛⵉⴷ ⵉⵢⵉ ⴰⴷ ⵜⵛⵖ, ⴰⴷ ⵙⵡⵖ. ⵜⵙⵙⵣⴷⵖⴷ ⵉⵢⵉ ⴳ ⵜⴰⴷⴷⴰⵔⵜ ⵏⵏⵛ; ⵜⴰⴼⵓⵛⵜ ⴷ ⵓⵚⵎⵎⵉⴹ, ⵓⵔ ⵉⵢⵉ ⵇⵇⵙⵏ; ⴰⵏⵥⴰⵕ ⴷ ⵓⴷⴼⵍ, ⵓⵔ ⵅⴰⴼⵉ ⵡⵜⵉⵏ. ⵎⴰⵛⴰ, ⴰ ⴰⵏⴳⵎⴰⵔ, ⵜⴽⵙⴷ ⵉⵢⵉ ⵜⴰⵎⵓⵔⵜ ⵉⵏⵓ, ⵜⴽⵙⴷ ⵉⵢⵉ ⵜⵉⵍⴻⵍⵍⵉ ⵉⵏⵓ, ⵜⴽⵙⴷ ⵉⵢⵉ ⵜⴰⵡⴰⵛⵓⵏⵜ ⵉⵏⵓ. ⵓⵍ ⵉⵏⵓ, ⵜⵓⵖⴰ ⵢⵉⵎⵎⵉⵔ, ⵔⵅⵅⵓ ⴰⵇⵇⴰ ⵉⵢⵉ ⵖⴰⵔⴽ ⴷ ⴰⵏⴽⵔⴰⴼ ". ⵉⵙⵡⵉⵏⴳⵎ ⵓⵏⴳⵎⴰⵔ ⴰⴽⴷ ⵉⵅⴼ ⵏⵏⵙ, ⵓⵛⴰ ⵉⵏⵏⴰ ⴰⵙ: " ⵙ ⵜⵉⴷⵜ, ⴰ ⴰⵊⴹⵉⴹ ⴰⵏⴰⵥⵓⵕ! ⵜⵓⴷⵔⵜ ⵡⴰⵔ ⵜⴰⵎⵓⵔⵜ ⴰⵎ ⵎⴰⵜⵛⴰ ⴱⵍⴰ ⵜⵉⵍⴻⵍⵍⵉ ". ⵉⵡⴰ ⵉⵕⵥⵎ ⴰⵙ, ⵓⵛⴰ ⵉⴹⵡⴰ ⵓⵊⴹⵉⴹ ⵏⵏⵉ ⵖⵔ ⵜⵎⵓⵔⵜ ⵏⵏⵙ ⵃⵎⴰ ⴰⴷ ⵉⴷⴷⵔ ⴳ ⵜⵍⴻⵍⵍⵉ. ⵓⵛⵛⵏ ⴷ ⵢⵉⵏⵙⵉ ⵉⵊⵊ ⵏ ⵡⵓⵛⵛⵏ ⴷ ⵢⵉⵊⵊ ⵏ ⵢⵉⵏⵙⵉ, ⵖⴰⵔⵙⵏ ⵉⵛⵜ ⵏ ⵜⵙⵔⴰⴼⵜ. ⵕⴰⵃⵏ ⴰⴷ ⴰⵊⵊⵡⵏ, ⴰⴷ ⵉⵙⵉⵏ ⵉⵎⵏⴷⵉ ⵃⵎⴰ ⴰⴷ ⵜⵜⵛⵏ. ⵕⵥⵎⵏ ⵜⴰⵙⵔⴰⴼⵜ, ⵉⴹⵕⴰ ⵢⵉⵏⵙⵉ, ⵉⵛⵛⴰⵕ ⴰⵙ ⴷ ⵉ ⵡⵓⵛⵛⵏ ⵜⵉⵅⵓⵏⵛⴰⵢ. ⵓⵎⵉ ⵖⴰ ⵉⵙⴰⵍⴰ, ⵉⵏⵏⴰ ⴰⵙ ⵢⵉⵏⵙⵉ: " ⵙⵉⵍⵉ ⵉⵢⵉ ⴰ ⵄⵎⵎⵉ ⵓⵛⵛⵏ ". ⵉⵏⵏⴰ ⴰⵙ ⵡⵓⵛⵛⵏ: " ⵓⵀⵓ! " ⵉⵏⵏⴰ ⴰⵙ ⵢⵉⵏⵙⵉ: " ⵉⵡⴰ, ⵓⵎⵉ ⵜⵓⴳⵉⴷ, ⴰⵔⵔ ⵉⵢⵉ ⴷ ⴰⵣⵢⴰⵡ, ⴰⴷ ⴰⴽ ⴷ ⴳⴳⵖ ⴳⵉⵙ ⴷⵔⵓⵙ ⵏ ⵉⵎⵏⴷⵉ, ⴰⵡⵉ ⵜ ⵉ ⵜⴰⵔⵡⴰ ⵉⵏⵓ ". ⵓⵎⵉ ⵉⵟⵟⴼ ⴰⵣⵢⴰⵡ ⵏⵏⵉ, ⵢⵓⴷⴼ ⴳⵉⵙ, ⵓⵛⴰ ⵉⵔⵔ ⴷ ⵅⴰⴼⵙ ⵉⵎⵏⴷⵉ. ⵉⵏⵜⴰ ⴳⵉⵙ ⵉⵅⴼ ⵏⵏⵙ. ⵉⵙⵉⵍⵉ ⵡⵓⵛⵛⵏ ⴰⵣⵢⴰⵡ ⵏⵏⵉ, ⵉⵔⴱⵓ ⵜ ⵅⴼ ⵓⵄⵔⵓⵔ ⵏⵏⵙ, ⵉⵜⵜⵖⵉⵍⴰ ⴰⵙ ⴷ ⵉⵎⵏⴷⵉ. ⴰⵍⴰⵎⵉ ⵢⵉⵡⴹ ⵖⵔ ⵡⴰⵔⵔⴰⵡ ⵏ ⵢⵉⵏⵙⵉ, ⵏⵏⴰⵏ ⴰⵙ: - ⵎⴰⵏⵉ ⵉⵍⵍⴰ ⴱⴰⴱⴰⵜⵏⵖ? - ⵔⵔⵉⵖ ⵅⴰⴼⵙ ⴳ ⵜⵙⵔⴰⴼⵜ. ⴰⵖⴰⵡⵎ ⵛⵡⴰⵢ ⵏ ⵉⵎⵏⴷⵉ ⴰⴷ ⵜ ⵜⵖⵥⵥⵎ! ⵔⵅⴷⵏⵏⵉ, ⵉⴹⵓ ⴷ ⵢⵉⵏⵙⵉ ⵙⴳ ⵓⵣⵢⴰⵡ. ⵉⵏⵏⴰ ⴰⵙ: - ⴰⵀⴰⵀ, ⴰ ⵄⵎⵎⵉ ⵓⵛⵛⵏ! ⵓⵔ ⵙⵙⴰⴳⴳⵯⴰⴷ ⵜⴰⵔⵡⴰ ⵉⵏⵓ! ⵜⵎⴰⴷⴷⴰ ⴷ ⵓⵙⵡⵓ ⴷ ⵡⵓⵛⵛⵏ ⵜⵓⵔⵓ ⵜⵎⴰⴷⴷⴰ ⴳ ⵢⵉⵊⵊ ⵏ ⵡⴰⴷⴷⴰⵔ ⴽⵕⴰⴹ ⵏ ⵉⵚⴹⴰⵡⵏ. ⴽⵓ ⴰⵙⵙ, ⵉⵜⵜⴰⵙ ⴷ ⵖⴰⵔⵙ ⵡⵓⵛⵛⵏ, ⵉⵇⵇⴰⵔ ⴰⵙ: " ⵡⵛ ⵉⵢⵉ ⵉⵊⵊ ⵙⴳ ⵡⴰⵔⵔⴰⵡ ⵏⵏⵎ ⴰⴷ ⵜ ⵜⵛⵖ ⵏⵉⵖ ⴰⴷ ⴷ ⴰⵍⵉⵖ ⵖⴰⵔⵎ ". ⵜⴻⵜⵜⵉⵛⵛ ⴰⵙ ⵜ, ⵎⵉⵏⵣⵉ ⵜⵓⵖⴰ ⵜⵜ ⴷ ⵜⵜⴳⴳⵯⴷ ⵙⵉⴳⵙ. ⴰⵔ ⴰⵎⵉ ⴷ ⴰⵙ ⵉⵇⵇⵉⵎ ⵖⴰⵔ ⵢⵉⵊⵊ. ⵉⵊⵊ ⵏ ⵡⴰⵙⵙ ⵏⵏⵉⴹⵏ, ⵢⵓⵙ ⴷ ⵓⵙⵡⵓ, ⵉⵙⵇⵙⴰ ⵜⵜ: " ⵎⴰⵏⵉⵙ ⴽⴽⵉⵏ ⵜⴰⵔⵡⴰ ⵏⵏⵎ ⴰ ⵍⴰⵍⵍⴰ ⵜⵎⴰⴷⴷⴰ? " ⵜⵔⴰⵔ ⵅⴰⴼⵙ: " ⵉⵜⵛ ⵉⵜⵏ ⵡⵓⵛⵛⵏ. ⴰⵇⵇⴰ ⵉⵜⵜⴰⵙ ⴷ ⵖⴰⵔⵉ ⴽⵓ ⴰⵙⵙ, ⵉⵇⵇⴰⵔ ⵉⵢⵉ ⴰⴷ ⴰⵙ ⵡⵛⵖ ⵉⵊⵊ ⴰⴷ ⵜ ⵉⵜⵛ ⵏⵉⵖ ⴰⴷ ⵢⴰⵍⵉ ⵖⴰⵔⵉ ". ⵉⵏⵏⴰ ⴰⵙ ⵓⵙⵡⵓ: " ⵅⵎⵉ ⴷ ⵖⴰ ⵢⴰⵙ ⵜⵉⵡⵛⵛⴰ, ⵉⵏⵉ ⴰⵙ ⵖⴰⵔ ⴰⵍⵉ ⴷ, ⵎⴰⵍⴰ ⵜⵣⵎⵎⵔⴷ ". ⵓⵎⵉ ⴷ ⵢⵓⵙⴰ, ⵜⵏⵏⴰ ⴰⵙ: " ⴰⵍⵉ ⴷ ⵎⴰⵍⴰ ⵜⵣⵎⵔⴷ! " ⵉⵙⵇⵙⴰ ⵜⵜ ⵡⵓⵛⵛⵏ: " ⵡⵉ ⴷ ⴰⵎ ⵉⵡⵛⵉⵏ ⵜⴰⵡⵏⴳⵉⵎⵜ ⴰⴷ? ". ⵜⵔⴰⵔ ⵅⴰⴼⵙ: " ⵉⵡⵛ ⵉⵢⵉ ⵜⵜ ⵄⵎⵎⵉ ⴰⵙⵡⵓ! ". ⵉⴷⴷⴰ ⵡⵓⵛⵛⵏ ⵖⵔ ⵓⵙⵡⵓ, ⵉⵎⵏⵖ ⴰⴽⵉⴷⵙ. ⵉⵏⵏⴰ ⴰⵙ: " ⵎⴰⵢⵎⵎⵉ ⵜⵡⵛⵉⴷ ⵜⴰⵡⵏⴳⵉⵎⵜ ⵉ ⵜⵎⴰⴷⴷⴰ? ". ⵉⵔⴰⵔ ⵅⴰⴼⵙ ⵓⵙⵡⵓ: " ⵎⵉⵏⵣⵉ ⵓⵔ ⵉⵥⵉⵍ ⴰⴷ ⴰⵙ ⵜⵛⵛⴷ ⵜⴰⵔⵡⴰ ⵏⵏⵙ. ⵉⵇⵇⴰⵏ ⴷ ⵖⴰⵔⴽ ⴰⴷ ⵜⵃⴹⵉⴷ ⵉⵊⴹⴰⴹ ⴷ ⵉⵎⵓⴷⴰⵔ ⵏ ⵜⵎⵓⵔⵜ ⵏⵏⵖ ". ⵎⴰⵛⴰ, ⵓⵛⵛⵏ ⵓⵔ ⵉⵅⵙ ⴰⴷ ⵜⵏ ⵉⵃⴹⴰ. ⵉⵙⵇⵙⴰ ⵜ ⵓⵙⵡⵓ: " ⵎⴰ ⵜⵅⵙⴷ ⴰⴷ ⵜⵛⵛⴷ ⴰⴽⵙⵓⵎ? " ⵉⵔⴰⵔ ⵅⴰⴼⵙ: " ⵡⴰⵀ! ", ⵉⵏⵏⴰ ⴰⵙ: " ⴰⴷⵙ ⵉⵢⵉ ⴰⴷ ⵛⴽⴽ ⵉⵙⵉⵖ, ⴰⴷ ⵛⴽⴽ ⴰⵡⵉⵖ ⵎⴰⵏⵉ ⵍⵍⴰⵏ ⵉⵖⴰⵢⴷⵏ ⴷ ⵉⵣⵎⴰⵔⵏ ". ⵢⵉⵙⵉ ⵜ, ⵉⴹⵡⴰ ⵙⵉⴳⵙ ⵖⵔ ⵢⵉⵍⵍ. ⵉⵏⵏⴰ ⴰⵙ: " ⵀⴰ ⵉⵖⴰⵢⴷⵏ ⴷ ⵉⵣⵎⴰⵔⵏ! ", ⵓⵛⴰ ⵉⵏⴹⴰⵕ ⵉⵜ ⴳ ⵡⴰⵎⴰⵏ. ⴰⵎⵓⵛⵛ ⴷ ⵓⵖⵕⴹⴰ ⵜⵓⵖⴰ ⵉⵊⵊ ⵏ ⵓⵖⵕⴹⴰ ⵉⵣⴷⴷⵖ ⴳ ⵓⴷⵔⴰⵔ, ⵖⴰⵙ ⵏⵜⵜⴰ. ⵉⵊⵊ ⵏ ⵡⴰⵙⵙ, ⵢⵓⵙ ⴷ ⵖⴰⵔⵙ ⵓⵎⵓⵛⵛ. ⵉⴱⴷⴷ ⵖⵔ ⵜⵡⵓⵔⵜ ⵏⵏⵙ ⵉⵜⵜⵔⴰⵊⴰ ⴰⴷ ⴷ ⵉⴼⴼⵖ ⵃⵎⴰ ⴰⴷ ⵜ ⵉⵛⵛ. ⵓⵎⵉ ⵓⵔ ⴷ ⵉⴼⴼⵉⵖ, ⵉⴳⴳⴰ ⵢⵉⵅⴼ ⵏⵏⵙ ⵢⵓⴹⵏ, ⵓⵛⴰ ⵉⵙⵙⵏⵜⵉ, ⵉⵜⵜⵉⵏⵥⵉⵢ. ⵉⵙⵙⵉⵊⵊ ⴷ ⵓⵖⵕⴹⴰ ⵏⵏⵉ, ⵉⵏⵏⴰ ⴰⵙ: - " ⵎⵉ ⵛⴽⴽ ⵢⵓⵖⵏ ⴰ ⵄⵎⵎⵉ ⴰⵎⵓⵛⵛ ⵜⵜⵉⵏⵥⵉⵢⴷ? ⵉⵏⵏⴰ ⴰⵙ ⵓⵎⵓⵛⵛ: - " ⴰⵇⵇⴰ ⵡⵙⵔⵖ, ⵉⵇⵇⵙ ⵉⵢⵉ ⵓⵚⵎⵎⵉⴹ, ⵎⴰⵍⴰ ⵜⵅⵙⴷ ⵙⵙⵉⴷⴼ ⵉⵢⵉ ". ⵉⵔⴰⵔ ⵅⴰⴼⵙ ⵓⵖⵕⴹⴰ: - " ⵓⵀⵓ! ⵛⴽⴽ, ⴷ ⴰⵙⵏⴳⵓ ⵉⵏⵓ, ⵎⴰⵍⴰ ⵙⵙⵉⴷⴼⵖ ⵛⴽⴽ, ⴰⴷ ⵉⵢⵉ ⵜⵛⵛⴷ ". - " ⵃⴰⵛⴰ! ⵎⴰⵏⴰⵢⴰ ⵓⵔ ⵉⵍⵍⵉ, ⵏⵛⵛ, ⵔⵅⵅⵓ ⴷⵡⵍⵖ ⵖⵔ ⵙⵉⴷⵉ ⵕⴱⴱⵉ, ⵃⵉⵊⵊⵖ ⵖⵔ ⵍⴰⵍⵍⴰ ⵎⴽⴽⴰ! ⵊⵓⵍⵍⵖ, ⵓⵔ ⵉⵇⵇⵉⵎ ⴰⴷ ⵏⵖⵖ ⵛⴰ ⵏ ⵢⵉⵊⵊ ". ⵉⵙⵙⵉⴷⴼ ⵉⵜ ⵓⵖⵕⴹⴰ, ⵉⴳⴳⴰ ⴰⵙ ⵜⵉⵎⵙⵙⵉ ⴰⴷ ⵉⵥⵖⵍ, ⵉⵥⵥⵍ ⵉⴹⴰⵕⵏ ⵏⵏⵙ, ⵉⵙⵙⵓⴼⵖ ⴷ ⴰⵛⵛⴰⵔⵏ ⵏⵏⵙ. ⵉⵏⵏⴰ ⴰⵙ ⵓⵖⵕⴹⴰ: - " ⵎⵉⵏ ⵜⵜⴳⴳⵉⴷ ⴰ ⵄⵎⵎⵉ ⴰⵎⵓⵛⵛ? ⵎⴰ ⵜⵅⵙⴷ ⴰⴷ ⴰⴽⵉⴷⵉ ⵜⵉⵔⴰⵔⴷ? " ⵢⵓⵣⵣⵍ ⵓⵎⵓⵛⵛ ⵖⵔ ⵜⵡⵡⵓⵔⵜ, ⵉⵇⵇⵏ ⵉⵜⵜ, ⵉⵟⵟⴼ ⵉⵜ, ⵉⵙⵙⵏⵜⵉ ⵉⵜⵜⵉⵔⴰⵔ ⵙⵉⴳⵙ, ⵉⵛⵛⴰⵜ ⵉⵜ ⵙ ⵉⴹⴰⵕⵏ ⴷ ⵡⴰⵛⵛⴰⵔⵏ. ⵎⴰⵛⴰ, ⵣⴷⴰⵜ ⴰⴷ ⵜ ⵉⵜⵛ, ⵉⴽⴽ ⴷ ⵙⴳ ⵙⵙⵏⵏⵉ ⵉⵊⵊ ⵏ ⵓⵢⴷⵉ. ⵉⵜⵜⵙⵍⴰ ⵉ ⵜⵖⵓⵢⵢⵉⵜ. ⵉⵏⴹⵓ, ⵢⵓⴷⴼ, ⵓⵛⴰ ⵢⵓⵣⵣⵍ ⵅⴼ ⵓⵎⵓⵛ. ⵉⵏⵏⴰ ⴰⵙ ⵉ ⵓⵖⵕⴹⴰ: - " ⵉⵇⵇⴰⵏ ⴷ ⴰⴷ ⵜⵙⵙⵏⴷ ⵓⵎⵉ ⵖⴰ ⵜⵕⵥⵎⴷ ⵜⴰⵡⵡⵓⵔⵜ ⵏⵏⵛ ". ⵜⴰⵡⵏⴳⵉⵎⵜ ⵏ ⵃⵎⵎⵓ ⵃⵎⵎⵓ, ⵖⴰⵔⵙ ⴷⵔⵓⵙ ⵏ ⵜⵏⵄⴰⵛⵉⵏ. ⵉⵊⵊ ⵏ ⵡⴰⵙⵙ, ⵉⵕⵓⵃ ⵖⴰⵔ ⵓⴳⴰⴷⴰⵣ. ⵜⵓⵖⴰ ⵉⵍⵍⵓⵥ, ⵓⵔ ⵉⵛⵛⵉ ⵙⴳ ⵉⴹⵏⵏⴰⵟ ⵏⵏⵙ. ⵓⵎⵉ ⵢⵉⵡⴹ ⵖⴰⵔ ⵓⴳⴰⴷⴰⵣ, ⵢⵓⴼⴰ ⵉⵃⵎⵎⴰⵙⵏ ⵏ ⵉⵙⵍⵎⴰⵏ ⵕⵥⵎⵏ ⵜⵉⵡⵓⵔⴰ ⵏⵏⵙⵏ. ⵢⵉⵙⵉ ⵙ ⵓⵙⵇⵉⵏⴼⵜ, ⵉⵏⵏⴰ ⴳ ⵡⵓⵍ ⵏⵏⵙ: " ⴰⵢⵢⴰⵢ! ⵎⵛⵃⴰⵍ ⵉⵥⵉⴹⵏ ⵉⵙⵍⵎⴰⵏ ⵏ ⵓⴳⴰⴷⴰⵣ! ". ⵉⵙⵡⵉⵏⴳⵎ ⵎⴰⵎⵛ ⵖⴰ ⵉⴳⴳ ⴰⴷ ⵜⵏ ⵉⵜⵛ. ⵉⵕⴰⵃ ⵖⴰⵔ ⵢⵉⵊⵊ ⴱⵓ ⵉⵏⴳⵓⵍⵏ, ⵉⵙⵖⴰ ⵉⵛⵜ ⵏ ⵜⵏⴳⵓⵍⵜ ⵏ ⵓⵖⵔⵓⵎ ⵙ ⵓⵢⵏⵏⵉ ⵖⴰⵔⵙ ⵏ ⵜⵏⵄⴰⵛⵉⵏ ⵢⵓⴷⵔⵓⵙⵏ. ⵙⴳ ⵙⵙⵏⵏⵉ, ⵢⵓⴷⴼ ⵖⴰⵔ ⵉⵊⵊ ⵏ ⴱⵓ ⵉⵙⵍⵎⴰⵏ, ⵉⴱⴷⴷ ⵅⴼ ⵓⵖⵣⴷⵉⵙ ⵏⵏⵙ, ⵉⴽⴽⵙ ⴷ ⴰⵖⵔⵓⵎ ⵏⵏⵉ ⵉⵙⵖⴰ, ⵉⴳⴳ ⵉⵜ ⵙⵏⵏⵊ ⵉ ⵉⵙⵍⵎⴰⵏ ⵉⵜⵜⵡⴰⵛⵏⴰⴼⵏ, ⵓⵛⴰ ⵉⵙⵙⵏⵜⴰ ⵉⵜⵜⴻⵜⵜ. ⵉⵏⵏⴰ ⴰⵙ ⵓⵃⵎⵎⴰⵙ: " ⵙⵔⵙ ⵜⵉⵏⵄⴰⵛⵉⵏ, ⵙⵔⵙ ⴰⵜⵉⴳ ⵏ ⵉⵙⵍⵎⴰⵏ ⵉⵏⵓ! ". ⵉⵔⵔⴰ ⵅⴰⴼⵙ ⵃⵎⵎⵓ: " ⴰⵇⵇⴰ, ⵜⵜⴻⵜⵜⵖ ⴰⵖⵔⵓⵎ ⵡⴰⵀⴰ, ⵓⵔ ⵜⵜⴻⵜⵜⵖ ⵉⵙⵍⵎⴰⵏ ⵏⵏⵛ! " ⵉⵔⵔⴰ ⵅⴰⴼⵙ ⵓⵃⵎⵎⴰⵙ: " ⵓⵀⵓ, ⴰⵇⵇⴰ ⵜⵜⴻⵜⵜⴷ ⴰⴹⵓ ⵏ ⵉⵙⵍⵎⴰⵏ ⵉⵏⵓ! ⵙⵔⵙ ⵜⵉⵏⵄⴰⵛⵉⵏ! " ⵉⵛⵎⵣ ⵃⵎⵎⵓ ⴳ ⵜⵎⴰⵔⵜ ⵏⵏⵙ, ⵉⵅⴰⵕⵕⵚ, ⵙⴳ ⵙⵙⵏⵏⵉ, ⵉⵙⵙⵓⴼⵖ ⴷ ⵉⵊⵊ ⵏ ⵜⵛⵎⵎⵓⵙⵜ ⵙⴳ ⵓⵃⵙⵉⵏ ⵏⵏⵙ, ⵉⴳⴳⴰ ⴳⵉⵙ ⵉⵊⵊ ⵏ ⵓⴹⵓⵕⵓ, ⵓⵛⴰ ⵉⵙⵙⵓⵏⵏⴹ ⵉⵜ ⴳ ⵓⵊⵏⵏⴰ. ⵉⵏⵏⴰ ⴰⵙ ⵉ ⵓⵃⵎⵎⴰⵙ: " ⵙⵍ! ⵎⴰⵍⴰ ⵏⵛⵛ ⴽⵯⴹⵉⵖ ⵉⵙⵍⵎⴰⵏ ⵏⵏⵛ, ⵛⴽⴽ ⵙⵍ ⵉ ⵜⵏⵄⴰⵛⵉⵏ, ⵜⵜⵙⵔⵙⵉⵔⵏⵜ! ". ⵜⵉⵔⵊⴰ ⵏ ⵓⵎⴽⵙⴰ ⵜⵓⵖⴰ ⵉⵊⵊ ⵓⵎⴽⵙⴰ ⵉⵜⵜⵔⴰⵙ ⵖⴰⵔ ⵉⵊⵊ ⵏ ⴱⴰⴱ ⵏ ⵜⵅⵙⵡⵉⵏ ⴷ ⵉⴼⵓⵏⴰⵙⵏ. ⴽⵓ ⴰⵙⵙ, ⵜⵓⵖⴰ ⵜ ⵉⴽⵙⵙⵉ ⵛⵡⴰⵢⵜ ⵏ ⵜⵔⵓⵙⵙⵉ, ⵉⵙⵎⵓⵏⴰ ⵜⵜ ⴳ ⵢⵉⵛⵜ ⵏ ⵜⵇⴷⵉⵃⵜ, ⵢⵓⵢⵍ ⵉⵜⵜ ⴳ ⵜⵏⵡⴰⵍⵜ ⵏⵏⵙ. ⵓⵎⵉ ⵜⵜ ⵉⵛⵛⵓⵔ, ⵉⵏⵏⴰ ⴰⴽⴷ ⵢⵉⵅⴼ ⵏⵏⵙ: ⵜⵔⵓⵙⵙⵉ ⴰ, ⴰⴷ ⵜⵜⵅⵎⵎⵔⵖ ⵉ ⵡⵓⵙⵙⴰⵏ ⵉⵏⵓ ⵉⴱⴰⵔⵛⴰⵏⵏ. ⵉⵊⵊ ⵏ ⵡⴰⵙⵙ, ⵉⵥⵥⵍ ⴳ ⵜⵏⵡⴰⵍⵜ, ⵓⵛⴰ ⵢⵉⵍⵉ ⵉⵜⵜⵅⴰⵕⵕⴰⵚ. ⵉⵅⵣⴰⵔ ⴳ ⵜⵇⴷⵉⵃⵜ ⵙⵏⵏⵊ ⵏⵏⵙ, ⵉⵙⵙⵏⵜⴰ ⵉⵜⵜⴰⵔⵊⴰ. ⵉⵏⵏⴰ ⴰⵙ: " ⵉⵀ! ⴰ ⵜⴰⵇⴷⵉⵃⵜ. ⴰⵇⵇⴰ, ⴰⴷ ⵣⵣⵏⵣⵖ ⵜⵔⵓⵙⵙⵉ ⵏⵏⵎ ⵙ ⴼⵔⴰⵏⴽ. ⴰⴷ ⵙⵉⴳⵙ ⵙⵖⵖ ⵉⵛⵜ ⵏ ⵜⵅⵙⵉ. ⵜⵉⵅⵙⵉ ⵏⵏⵉ, ⴰⴷ ⵜⴰⵔⵓ ⵜⵉⵅⵙⵡⵉⵏ ⵏⵏⵉⴹⵏ. ⴰⴷ ⴳⴳⵖ ⵜⵃⵉⵎⵎⵔⵜ. ⵙⴳ ⵙⵙⵏⵏⵉ, ⴰⴷ ⵜⵜ ⵣⵣⵏⵣⵖ, ⴰⴷ ⵙⵖⵖ ⵜⵉⴼⵓⵏⴰⵙⵉⵏ. ⴰⴷ ⴰⵔⵡⵏⵜ ⵜⵉⵢⵏⴷⵓⵣⵉⵏ, ⴰⴷ ⵜⵏⵜ ⵣⵣⵏⵣⵖ, ⴰⴷ ⵙⵖⵖ ⵜⵉⵍⵖⵎⵉⵏ. ⵜⵉⵍⵖⵎⵉⵏ ⵏⵏⵉ, ⴰⴷ ⴰⵔⵡⵏⵜ ⵉⵊⵄⵓⴹⵏ. ⴰⴷ ⴳⴳⵏⵜ ⵜⵃⵉⵎⵎⵔⵜ ⵜⵎⵖⴰⵔ. ⵉⵡⴰ, ⵅⵎⵉ ⵖⴰ ⴷⵡⵍⵖ ⴷ ⴱⵓ ⵡⴰⴳⵔⴰ ⴰⵎⵇⵇⵔⴰⵏ, ⴰⴷ ⵙⵙⵉⵍⵉⵖ ⵉⵊⵊ ⵏ ⵉⴱⵔⴳⵎⵎⵉ ⵉⵎⵖⴰⵔ. ⴰⴷ ⴰⵙ ⵇⵇⴰⵔⵏ ⵉⵡⴷⴰⵏ: " ⵛⵏⵏⴰ ⵎⴰⵔⴰ ⵉⵏⵏⴰ ⵜⵜ! ". ⵉⴱⴱⵉⵔⵀ ⵡⵓⵍ ⵏⵏⵙ, ⵉⵛⵎⵣ ⴳ ⵓⵄⴷⴷⵉⵙ, ⵓⵛⴰ ⵉⵔⵏⵉ, ⵉⵏⵏⴰ: " ⴰⴷ ⵔⵣⵓⵖ, ⴰⵡⵉⵖ ⵉⵛⵜ ⵏ ⵜⵎⵖⴰⵔⵜ ⵜⵛⵏⴰ ⴰⵟⵟⴰⵚ. ⴰⴷ ⵖⴰⵔⵉ ⵢⵉⵍⵉ ⵉⵊⵊ ⵓⵃⵏⵊⵉⵔ ⵉⵖⵓⴷⴰ, ⵢⵉⴼ ⵎⴰⵕⵕⴰ ⵉⵃⵏⵊⵉⵔⵏ. ⴰⴷ ⵜ ⵙⵙⴳⵎⵖ ⴳ ⵡⴰⵔⵏⴷⴰⴷ. ⴰⴷ ⵉⵍⵎⴷ ⵜⵉⵖⵉⵜ. ⵎⴰⵛⴰ, ⵎⴰⵍⴰ ⵢⵓⴳⵉ ⴰⴷ ⵢⵉⵙⵉ ⵙ ⵡⴰⵡⴰⵍ ⵉⵏⵓ, ⴰⴷ ⵜ ⵡⵜⵖ ⵙ ⵓⵕⴽⴽⵓⴹ ⴰ. ⴰⴷ ⴰⵙ ⴳⴳⵖ: " ⴷⴷⴰⴼ, ⴷⴷⴰⴼ! ". ⵓⵎⵉ, ⵢⵉⵙⵉ ⵓⵎⴽⵙⴰ ⴰⴽⵛⵛⵓⴹ ⵏⵏⵙ ⴳ ⵓⵊⵏⵏⴰ, ⵉⵖⴹⵕ ⴷ ⵜⴰⵇⴷⵉⵃⵜ ⵏⵏⵉ ⵏ ⵜⵔⵓⵙⵙⵉ ⵅⴼ ⵓⵣⵍⵍⵉⴼ ⵏⵏⵙ, ⵓⵛⴰ ⵜⵕⵕⵥ. ⵜⵏⵏⵖⵍ ⴰⵙ ⴷ ⵅⴼ ⵢⵉⵔⵉ ⴷ ⵓⵄⵔⵓⵔ! ⴰⵇⵣⵉⵏ, ⵉⵜⵜⵣⵓ ⴳ ⵓⵊⵏⵏⴰ! ⵎⵙⴰⵙⴰⵏ ⵙⵉⵏ ⵉⵎⴷⴷⵓⴽⴽⴰⵍ ⴰⴷ ⴳⴳⵏ ⵜⵉⵣⵎⵎⴰⵔ ⵏⵏⵙⵏ ⵃⵎⴰ ⴰⴷ ⴷⴷⵔⵏ ⵙ ⵉⵅⴰⵔⵔⵉⵇⵏ ⴷ ⵉⵛⵜⵜⵉⵃⵏ. ⵏⵏⴰⵏ ⵉ ⵡⴰⵢⴰⵡⵢⴰ: " ⵉⵇⵇⴰⵏ ⴷ ⴰⴷ ⵏⵎⵢⴰⵡⴰⵙ, ⴰⴷ ⵏⵊⵊ ⵉⵡⴷⴰⵏ ⵥⴰⵕⵕⵏ ⵉⵅⴰⵕⵕⵉⵇⵏ ⵏⵏⵖ ⴰⵎ ⵜⵉⴷⵜ. ⴰⵇⵇⴰ ⵙ ⵉⵅⴰⵔⵔⵉⵇⵏ, ⴰⴷ ⵏⴰⵡⵉ ⵎⵉⵏ ⵖⴰ ⵏⵜⵛ! " ⵎⵓⴷⴷⴰⵏ, ⵉⵎⴷⴷⵓⴽⴽⴰⵍ ⴰⴷ, ⵖⴰⵔ ⵉⵊⵊ ⵏ ⵉⵖⵔⵎ, ⵎⴰⵏⵉ ⵓⵔ ⵜⵏ ⵉⵙⵙⵉⵏ ⵓⵔⴰ ⴷ ⵉⵊⵊ. ⵓⵎⵉ ⵉⵡⴹⵏ, ⵎⵙⴰⴳⴰⵔⵏ ⴰⴽⴷ ⵜⴰⵔⵡⴰ ⵏ ⵜⵎⵓⵔⵜ ⵏⵏⵉ. ⵉⴽⴽⵔ ⴱⵓ ⵉⵛⵜⵜⵉⵃⵏ ⴰⵎⵣⵡⴰⵔⵓ, ⵉⵏⵏⴰ: " ⵙⵍⵜ ⴰ ⵉⵡⴷⴰⵏ ⵏ ⵢⵉⵖⵔⵎ ⴰ! ⴰⵇⵇⴰ, ⵏⵛⵏⵉⵏ ⵏⵜⵜⵙⵍⴰ ⵎⵉⵏ ⵓⵔ ⵜⵜⵙⵍⵉⵎ ⴽⵏⵏⵉⵡ! ⵏⵥⴰⵕⵕ ⵎⵉⵏ ⵓⵔ ⵜⵥⴰⵕⵕⵎ! ⴰⵇⵇⴰ, ⵏⵛⵏⵉⵏ ⵏⵅⵙ ⴰⴷ ⴰⵡⵎ ⵏⵉⵏⵉ ⵎⵉⵏ ⵉⵍⵍⴰⵏ ⴳ ⵜⵎⵓⵔⵜ, ⴷ ⵎⵉⵏ ⵉⵍⵍⴰⵏ ⴳ ⵓⵊⵏⵏⴰ! " ⵉⴱⴱⵉⵔⵀ ⵡⵓⵍ ⵏ ⴰⵢⵜ ⵢⵉⵖⵔⵎ, ⵏⵏⴰⵏ ⴰⵙⵏ: " ⵉⵏⵉⵜ ⴰⵏⵖ ⵎⵉⵏ ⵉⵍⵍⴰⵏ! ". ⵉⴱⴷⴷ ⴱⵓ ⵉⵛⵜⵜⵉⵃⵏ ⵡⵉⵙⵙ ⵙⵉⵏ, ⵉⵏⵏⴰ: " ⴰⵇⵇⴰ, ⵙⵍⵉⵖ ⵉ ⵢⵉⵊⵊ ⵏ ⵓⵇⵣⵉⵏ ⵉⵜⵜⵣⵓ ⴳ ⵓⵊⵏⵏⴰ! ". ⵜⵜⴱⵀⴹⵏ ⵉⵡⴷⴰⵏ ⵏ ⵢⵉⵖⵔⵎ, ⵏⵏⴰⵏ ⴰⵙⵏ: " ⵎⴰⵖⴰⵔ ⵉⵟⴰⵏ, ⵜⵜⵟⴰⵡⵏ ⴳ ⵓⵊⵏⵏⴰ ⵃⵎⴰ ⴰⴷ ⴷⵉⵏⵏ ⵣⵓⵏ! ". ⵉⴽⴽⵔ ⴱⵓ ⵉⵛⵜⵜⵉⵃⵏ ⴰⵎⵣⵡⴰⵔⵓ, ⵉⵏⵏⴰ ⴰⵙⵏ: " ⵡⴰⵀ! ⴰⵇⵇⴰ ⵔⴰ ⴷ ⵏⵛⵛ ⵜⵜⵙⵍⵉⵖ ⴰⵙ ⵉⵜⵜⵣⵓ ⴳ ⵓⵊⵏⵏⴰ! ⵎⵉⵏⵣⵉ ⵉⵣⵎⵎⴰⵔ ⴰⴷ ⵢⵉⵍⵉ ⵛⴰ ⵏ ⵓⵊⴹⵉⴹ, ⵉⴹⵡⴰ ⵙⵉⴳⵙ, ⵃⵎⴰ ⴰⴷ ⵜ ⵉⵜⵛ ⴳ ⵜⵇⵉⵛⵛⵉⵜ ⵏ ⵓⴷⵔⴰⵔ! ". ⵏⵏⴰⵏ ⵉⵡⴷⴰⵏ ⵏ ⵢⵉⵖⵔⵎ ⵏⵏⵉ ⵉ ⵡⴰⵢⴰⵡⵢⴰ: " ⵎⴰⵏ ⴰⵢⴰ ⵓⵔ ⵉⵜⵜⵉⵍⵉ, ⵎⵉⵏⵣⵉ ⵉⵊⴹⴰⴹ ⵓⵔ ⴽⵙⵙⵉⵏ ⵉⵎⵓⴷⴰⵔ ⵉⵎⵇⵇⵔⴰⵏⵏ ⴰⵎ ⵓⵢⴷⵉ! ". ⴰⵢⵢⴰⵢ! ⵜⴰⵕⵕⵥ, ⵉ ⵉⵎⴷⴷⵓⴽⴽⴰⵍ, ⵜⵎⵍⵍⴰⵍⵜ ⴳ ⵓⴼⵓⵙ! ⵉⵡⴷⴰⵏ ⵏ ⵢⵉⵖⵔⵎ ⵓⵔ ⵉⵙⵉⵏ ⵙ ⵡⴰⵡⴰⵍ ⵏⵏⵙⵏ!. ⵏⵏⴰⵏ ⴰⵙⵏ: " ⵎⴰⵏ ⴰⵢⴰ, ⵓⵔ ⵉⵜⵜⵉⵍⵉ. ⵎⴰⵍⴰ ⵜⵅⵙⵎ ⴰⴷ ⵜⴰⵡⵢⵎ ⵜⵓⴷⵔⵜ ⵏⵡⵎ, ⵉⵇⵇⴰⵏ ⴷ ⴰⴷ ⵜⴳⴳⵎ ⵜⴰⵡⵓⵔⵉ ⵏⵡⵎ. ⴰⵇⵇⴰ, ⵉⵅⴰⵕⵕⵉⵇⵏ ⵓⵔ ⵜⵜⵉⵡⵉⵏ ⵖⴰⵔ ⵎⴰⵏⵉ! ". ⵉⵏⵏⴰ ⴱⵓ ⵉⵛⵜⵜⵉⵃⵏ ⵡⵉⵙⵙ ⵙⵉⵏ ⵉ ⵓⵎⵣⵡⴰⵔⵓ: " ⵛⴽⴽ ⵓⵔ ⵜⵙⵙⵉⵏⴷ ⴰⴷ ⵉⵢⵉ ⵜⴰⵡⵙⴷ ⴳ ⵉⵅⴰⵕⵕⵉⵇⵏ ⵉⵏⵓ ⵃⵎⴰ ⴰⴷ ⵏⴰⵡⵉ ⴰⵎⴽⵍⵉ ". ⵉⵔⵔⴰ ⵅⴰⴼⵙ ⵓⵎⴷⴷⵓⴽⴽⵍ ⵏⵏⵙ: " ⵏⵛⵏⵉⵏ ⵏⵎⵙⴰⵙⴰ ⴰⴷ ⴰⵛ ⴰⵡⵙⵖ ⴳ ⵉⵅⴰⵕⵕⵉⵇⵏ ⵏ ⵜⵎⵓⵔⵜ, ⵓⵔ ⵍⵍⵉ ⴳ ⵢⵉⵏⵏⵉ ⵏ ⵓⵊⵏⵏⴰ! ". ⴰⵎⴽⵔⴰⵣ ⴷ ⵜⴰⵔⵡⴰ ⵏⵏⵙ ⵢⵓⵛⴰ ⵉⵊⵊ ⵏ ⵓⵡⵙⵙⴰⵔ ⵙ ⵡⵓⵙⵙⴰⵏ ⵏⵏⵙ ⵜⵜⵕⴰⵃⵏ ⵜⵜⵓⴷⵔⵓⵙⵏ, ⵜⵓⴷⵔⵜ ⵏⵏⵙ ⵜⴳⴳⵓⵔ ⴰⴷ ⵜⴱⴷⴷ. ⵜⵓⵖⴰ ⵉⵡⴷⴰⵏ, ⵎⴰⵕⵕⴰ, ⵜⵜⵍⴰⵖⴰⵏ ⴰⵙ ⴰⵎⴽⵔⴰⵣ ⴰⵎⵉⵖⵉⵙ. ⵎⵉⵏⵣⵉ, ⵜⵓⴷⵔⵜ ⵏⵏⵙ ⵉⵙⵙⵄⴷⴰ ⵜⵜ ⴳ ⵜⵡⵓⵔⵉ ⵏ ⵜⵎⵓⵔⵜ. ⵙ ⵎⴰⵏ ⴰⵢⴰ, ⵉⴳⴳⴰ ⴰⵟⵟⴰⵚ ⵏ ⵡⴰⴳⵔⴰ. ⵓⵎⵉ ⴷ ⵉⵡⴹⵏ ⵡⵓⵙⵙⴰⵏ ⵏⵏⵙ ⴰⴷ ⵉⵎⵎⵜ, ⵉⵍⴰⵖⴰ ⵅⴼ ⵜⴰⵔⵡⴰ ⵏⵏⵙ ⴰⴷ ⴷ ⴰⵙⵏ ⵖⵔ ⵓⵅⵅⴰⵎ ⵎⴰⵏⵉ ⵉⵥⵥⵍ. ⵓⴷⴼⵏ ⴷ ⵖⴰⵔⵙ. ⵉⵏⵏⴰ ⴰⵙⵏ: " ⵇⵇⵏⵎ ⵜⴰⵡⵡⵓⵔⵜ ⴷ ⵜⵇⵇⵉⵎⵎ ⴰⵔⵏⴷⴰⴷ ⵉⵏⵓ! ". ⵉⵅⵣⴰⵔ ⵅⴼ ⵓⴼⵓⵙⵉ ⴷ ⵓⵥⵍⵎⴰⴹ, ⵉⵚⵡⴹ ⴳ ⵜⵎⵓⵔⵜ, ⵉⵏⴹⵕ ⵜⴰⵎⵓⵖⵍⵉ ⵏⵏⵙ ⴳ ⵓⴷⵎⴰⵡⵏ ⵏ ⵜⴰⵔⵡⴰ ⵏⵏⵙ, ⵓⵛⴰ ⵉⵏⵏⴰ ⴰⵙⵏ: " ⵙⵍⵜ ⴰ ⵜⴰⵔⵡⴰ ⵉⵏⵓ ⵎⵉⵏ ⴰⵡⵎ ⵖⴰ ⵉⵏⵉⵖ! ⴰⵇⵇⴰ, ⴳ ⵓⵛⴰⵍ ⵏ ⵜⵎⵓⵔⵜ ⵏⵏⵖ ⵉⵍⵍⴰ ⴳⵉⵙ ⵡⴰⵟⵟⴰⵚ ⵏ ⵡⵓⵔⵖ. ⵎⴰⵛⴰ, ⵓⵔ ⵙⵙⵉⵏⵖ ⵎⴰⵏ ⴰⵏⵙⴰ ⴳ ⵉⴼⴼⵔ. ⵙ ⵎⴰⵏ ⴰⵢⴰ, ⵎⴰⵍⴰ ⵜⵅⵙⵎ ⴰⴷ ⵜⴳⴳⵎ ⴰⴳⵔⴰ, ⵉⵇⵇⴰⵏ ⴷ ⴰⴷ ⵅⴰⴼⵙ ⵜⵖⵣⵎ, ⵃⵎⴰ ⴰⴷ ⵜ ⵜⴰⴼⵎ. ⵉⵇⵇⴰⵏ ⴷ ⴰⴷ ⵜⴳⴳⵎ ⵎⴰⵕⵕⴰ ⵜⵉⵣⵎⵎⴰⵔ ⵏⵡⵎ ⵃⵎⴰ ⴰⴷ ⵜ ⵉⴷ ⵜⴽⴽⵙⵎ ". ⵉⵙⵇⵉⵏⴼⵜ ⴱⴰⴱⴰⵜⵙⵏ ⴰⵡⵙⵙⴰⵔ ⴰⵎⵉⵖⵉⵙ, ⵓⵛⴰ ⵉⵔⵏⵉ, ⵉⵏⵏⴰ: " ⵖⴰⵔⵡⵎ, ⴰ ⵜⴰⵔⵡⴰ ⵉⵏⵓ, ⴰⴷ ⵜⵣⵣⵏⵣⵎ ⴰⵛⴰⵍ ⵏⵡⵎ! ⴰⵇⵇⴰ, ⴰⵛⴰⵍ ⴰ, ⴷ ⵡⵏⵏⵉ ⴷ ⵉⵥⵓⵕⴰⵏ ⵏⵡⵎ, ⴷ ⵡⵏⵏⵉ ⴷ ⵉⵊⵊⵉⵏ ⵉⵎⵖⴰⵔⵏ ⵏⵡⵎ. ⴷ ⵡⵏⵏⵉ ⴽⵏⵏⵉⵡ ⴷ ⵉⵙⵙⵖⵎⵢⵏ, ⵉⵙⵙⵢⵎⵏ ⴰⵔ ⴰⵎⵉ ⵜⵎⵖⴰⵔⵎ. ⵜⵓⴷⵔⵜ ⵏⵡⵎ, ⴰ ⵜⴰⵔⵡⴰ ⵉⵏⵓ, ⵜⵙⵙⵓⵔ ⴰⴽⴷ ⵓⵛⴰⵍ ⵏ ⵜⵎⵓⵔⵜ ⵏⵡⵎ. ⵙ ⵎⴰⵏ ⴰⵢⴰ, ⵎⴰⵍⴰ ⵜⵅⵙⵎ ⴰⴷ ⵜⴰⴼⵎ ⵓⵔⵖ, ⵖⵣⴰⵜ ⵜⴰⵎⵓⵔⵜ ⵏⵡⵎ, ⵔⵣⵓⵜ ⴰⵏⵙⴰ ⵎⴰⵏⵉ ⵉⵍⵍⴰ! ". ⵉⵎⵎⵓⵜ ⵓⵎⴽⵔⴰⵣ ⴰⵎⵉⵖⵉⵙ ⴳ ⵓⵢⵓⵔ ⵏ ⵖⵓⵛⵜ. ⵓⵎⵉ ⵜ ⵏⴹⵍⵏ ⵜⴰⵔⵡⴰ ⵏⵏⵙ, ⴽⴽⵔⵏ ⴰⴷ ⵖⵣⵏ ⵜⴰⵎⵓⵔⵜ, ⵔⵣⵣⵓⵏ ⵅⴼ ⵡⵓⵔⵖ ⵅⴼ ⵉⵙⵙⵉⵡⵍ ⴱⴰⴱⴰⵜⵙⵏ. ⵏⵇⵛⵏ ⴰⵛⴰⵍ ⵜⴰⵖⵎⴰⵔⵜ, ⵜⴰⵖⵎⴰⵔⵜ. ⵓⵔ ⵊⵊⵉⵏ ⴰⵏⵙⴰ ⵓⵔ ⵜ ⵏⵇⵉⵛⵏ. ⴰⵛⴰⵍ, ⵉⴷⵡⵍ ⵉⴼⵉⴼ. ⵎⴰⵛⴰ, ⵓⵔ ⵓⴼⵉⵏ ⵎⵉⵏ ⴰⵙⵏ ⵉⵏⵏⴰ ⴱⴰⴱⴰⵜⵙⵏ! ⵙⵡⵉⵏⴳⵎⵏ ⴰⴽⴷ ⵢⵉⵅⴼ ⵏⵏⵙⵏ, ⵏⵏⴰⵏ: ⵓⵎⵉ, ⵓⵔ ⵏⵓⴼⵉ ⵓⵔⵖ, ⵉⵇⵇⴰⵏ ⴷ ⴰⴷ ⴳⵉⵙ ⵏⵥⵥⵓ ⵉⵎⵏⴷⵉ ⴷ ⵉⵙⴽⵍⴰ. ⴰⵙⴳⴳⵯⴰⵙ ⵏⵏⵉ, ⵢⵓⵙ ⴷ ⵓⵖⵎⵎⵓⵢ. ⵜⵡⵛⴰ ⵜⵎⵓⵔⵜ ⵜⴰⵢⴰⴼⵓⵜ. ⵛⵛⵓⵔⵏ ⵜⴰⵔⵡⴰ ⵏ ⵓⵎⴽⵔⴰⵣ ⴰⵎⵉⵖⵉⵙ ⵜⵉⵙⴰⵔⴼⵉⵏ, ⴳⴳⵉⵏ ⴰⴳⵔⴰ. ⴽⵓ ⴰⵙⴳⴳⵯⴰⵙ, ⵏⵇⵇⵛⵏ, ⵛⵔⵔⵣⵏ, ⵇⵇⴰⵣⵏ ⵜⴰⵎⵎⵓⵔⵜ. ⵎⴰⵛⴰ, ⵓⵔ ⵓⴼⵉⵏ ⵓⵔⵖ ⵏⵏⵉ! ⵎⴰⵛⴰ ⵓⴼⵉⵏ ⵜⴰⵎⵎⵓⵔⵜ. ⴰⴼⴰⵔⵙ ⵏ ⵉⵎⵏⴷⵉ ⴷ ⵉⴳⵓⵎⵎⴰ, ⴷ ⵜⵢⴰⴼⵓⵜ. ⵉⵎⵎⵔⵏⵉ ⵡⴰⴳⵔⴰ ⵏⵏⵙⵏ. ⵔⵅⴷⵏⵏⵉ ⵔⵎⵙⵏ, ⵜⵉⵖⵉⵜ ⵏ ⴱⴰⴱⴰⵜⵙⵏ. ⵜⴰⵢⴰⵕⵥⵉⵥⵜ ⴷ ⵡⵓⵛⵛⵏ ⴳ ⵢⵉⵎⵉⵔ ⵏ ⵜⴽⵔⵣⴰ, ⵜⴳⴳⴰ ⵜⵢⴰⵕⵥⵉⵥⵜ ⴰⴷⵡⴰⵍ ⴰⴽⴷ ⵡⵓⵛⵛⵏ. ⵉⵏⵏⴰ ⴰⵙ: " ⵛⵎⵎ, ⴽⵔⵣ. ⵏⵛⵛ, ⴰⴷ ⵕⴰⵃⵖ ⴰⴷ ⵟⵟⴼⵖ ⴰⴷⵔⴰⵔ ⵃⵎⴰ ⵓⵔ ⴷ ⵅⴰⴼⵎ ⵉⵜⵜⵡⵟⵟⵉ! ". ⵜⵏⵏⴰ ⴰⵙ: " ⵡⴰⵅⵅⴰ! ". ⵢⵉⵡⴹ ⴷ ⵓⵏⴱⴷⵓ, ⵕⵓⵃⵏ ⴰⴷ ⵎⵊⵔⵏ. ⵉⵏⵏⴰ ⴰⵙ ⵡⵓⵛⵛⵏ: " ⵛⵎⵎ, ⵎⵊⵔ. ⵏⵛⵛ, ⴰⴷ ⵕⴰⵃⵖ ⴰⴷ ⵟⵟⴼⵖ ⴰⵚⵎⵎⵉⴹ ⵃⵎⴰ ⵓⵔ ⵉⵙⵙⴹⵉⵡ ⵉⵎⵏⴷⵉ! ". ⵓⵎⵉ ⵜⵙⴰⵍⴰ, ⵢⵓⵙ ⴷ ⵖⴰⵔⵙ, ⵉⵏⵏⴰ ⴰⵙ: " ⵔⵅⵅⵓ, ⵛⵎⵎ, ⵙⵔⵡⵜ. ⵏⵛⵛ, ⴰⴷ ⵕⴰⵃⵖ ⴰⴷ ⵍⴰⵖⵉⵖ ⵉ ⵜⴼⵓⴽⵜ, ⴰⴷ ⵜⵙⵙⵉⵣⵖ ⵉⵎⵏⴷⵉ! ". ⵜⴽⴽⵔ, ⵜⴳⵍⵍⵉⵏⵜ, ⵜⵙⵙⵔⵡⵜ. ⵓⵎⵉ ⵜⵙⴰⵍⴰ ⵜⴰⵡⵓⵔⵉ, ⵉⵏⵏⴰ ⴰⵙ ⵡⵓⵛⵛⵏ: " ⵉⵇⵇⴰⵏ ⴷ ⴰⴷ ⵏⴱⴹⴰ. ⵏⵛⵛ, ⴰⴷ ⴰⵡⵉⵖ ⵉⵎⵏⴷⵉ ⵛⵎⵎ, ⴰⴷ ⵜⴰⵡⵉⴷ ⵔⵓⵎ! ". ⵜⵟⵟⴱⵀⴹ ⵜⵢⴰⵕⵥⵉⵥⵜ! ⵜⴽⴽⵔ, ⵜⵕⵓⵃ ⵖⴰⵔ ⵜⵓⵛⵛⴰⵢⵜ. ⵜⴰⵍⵙ ⴰⵙ ⵎⵉⵏ ⴰⵙ ⵉⵎⵙⴰⵔⵏ. ⵜⵓⵙ ⴷ ⴰⴽⵉⴷⵙ ⵅⴼ ⵓⵖⵢⵓⵍ. ⵜⵙⵙⵏⵢ ⵉⵜ ⵉⴷ ⴳ ⵜⴰⵖⵎⴰ, ⵜⴷⵍ ⵉⵜ ⵙ ⵡⴰⴼⵔⵉⵡⵏ ⵏ ⵓⵙⴽⵍⵓ. ⵓⵎⵉ ⵖⴰⵔⵙ ⵜⵉⵡⴹ, ⵜⵓⴼ ⵉⵜ ⵉⴱⴱⵓⵥⵥⵍ ⴳ ⵓⵏⴹⵕⴰⵕ, ⵉⴹⴰⵕⵏ ⴳ ⵓⵊⵏⵏⴰ, ⵜⵉⵟⵟⴰⵡⵉⵏ ⵇⵇⵏⵏⵜ, ⴰⵇⵎⵎⵓⵎ ⵉⵕⵥⵎ. ⵜⵏⵏⴰ ⴰⵙ ⵜⵢⴰⵕⵥⵉⵥⵜ: " ⴽⴽⵔ ⴰⴷ ⵏⴱⴹⴰ ⵉⵎⵏⴷⵉ! ". ⵉⵕⵥⵎ ⵜⵉⵟⵟⴰⵡⵉⵏ, ⵉⵔⴰⵔ ⵅⴰⴼⵙ: " ⵉⵎⵏⴷⵉ ⵉⵏⵓ, ⵔⵓⵎ ⵏⵏⵎ! ". ⵜⵏⵏⴰ ⴰⵙ: " ⵡⴰⵅⵅⴰ, ⴽⴽⵔ, ⴰⵡⵙ ⵉⵢⵉ ⴰⴷ ⴳⴳⵖ ⵔⵓⵎ ⵅⴼ ⵓⵖⵢⵓⵍ ⵉⵏⵓ! ". ⵢⴰⴷⵙ ⵡⵓⵛⵛⵏ ⵉ ⵉⵖⴰⵔⵢⵏⵏ. ⵖⴰⵙ ⵉⴱⴷⴷ ⴷⴰⵜ ⵏ ⵓⵖⵢⵓⵍ, ⵜⴼⴼⵖ ⴷ ⴰⴽⵉⴷⵙ ⵜⵓⵛⵛⴰⵢⵜ. ⵉⵙⵖⵓⵢ ⵙ ⵜⵉⴳⴳⵯⴷⵉ. ⵉⵏⵏⴰ ⴰⵙ ⵉ ⵜⵢⴰⵕⵥⵉⵥⵜ: " ⴰ ⵍⴰⵍⵍⴰ ⵉⵏⵓ! ⵉⵎⵏⴷⵉ ⵏⵏⵎ, ⵔⵓⵎ ⵏⵏⵎ! ". ⵉⵙⵍⵍⵉ ⴷ ⵜⵓⴳⴰ ⵍⵍⵉⴳ ⴷⴰ ⵉⵙⴰⵡⵍ ⴰⴽⴽⵯ ⵎⴰⵢⴷ ⵉⵍⵍⴰⵏ ⴳ ⵜⵎⵓⵔⵜ, ⵜⵏⵏⴰ ⴰⵙ ⵜⵓⴳⴰ ⵉ ⵉⵙⵍⵍⵉ: - ⵙⵓⵜⵜⵙ! ⵣⵔⵉ ⵉ ⴰⴷⵖⴰⵔ ⴰⴷ ⵕⵥⵎⵖ ⵉⵍⴷⵊⵉⴳⵏ ⵉ ⵜⴰⴼⵓⴽⵜ! ⵉⵔⴰⵔ ⴰⵙ ⵉⵙⵍⵍⵉ: - ⵎⴰⵏⵉ ⴳ ⵏⵏ ⵜⵍⵍⵉⵜ ⵍⵍⵉⴳ ⵣⵣⵔⵉⵖ ⴽⵕⴰⴹ ⵏ ⵡⴰⵢⵢⵓⵔⵏ ⵏ ⵜⴳⵔⵙⵜ ⵖⴰⵙ ⵏⴽⴽ? - ⵍⵍⵉⵖ ⴳ ⵡⴰⴽⴰⵍ, ⴷⵖⵉ ⵀⴰ ⵉ ⴼⴼⵖ ⴷ! - ⵉ ⵎⴰⵅ, ⵉⵙ ⵜⵙⵙⵏⵜ ⵎⴰ ⴰⵢ ⴷ ⵉⵍⵍⴰⵏ ⴷⴷⴰⵡⵉ? - ⵓⵀⵓ! - ⵍⵍⴰⵏ ⵉⵣⵓⵕⴰⵏ ⵏⵏⵎ, ⵎⵛ ⵎⵎⵓⵜⵜⵉⵖ ⴰⴷ ⵜⵏ ⵜⵏⵏⴰⵍ ⵜⴰⴼⵓⴽⵜ ⵜⵙⵖⵔ ⴰⵎ ⵜⵏ ⵜⵉⵍⵉⵜ ⴳ ⵜⵎⴰⵔⴰ. ⵍⵍⴰⵏⵜ ⴰⵡⴷ ⵜⴳⵍⴰⵢ ⵢⴰⵏ ⵓⴳⴹⵉⴹ ⴷⴷⴰⵡ ⵉ, ⵎⵛ ⵎⵎⵓⵜⵜⵉⵖ ⴰⴷ ⵜⵏⵜ ⵉⵕⵥ ⴽⵔⴰ ⴳ ⵉⵎⵓⴷⴰⵔ. ⵜⵙⵡⵉⵏⴳⵎ ⵜⵓⴳⴰ ⵉⵎⵉⴽⴽ, ⵜⴱⵕⵕⵎ ⵖⵔ ⵉⵙⵍⵍⵉ. ⵜⵏⵏⴰ ⴰⵙ: - ⵖⴰⵍⵖ ⵉⵙ ⵓⵔ ⵜⵍⵉⵜ ⵜⴰⵡⵓⵔⵉ. ⴷⵖⵉ, ⵔⵎⵙⵖ ⴰⵢⵏⵏⴰ ⵉⵍⵍⴰⵏ, ⵇⵇⵉⵎ ⴳ ⵓⴷⵖⴰⵔ ⵏⵏⴽ ⴰⴷ ⴰⴽ ⴳⵖ ⴰⵎⴰⵍⵓ ⴰⴷ ⵓⵔ ⴽ ⵜⵕⵕⵥ ⵜⴰⴼⵓⴽⵜ. ⵓⵔ ⴷⴰ ⵏⵜⵜⴱⴱⵉ ⴰⵙⴽⵍⵓ ⵎⵛ ⵏⵔⴰ ⴰⴷ ⵏⵜⵜⵛ ⵉⴳⵓⵎⵎⴰ ⵏⵏⵙ. ⴱⵕⴰⵢⵕ ⴷ ⵢⵉⵏⵏⴰⵢⵔ ⵉⴽⴽⴰ ⵢⵉⵏⵏⴰⵢⵔ ⴷⴰ ⵉⵏⵇⵇⴰ ⵉⵣⴳⴰⵔⵏ ⴰⴽⴽⵯ ⵎⴰⵏⵉ ⴳ ⵍⵍⴰⵏ. ⵎⴰⵛⴰ, ⵢⴰⵜ ⵜⵎⵖⴰⵔⵜ ⵉⵛⵡⴰⵏ ⵓⵔ ⵉⵖⵉⵢ ⴰⴷ ⴰⵙ ⵉⵏⵖ ⴰⵣⴳⵔ ⵏⵏⵙ. ⵉⵏⵏⴰ ⵢⵉⵏⵏⴰⵢⵔ ⴷ ⵢⵉⵅⴼ ⵏⵏⵙ: " ⵉⵇⵇⴰⵏ ⴷ ⴰⴷ ⵏⵖⵖ ⴰⴳⵏⴷⵓⵣ ⵏ ⵜⵎⵖⴰⵔⵜ ⵉⵣⴷⵖⵏ ⴳ ⵓⴷⵔⴰⵔ! ". ⵎⴰⵛⴰ ⵏⵜⵜⴰⵜ, ⵜⵃⴹⴰ ⴰⴳⵏⴷⵓⵣ ⵏⵏⵙ, ⵜⵇⵇⵏ ⵖⵉⴼⵙ ⴳ ⵓⵃⴰⵏⵓ. ⴷⴰ ⵜⴻⵜⵜⵇⵇⵍ ⴰⴷ ⵉⴼⴼⵖ ⵡⴰⵢⵢⵓⵔ ⵏ ⵢⵉⵏⵏⴰⵢⵔ ⵃⵎⴰ ⴰⴷ ⵜⵕⵥⵎ ⵉ ⵓⴳⵏⴷⵓⵣ ⵏⵏⵙ ⴰⴷ ⵉⵙⵓⵎⵎⵔ. ⵉⴼⴼⵖ ⵢⵉⵏⵏⴰⵢⵔ, ⵜⵎⵎⵔ ⵜⵎⵖⴰⵔⵜ, ⵜⵏⵏⴰ ⴰⵙ ⵉ ⵓⴳⵏⴷⵓⵣ ⵏⵏⵙ: " ⵏⴽⵔ, ⴼⴼⵖ, ⵉⴷⴷⴰ ⵢⵉⵏⵏⴰⵢⵔ ⴰⵎⵅⵉⴱ ". ⵉⴷⴷⵓ ⵢⵉⵏⵏⴰⵢⵔ ⵖⵔ ⴱⵕⴰⵢⵕ. ⵉⵏⵏⴰ ⴰⵙ: " ⵕⴹⵍ ⵉⵢⵉ, ⴰ ⴰⵎⴷⴷⴰⴽⴽⵯⵍ ⵉⵏⵓ, ⵢⴰⵏ ⵡⴰⵙⵙ ⵙⴳ ⵡⵓⵙⵙⴰⵏ ⵏⵏⴽ. ⵔⵉⵖ ⴰⴷ ⵏⵖⵖ ⴰⴳⵏⴷⵓⵣ ⵏ ⵜⵎⵖⴰⵔⵜ ⵏⵏⴰ ⵉⵏⵔⴰⵏ ⵓⵙⵙⴰⵏ ⴷ ⵢⵉⴹⴰⵏ ⵏ ⵓⵙⴳⴳⵯⴰⵙ ". ⵉⵕⴹⵍ ⴰⵙ ⵢⴰⵏ ⵡⴰⵙⵙ. ⵢⴰⵖⵓⵍ ⴷ ⵙ ⵓⵚⵎⵎⵉⴹ ⴷ ⵓⴳⵔⵉⵙ, ⵢⴰⴼ ⴷ ⴰⴳⵏⴷⵓⵣ ⵏ ⵜⵎⵖⴰⵔⵜ ⴱⵕⵕⴰ, ⴰⵀⴰ ⵉⵏⵖ ⵜ. ⴱⵕⴰⵢⵕ ⵉⴳⵍⵍⵉⵏ, ⵉⵔⴰ ⴰⵕⵟⵟⴰⵍ ⵏⵏⵙ. ⵎⴰⵛⴰ, ⵉⵏⵏⴰⵢⵔ ⴷⴰ ⵖⵉⴼⵙ ⵉⴽⴽⴰⵜ ⵜⴰⵇⴱⴱⴰⴹⵜ. ⵎⵛ ⴰⵙ ⵉⵏⵏⴰ, " ⴰⴷ ⴰⴽ ⵔⴰⵔⵖ ⴰⵙⵙ ⵏⵏⴽⵯ ", ⵉⵎⵎⵔ ⴱⵕⴰⵢⵕ, ⵜⴼⴼⵖ ⴷ ⵜⴰⴼⵓⴽⵜ. ⵉⵙ ⴰⵙ ⵉⵏⵏⴰ, " ⵓⵔ ⴰⴽ ⵜⵜⵔⴰⵔⴰⵖ ⴰⵙⵙ ⵏⵏⴽ ", ⴰⵔ ⵉⵜⵜⵔⵓ ⵙ ⵓⵏⵥⴰⵕ. ⴰⵢⵏⵏⴰⵖ ⴰⵙ ⵜⵜⵉⵏⵉⵏ ⵉ ⴱⵕⴰⵢⵕ ⴰⵢⵢⵓⵔ ⵉⵏⵏⴳⵣⴰⵏ ⴷ ⴱⵓ ⵉⵎⵟⵟⴰⵡⵏ. ⵜⵉⵔⴰⵔⵜ ⵏ ⵜⵉⵖⵉⵍⵜ ⵢⴰⵏ ⵡⴰⵙⵙ, ⴰⵔ ⵉⵜⵜⴰⵖ ⵙⴽⴽⵓⵔ ⵏⵜⵜⴰ ⴷ ⵉⴷⵉⵔ ⵜⵉⵖⵉⵍⵜ ⵅⴼ ⵓⴳⵔⵉⵙ. ⵉⵙⵜⵜⵓⵜⵉ ⵙⴽⴽⵓⵔ ⵉⴷⵉⵔ, ⵉⵙⵔⵙ ⵜ ⴷⴷⴰⵡ ⵉⴹⴰⵕⵏ ⵏⵏⵙ ⴰⵔ ⵉⵜⵜⵉⵏⵉ: " ⵏⴽⴽ ⵙⴽⴽⵓⵔ! ⵙⴽⴽⵓⵔ ⴰⵎⵇⵇⵔⴰⵏ! ⴰⵡⴷ ⵢⴰⵏ ⵓⵔ ⵉⵢⵉ ⵉⵖⵉⵢ! ⴽⵏⵓ ⴷⴰⵜⵉ! " ⵉⵛⵛⴹ ⵓⴹⴰⵔ ⵉ ⵙⴽⴽⵓⵔ ⵅⴼ ⵓⴳⵔⵉⵙ, ⵉⵔⵡⵍ. ⵉⵏⵏⴰ ⴰⵙ ⵉⴷⵉⵔ: " ⵓⵔ ⵜⵎⵇⵇⵓⵔⴷ, ⴰ ⵙⴽⴽⵓⵔ! ⵉⵔⵏⴰ ⴽ ⵓⴳⵔⵉⵙ! ⴰⴳⵔⵉⵙ ⵉⵎⵇⵇⵓⵔ ⵖⵉⴼⴽ. ⴽⵏⵓ ⴷⴰⵜⴰⵙ! ⵉⵔⴰⵔ ⴰⵙ ⵙⴽⴽⵓⵔ ⵉ ⵓⴳⵔⵉⵙ: " ⴰⴳⵔⵉⵙ! ⵙ ⵜⵉⴷⵜ, ⴽⵢⵢ ⴷ ⴰⵎⵇⵔⴰⵏ! " ⵉⵔⴰⵔ ⴰⵙ ⴷ ⵓⴳⵔⵉⵙ: " ⵜⴰⴼⵓⴽⵜ ⵜⵔⵏⴰ ⵉⵢⵉ! ⵉⴳ ⵜⵔⵖⴰ, ⴰⵔ ⵉⵢⵉ ⵜⵙⵙⴼⵙⴰⵢ ⴰⵖⵓⵍⵖ ⴷ ⴰⵎⴰⵏ " ⵉⵏⵏⴰ ⴰⵙ ⵙⴽⴽⵓⵔ ⵉ ⵜⴰⴼⵓⴽⵜ: ' ⵜⴰⴼⵓⴽⵜ! ⵔⴷⵍⵖ ⵉⴷⵉⵔ; ⵉⵔⵏⴰ ⵉⵢⵉ ⵓⴳⵔⵉⵙ; ⵜⵙⵙⴼⵙⵉⴷ ⴰⴳⵔⵉⵙ; ⵉⵙ ⴷ ⴽⵎⵎⵉⵏ ⴰ ⵉⴳⴰⵏ ⵜⴰⵎⵇⵇⵔⴰⵏⵜ. " ⵜⵏⵏⴰ ⴰⵙ ⵜⴰⴼⵓⴽⵜ: " ⵉⵙⵉⴳⵏⵓ, ⵉⵔⵏⴰ ⵉⵢⵉ! ⴷⴰ ⵉⵜⵜⴰⵎⵎⴰ ⵉ ⵉⵥⵉⵏⵥⵕ ⵉⵏⵓ! " ⵉⵏⵏⴰ ⴰⵙ ⵙⴽⴽⵓⵔ ⵉ ⵉⵙⵉⴳⵏⵓ: " ⵙ ⵜⵉⴷⵜ, ⴽⵢⵢ ⴰⴷ ⵉⴳⴰⵏ ⴰⵎⵇⵇⵔⴰⵏ! ⵉⵏⵏⴰ ⴰⵙ ⵉⵙⵉⴳⵏⵓ: " ⵓⵀⵓ! ⵉⵔⵏⴰ ⵉⵢⵉ ⵓⵣⵡⵓ! " ⵉⵏⵏⴰ ⴰⵙ ⵙⴽⴽⵓⵔ ⵉ ⵓⵣⵡⵓ: " ⴽⵢⵢ ⴰⴷ ⵉⴳⴰⵏ ⴰⵎⵇⵇⵔⴰⵏ, ⴰ ⴰⵣⵡⵓ! " ⵉⵏⵏⴰ ⴰⵙ ⵓⵣⵡⵓ: " ⵓⵀⵓ! ⵉⵔⵔⴰ ⵉⵢⵉ ⵓⴷⵔⴰⵔ! " ⵉⵙⴰⵡⵍ ⵙⴽⴽⵓⵔ ⵉ ⵓⴷⵔⴰⵔ: " ⵓⵔ ⵉⵍⵍⵉ ⵡⵏⵏⴰ ⴽ ⵉⵔⵏⴰⵏ, ⴰ ⴰⴷⵔⴰⵔ? " ⵉⵏⵏⴰ ⴰⵙ ⵓⴷⵔⴰⵔ: " ⵉⵔⵏⴰ ⵉⵢⵉ ⵓⵙⴽⵍⵓ! ⵉⴷⴷⵔ ⵅⴼ ⵜⴰⴷⴰⵡⵜ ⵉⵏⵓ, ⴰⵔ ⵉⵇⵇⴰⵣ ⵙ ⵉⵥⵓⵕⴰⵏ ⵏⵏⵙ ⴳⵔ ⵉⵥⵕⴰⵏ ⵉⵏⵓ! " ⵉⵙⴰⵡⵍ ⵙⴽⴽⵓⵔ ⵉ ⵓⵙⴽⵍⵓ: " ⴰⵙⴽⵍⵓ! ⵉⵙ ⴷ ⴽⵢⵢ ⴷ ⴰⵎⵇⵇⵔⴰⵏ? " ⵉⵏⵏⴰ ⴰⵙ ⴰⵙⴽⵍⵓ ⵉ ⵙⴽⴽⵓⵔ: " ⵢⴰⵀ ⴰ ⵙⴽⴽⵓⵔ! ⵓⵔ ⵉⵍⵍⵉ ⵡⵏⵏⴰ ⵉⵢⵉ ⵉⵖⵉⵢⵏ! ⵏⴽⴽⵉⵏ ⴷ ⴰⵎⵇⵇⵔⴰⵏ ⵏ ⵉⵎⵇⵇⵔⴰⵏⵏ! " ⵉⵙⴰⵡⵍ ⴰⵙ ⵙⴽⴽⵓⵔ ⵉ ⵓⵙⴽⵍⵓ: " ⵓⵀⵓ! ⵏⴽⴽ, ⵎⵇⵇⵓⵔⵖ ⵖⵉⴼⴽ! " ⵢⴰⵙⵉ ⴷ ⵙⴽⴽⵓⵔ ⴰⴳⵍⵣⵉⵎ, ⵉⵔⴰ ⴰⴷ ⵉⴱⴱⵉ ⴰⵙⴽⵍⵓ, ⵎⴰⵛⴰ ⵓⵔ ⵜ ⵢⵓⴷⵊⵉ ⵢⵉⴷⵉⵔ, ⵉⵏⵏⴰ ⴰⵙ: " ⴰⴷ ⵓⵔ ⵜⴱⴱⵉⴷ ⴰⵙⴽⵍⵓ, ⴰ ⵙⴽⴽⵓⵔ! ⵏⵜⵜⴰ ⴰⵢⴷ ⴰⵖ ⵢⵉⴽⴽⵉⵏ ⵎⴰ ⵏⵜⵜⴻⵜⵛⴰ! ". " ⴰⴷ ⵓⵔ ⵜⵜⴱⵉⴷ ⴰⵙⴽⵍⵓ, ⴰ ⵙⴽⴽⵓⵔ! ⵏⵜⵜⴰ ⴰⵢⴷ ⴰⵖ ⵢⵉⴽⴽⵉⵏ ⵎⴰ ⵏⵜⵜⴻⵜⵛⴰ! " ⵉⵏⵙⵉ ⴷ ⵓⵛⵡⵡⴰⵍ ⵢⵉⵡⴹ ⵓⵏⴱⴷⵓ, ⵏⵡⴰⵏⵜ ⵜⵎⵥⵉⵏ ⴷ ⵢⵉⵔⴷⵏ. ⵉⴽⴽⵔ ⵓⵛⵡⵡⴰⵍ ⵣⵉⴽ ⴰⴷ ⵉⵎⴳⵔ, ⵉⵍⵙ ⵜⴰⴱⴰⵏⴽⴰ, ⵉⴳⴳ ⵜⵉⵖⴰⵏⵉⵎⵉⵏ, ⵢⴰⵙⵉ ⴰⵎⴳⵯⵔ, ⵉⴼⴼⵖ ⵖⵔ ⵉⴳⵔ ⵉⵍⵍⴰⵏ ⵎⵏⵉⴷ ⵏ ⵜⴰⴳⴰⵏⵜ ⴳ ⵉⵣⴷⵖ ⵢⵉⵏⵙⵉ. ⵉⵎⵎⵔ ⵓⵛⵡⵡⴰⵍ. ⴽⵓ ⵉⵎⴳⴳⵔ ⵉⵜⵜⵉⵔⴰⵔ, ⵉⵜⵜⵉⵏⵉ ⵉⵣⵍⴰⵏ. ⵉⵎⵉⴽⴽ, ⵀⴰⵏ ⵉⵣⵎ ⵉⴱⴷⴷ ⴷ ⵖⵉⴼⵙ. ⵉⵔⵡⵍ ⵓⵛⵡⵡⴰⵍ ⴰⴷ ⵉⴼⴼⵔ ⴳ ⵜⴰⴳⴰⵏⵜ; ⵉⴼⴼⵖ ⴷ ⵢⵉⵏⵙⵉ, ⵉⵙⵉⵡⵍ ⵉ ⵢⵉⵣⵎ: " ⵄⵎⵎⵉ ⵉⵣⵎ! ⵉⵣⵡⴰⵔ ⴽ ⵉⴷ ⵢⴰⵏ ⵢⵉⵣⵎ ⵢⴰⴹⵏⵉⵏ. ⵀⴰ ⵜ ⵉⴷⴷⴰ ⴰⴷ ⴷ ⵉⵙⵓ ⴰⵎⴰⵏ ⴳ ⵡⴰⵏⵓ, ⵉⵏⵏⴰ ⴰⵖ ⵏⵜⵜⴰ ⴰⵢⴷ ⵉⴳⴰⵏ ⴰⴳⵍⵍⵉⴷ ⵏ ⵜⴰⴳⴰⵏⵜ ⴰⴷ! ". ⵉⵏⵏⴰ ⴰⵙ ⵢⵉⵣⵎ: " ⵎⴰⴷ ⵜⴻⵜⵜⵉⵏⵉⴷ ⴰ ⵜⴰⴽⵎⵎⵓⵙⵜ ⵏ ⵉⵙⵏⵏⴰⵏⵏ? " ⵢⴰⵣⵣⵍ ⵖⵔ ⵡⴰⵏⵓ, ⵉⵙⵙⵉⴳⴳ, ⵢⴰⵏⵏⴰⵢ ⵜⵉⵍⵉ ⵏⵏⵙ ⴳ ⵡⴰⵎⴰⵏ, ⵉⵖⴰⵍ ⵉⵙ ⵉⴷ ⵉⵣⵎ ⴰⵙⵏⴳⵓ. ⵉⵏⴹⵓ ⵢⴰⵖ ⵏⵏ ⴰⵎⵎⴰⵙ ⵏ ⵡⴰⵏⵓ. ⵜⴼⴼⵖ ⵜⵓⴳⴳⴷⴰ ⴰⵛⵡⵡⴰⵍ, ⵉⵙⵙⵏⵜⵉ ⴰⵔ ⵉⵙⴰⵡⴰⵍ ⵉ ⵢⵉⵏⵙⵉ: " ⵓⵔ ⵙⴰⵔ ⵜⵜⵓⵖ ⴰⵎⵔⵡⴰⵙ ⵏⵏⴽ. ⵎⴰⵛⴰ, ⵢⵓⴼ ⵎⵛ ⴽ ⵉⵡⵉⵖ ⵖⵔ ⵜⴰⵅⴰⵎⵜ ⵉⵏⵓ ⵃⵎⴰ ⴰⴷ ⵙⵉⴽⴽ ⵜⵜⵓⵔⴰⵔⵏ ⵉⵛⵉⵔⵔⴰⵏ ⵉⵏⵓ ". ⵉⴱⴷⴷ ⵢⵉⵏⵙⵉ ⴰⵔ ⵉⵙⵡⵉⵏⴳⵉⵎ, ⵉⵏⵏⴰ ⴳ ⵢⵉⵅⴼ ⵏⵏⵙ: " ⵕⴰⵄⴰ ⵉ ⵓⵛⵡⵡⴰⵍ ⴰⴷ ⴰⵎⵅⵉⴱ, ⵉⵔⴰ ⴰⴷ ⵉⵢⵉ ⵉⴳⴳ ⴷ ⵜⴰⴹⵚⴰ! ". ⵉⵙⵇⵙⴰ ⵉⵏⵙⵉ ⴰⵛⵡⵡⴰⵍ: " ⵎⵛⵜⴰ ⵏ ⵉⵛⵉⵔⵔⴰⵏ ⴰⵢⴷ ⵖⵓⵔⴽ ⵉⵍⵍⴰⵏ? " ⵉⵔⴰⵔ ⴰⵙ: " ⴽⴽⵓⵥ ". ⵉⵏⵏⴰ ⴰⵙ ⵢⵉⵏⵙⵉ: " ⴰⵡⴷ ⵏⴽⴽ ⵖⵓⵔⵉ ⴽⴽⵓⵥ ⵏ ⵉⵎⵥⵥⴰⵏⵏ, ⵢⵓⴼ ⵉⵙ ⵜⵏ ⵏⵉⵡⵉ, ⵃⵎⴰ ⴽⵓ ⵢⴰⵏ ⴰⴷ ⵉⵔⴰⵔ ⵙ ⵡⵉⵏⵏⵙ ". ⵉⵎⵎⵔ ⵓⵛⵡⵡⴰⵍ, ⵉⵏⵏⴰ ⴰⵙ: " ⵜⵉⵔⵎⵜ ⵏ ⵓⵣⴰⵍ ⴰⵢⴰⴷ, ⵏⴽⵔⴰⵖ ⴰⴷ ⴷ ⵏⴰⵡⵉ ⵉⵎⵥⵥⴰⵏⵏ! ". ⵉⵏⵙⵉ, ⵉⵙⵙⵏ ⴰⵏⵙⴰ ⵏ ⵢⴰⵏ ⵉⴼⵉⵖⵔ ⴰⵇⴱⵓⵔ, ⵢⴰⵡⵉ ⴰⵛⵡⵡⴰⵍ ⵖⵓⵔⵙ. ⵉⴽⵛⵎ ⵉⵏⵙⵉ ⴰⵅⴱⵓ, ⵉⵖⵔ ⴰⵙ ⴷ ⵉ ⵓⵛⵡⵡⴰⵍ: " ⵙⵃⴰⴹⴹⵕ ⴰⵛⴹⴰⴹ ⵏ ⵜⴱⴰⵏⴽⴰ ". ⵉⴼⴼⵖ ⴷ ⵉⴼⵉⵖⵔ, ⵓⵔ ⵉⵖⵉⵢ ⵉ ⵉⵙⵏⵏⴰⵏⵏ ⵏ ⵢⵉⵏⵙⵉ, ⵢⴰⴼ ⴷ ⴷⴰⵜ ⴰⵙ ⴰⵛⵡⵡⴰⵍ, ⵉⵇⵇⵙ ⵜ. ⵉⴼⴼⵖ ⴷ ⵢⵉⵏⵙⵉ, ⵢⴰⵍⵉ ⴰⴼⵍⵍⴰ ⵏ ⵉⴷⵎⴰⵔⵏ ⵏ ⵓⵛⵡⵡⴰⵍ, ⵢⴰⵎⵥ ⴰⵙ ⵜⴰⵎⴰⵔⵜ, ⴰⵔ ⵉⵜⵜⵉⵏⵉ: " ⴰ ⵜⴰⵖⵣⵉ ⵏ ⵜⵎⵉⵔⴰ ⵉⴹⵎⵎⵄⵏ! ⵥⵕ ⴷⵖⵉ ⵎⴰ ⴰⴷ ⴰⴽ ⵉⵜⵜⴰⵡⵙⵏ ". ⴰⵔⴳⴰⵣ ⴷ ⵜⴼⵉⵖⵔⴰ ⴷ ⵢⵉⵏⵙⵉ ⵉⴷⴷⴰ ⴷ ⵢⴰⵏ ⵓⵔⴳⴰⵣ ⴰⴷ ⵉⵏⴹⵓ ⴰⵙⵉⴼ, ⵢⴰⴼ ⵏⵏ ⴷⴰⵜ ⴰⵙ ⵢⴰⵜ ⵜⴼⵉⵖⵔⴰ ⵜⵏⵏⴰ ⴰⵙ: " ⴰⵎⵓⵔ ⵏⵏⴽ, ⴰ ⴰⵔⴳⴰⵣ, ⵙⵙⵏⴹⵓ ⵉⵢⵉ ⴰⵙⵉⴼ ". ⵉⵏⵏⴰ ⴰⵙ ⵓⵔⴳⴰⵣ: - ⴰⴷ ⴽⵎ ⴰⵙⵉⵖ, ⵙⵙⵏⴹⵓⵖ ⴽⵎ, ⵎⴰⵛⴰ ⴳⴳⵯⴷⵖ ⵓⵔ ⵜⴷⴷⵓⴷ ⴰⴷ ⵜⴳⴳⵯⵣ ⴰⴷⴷⴰⵢ ⵏⴱⴱⵉ ⴰⵙⵉⴼ. ⵜⵔⴰⵔ ⵖⵉⴼⵙ ⵜⴼⵉⵖⵔⴰ: - ⵉⵀⵉ! ⵉⵀⵉ! ⴰⴷ ⵓⵔ ⵜⵜⴳⴳⵯⴷ, ⴼⴽⵉⵖ ⴰⴽ ⵍⴰⵎⴰⵏ ⵜⵜⴳⴳⵯⵣⵖ. " ⵢⴰⵙⵉ ⵜⵜ ⵓⵔⴳⴰⵣ ⵅⴼ ⵉⵖⵉⵔⵏ ⵏⵏⵙ, ⵉⵏⴹⵓ ⵉⵙ ⴰⵙⵉⴼ, ⵉⵜⵜⵔ ⵙⴳ ⵉⵙ ⴰⴷ ⵜⴳⴳⵯⵣ. ⵜⵏⵏⴰ ⴰⵙ: - ⵉⵀⵉ! ⵓⵔ ⵏⵏⵉⵖ ⴰⴷ ⴳⴳⵯⵣⵖ. ⴷⵉⵏⵏⴰ ⴳ ⵉ ⵜⵓⴼⵉⵜ ⴷⴰ ⵉⵢⵉ ⵜⵏⵇⵇⴰⴷ. ⴷⴷⵓⵢⴰⵖ ⵏⵏ ⵖⵔ ⵡⴰⵢⵢⵉⵙ ⵎⵛ ⵉⵢⵉ ⵉⵏⵏⴰ ⴰⴷ ⴳⴳⵯⵣⵖ, ⴳⴳⵯⵣⵖ! ⴷⴷⵓⵏ ⴰⵍⵍⵉⴳ ⴱⴷⴷⵏ ⵅⴼ ⵢⴰⵏ ⵓⵢⵢⵉⵙ ⴰⵡⵙⵙⴰⵔ ⴳ ⵢⴰⵏ ⵓⴷⵖⴰⵔ ⵢⵓⵔⴰⵏ. ⵜⵏⵏⴰ ⴰⵙ ⵜⴼⵉⵖⵔⴰ: - ⵉⵡⵉⵖ ⴰⴽ ⴷ ⴰⵔⴳⴰⵣ ⴰⴷ, ⴰⴷ ⵜⴱⴹⵓⴷ ⵉⵏⴳⵔⴰⵜⵏⵖ. ⴷⵉⵏⵏⴰ ⴳ ⵉⵢⵉ ⵢⵓⴼⴰ ⵉⵏⵖ ⵉⵢⵉ. ⵉⵏⵏⴰ ⴰⵙ ⵉⵢⵢⵉⵙ: - ⵉⴷⵔⵓⵙ ⵓⵢⵏⵏⴰ ⴰⵙ ⵜⴳⵉⴷ. ⵎⵉⴷⴷⵏ ⴰⵎⵎ ⵏⵜⵜⴰ ⵓⵔ ⴷⵉⴳⵙⵏ ⵍⴰⵎⴰⵏ. ⵍⵍⵉⴳ ⵎⵥⵥⵉⵢⵖ, ⵍⵍⵉⵖ ⵖⵔ ⵢⴰⵏ ⵓⵎⵏⴰⵢ. ⴰⵔ ⵜⵜ ⵉⵜⵜⴰⵡⵉ ⴷⵉⴳⵉ ⴽⵉⴳⴰⵏ. ⴰⵙⵙⴰ ⴳ ⵓⵔ ⵖⵓⵔⵉ ⵉⵇⵇⵉⵎⵉ ⵓⴼⵓⴷ, ⵉⵜⵜⵓ ⵉ. ⵜⵏⵣⵖ ⴷ ⵜⴼⵉⵖⵔⴰ ⵉⵅⴼ ⵏⵏⵙ ⵙ ⵓⵔⴳⴰⵣ ⵜⵏⵏⴰ ⴰⵙ: - ⵎⴰ ⵖⵔ ⵜⵔⵉⴷ, ⴰⵍⵜⵓ, ⴰⴷ ⵖⵓⵔⵙ ⵏⴷⴷⵓ? ⵉⵏⵏⴰ ⴰⵙ ⵓⵔⴳⴰⵣ: - ⵉⵇⵇⵉⵎ ⵉⵏⵙⵉ ⴰⴷ ⵜ ⵏⴰⵏⵏⴰⵢ. ⴷⴷⵓⵏ ⴰⵍⵍⵉⴳ ⵓⴼⴰⵏ ⵉⵏⵙⵉ, ⵉⵏⵏⴰ ⴰⵙ ⵓⵔⴳⴰⵣ: - ⴰ ⵄⵎⵎⵉ ⵎⵃⵏⴷ, ⴱⴹⵓ ⵉⵏⴳⵔ ⵉⵢⵉ ⴷ ⵜⴼⵉⵖⵔⴰ ⴰⴷ. ⵜⴻⵜⵜⵔ ⵙⴳ ⵉⵢⵉ ⴰⴷ ⵜⵜ ⵙⵙⵏⴹⵓⵖ ⴰⵙⵉⴼ. ⵍⵍⵉⴳ ⵜⵏⴹⵓ ⵓⵔ ⵜⵔⵉ ⴰⴷ ⵜⴳⴳⵯⵣ. ⵉⵔⴰⵔ ⵖⵉⴼⵙ ⵢⵉⵏⵙⵉ: - ⵓⵔ ⴷⴰ ⵜⵜⵏⴱⴰⴹⵏ ⴰⵢⵜ ⵡⴰⴽⴰⵍ ⵅⴼ ⴰⵢⵜ ⵉⴳⵏⵏⴰ. ⴰⴷⴷⴰⵢ ⵜⴳⴳⵯⵣ ⵜⴼⵉⵖⵔⴰ, ⵏⵎⵙⴰⵡⴰⵍ. ⵜⴳⴳⵯⵣ ⴷ ⵜⴼⵉⵖⵔⴰ, ⵉⵏⵏⴰ ⴰⵙ ⵢⵉⵏⵙⵉ ⵉ ⵓⵔⴳⴰⵣ: - ⵉⵡⴰ ⵔⴰⵄⴰ ⵎⴰ ⴰⵢⴷ ⵜⴳⴳⴰⵜ ⴷⵖⵉ? ⵉⵡⵜ ⵓⵔⴳⴰⵣ ⵜⵉⴼⵉⵖⵔⴰ, ⵉⵏⵖ ⵜⵜ. ⵢⴰⵙⵉ ⵉⵏⵙⵉ, ⵉⵏⵏⴰ ⴰⵙ: - ⵜⴼⵓⴽⴽⴰⴷ ⴰⵢⵉ, ⵎⴰⵛⴰ ⴷⴷⵉⵖ ⴰⴷ ⴽ ⴰⵡⵉⵖ ⴰⴷ ⵙⵉⴽ ⵓⵔⴰⵔⵏ ⵡⴰⵔⵔⴰⵡ ⵉⵏⵓ. ⵉⵏⵏⴰ ⵢⵉⵏⵙⵉ ⴳ ⵢⵉⵅⴼ ⵏⵏⵙ: - ⵙ ⵜⵉⴷⵜ! ⵓⵔ ⵜⵍⵍⵉ ⵜⴰⵙⴰ ⴳ ⵓⴼⴳⴰⵏ. ⵉⵏⵙⵉ ⴷ ⵡⵓⵛⵛⵏ ⵉⴽⴽⴰ ⵜⵜ ⵉⵏⵏ ⵣⵉⴽⴽ, ⵍⵍⵉⴳ ⵙⵓⵍⵏ ⵉⵎⵓⴷⴰⵔ ⴰⵔ ⵙⴰⵡⴰⵍⵏ, ⵉⵏⵙⵉ ⴷ ⵡⵓⵛⵛⵏ ⵎⵎⵓⴷⴷⴰⵏ ⴰⴷ ⴳⵎⵔⵏ ⵎⴰ ⴰⴷ ⵜⵜⵛⵜⵜⴰⵏ. ⴳⵎⵔⵏ ⵢⴰⵜ ⵜⵡⵜⵓⵍⵜ, ⵉⵜⵜⵛ ⵜⵜ ⵡⵓⵛⵛⵏ ⵖⴰⵙ ⵏⵜⵜⴰ. ⵍⵍⵉⴳ ⴷ ⴰⵖⵓⵍⵏ, ⵉⵣⵡⴰⵔ ⵢⵉⵏⵙⵉ ⴳ ⵜⵡⴰⴷⴰ, ⵉⴽⴽ ⴷⴼⴼⵉⵔ ⴰⵙ ⵡⵓⵛⵛⵏ. ⵖⴰⵙ ⵉⵡⴹⵏ ⵜⴰⵎⴰ ⵏ ⵢⴰⵏ ⵓⵅⵍⵉⴷⵊ, ⵉⴽⴹⵓ ⵢⵉⵏⵙⵉ ⵜⴰⵇⴱⵓⵜ ⵎⴷⵉⵏ ⵉⵏⴳⵎⴰⵔⵏ, ⵉⴱⴷⴷ. ⵉⵎⵍⵉⵍⵍⵉ ⵙ ⵓⵎⴷⴷⴰⴽⴽⵯⵍ ⵏⵏⵙ ⵢⵉⵏⵉ ⴰⵙ: -ⵣⵣⵡⴰⵔⵖ ⴰⴽ ⵓⴷⵎ ⵏ ⵕⴱⴱⵉ ⴰ ⵄⵎⵎⵉ ⵓⵛⵛⵏ, ⵡⵜ ⵉⵢⵉ ⵙ ⵢⴰⵏ ⵓⴹⵎⵎⵉⵚ! ⵉⵔⴰⵔ ⵖⵉⴼⵙ ⵡⵓⵛⵛⵏ: -ⵢⴰⵀ! ⵉⴷ ⵉⵙ ⵜⵃⵓⵢⴹⵜ? ⵎⴰ ⴽ ⵢⴰⵖⵏ? ⵉⵏⵏⴰ ⴰⵙ ⵢⵉⵏⵙⵉ: -ⵉⵡⴰ ⵙⵏⵉⵖⵙ ⴷⵖⵉ! ⴽⵉⵢⵢ ⵜⵎⵇⵇⵓⵔⴷ ⵖⵉⴼⵉ, ⵏⴽⴽ ⵓⵔ ⴰⴽⴽⵯ ⵃⵛⵛⵉⵎⵖ ⴰⵔ ⵜⵜⴷⴷⵓⵖ ⴷⴰⵜⴰⴽ! ⵉⵡⵜ ⵡⵓⵛⵛⵏ ⵉⵏⵙⵉ ⵙ ⵓⴹⵎⵎⵉⵚ, ⵉⵣⵡⵓⵔ ⴳ ⵜⵡⴰⴷⴰ. ⵖⴰⵙ ⵉⴳⵔⴰ ⵜⵉⵙⵙ ⵎⵔⴰⵡⵜ ⵏ ⵜⵙⵓⵔⵉⴼⵉⵏ, ⵜⵏⵇⵇⵔ ⵜⵇⴱⵓⵜ, ⵜⴰⵎⵥ ⴰⵙ ⴰⴹⴰⵕ, ⵉⴳⵔ ⴰⵖⵓⵢⵢⵉ! ⵉⵎⵍⴻⵍⵍⵉ ⵙ ⵉⵏⵙⵉ ⵉⵏⵏⴰ ⴰⵙ: -ⴰⵡⴰ ⵀⴰⵜ ⴳⵔⵉⵖ ⴳⵉⵙ ⴰⴹⴰⵕ. ⴽⵉⵢⵢ, ⵀⴰⵜ ⵜⵜⵓⵢⴰⵙⵙⵏⴷ ⵙ ⵛⵛⵡⴰⵢⵜ ⵏⵏⴽ, ⵉⵏⵉ ⵉⵢⵉ ⵎⴰ ⴰⵢⴷ ⵜⵜⴳⴳⴰⵖ ⴰⴷ ⵓⵔ ⵉⵢⵉ ⴷ ⴰⴼⵏ ⵉⵏⴳⵎⴰⵔⵏ!. ⵉⵏⵏⴰ ⴰⵙ ⵢⵉⵏⵙⵉ: -ⵣⴷⵉ ⴰⴹⴰⵕ ⴷ ⵡⴰⵎⴰⵏ, ⴰⴷ ⴰⴽ ⵢⵓⵍⵡⵓ ⵡⵓⵣⵣⴰⵍ. ⵉⴳⵔ ⵡⵓⵛⵛⵏ ⴰⴹⴰⵕ ⴳ ⵡⴰⵎⴰⵏ, ⵜⵣⴰⵢⴷ ⵜⵇⴱⵓⵜ ⴰⵔ ⵜⵜⵊⵏⵏⴰⴹ. ⵉⵎⵍⴻⵍⵍⵉ ⵙ ⵢⵏⵉⵙⵉ ⵉⵏⵏⴰ ⴰⵙ: -ⴰⵡⴰ ⵀⴰⵜ ⴽⵓⴷ ⵜⵜⴷⴷⵓ ⵜⵜⴰⵙⵙⴰ! ⵉⵔⵔⴰⵔ ⴰⵙ ⵢⵉⵏⵙⵉ ⵢⵉⵏⵉ ⴰⵙ: -ⴷⴷⵓ! ⵥⵥⵓ ⴰⴹⴰⵕ ⵏⵏⴽ ⴳ ⵡⴰⵎⴰⵏ ⵏ ⵡⴰⵙⵉⴼ. ⵉⴳⵔ ⵡⵓⵛⵛⵏ ⴰⴹⴰⵕ ⴳ ⵡⴰⵎⴰⵏ, ⵉⵣⴰⵢⴷ ⴷ ⵡⵓⵣⵣⴰⵍ ⵢⵓⵙⵙⴰ. ⵉⴳⵔ ⴰⵍⵍⵏ ⵙ ⵓⵎⴷⴷⴰⴽⴽⵯⵍ ⵏⵏⵙ, ⵢⵉⵏⵉ ⴰⵙ: -ⴰⵡⴰ ⵀⴰⵜ ⵉⵣⴰⵢⴷ ⵡⵓⵣⵣⴰⵍ ⵢⵓⵎⵥ ⵉⵢⵉ! ⵉⵔⴰⵔ ⴰⵙ ⵢⵉⵏⵙⵉ ⵉⵏⵏⴰ ⴰⵙ: -ⵜⵙⵍⵍⴰⴷ! ⵖⴰⵙ ⴱⴱⵉ ⴰⴹⴰⵕ ⵏⵏⴽ ⴰ ⵄⵎⵎⵉ ⵓⵛⵛⵏ ⵓⵔⵜⴰ ⴰⵖ ⴷ ⵓⴼⵉⵏ ⵡⵉⵏⵏⴰ ⵜⵜ ⵉⵎⴷⵉⵏ. ⴰⴼⵓⵍⵍⵓⵙ ⴷ ⵡⵓⵛⵛⵏ ⵉⴷⴷⴰ ⴷ ⵢⴰⵏ ⵡⵓⵛⵛⵏ, ⵉⵎⵎⵓⵜ ⵙ ⵍⴰⵥ, ⵖⵔ ⵢⴰⵏ ⵓⴼⵓⵍⵍⵓⵙ ⵉⵣⴷⵖⵏ ⵏⵏⵉⴳ ⵏ ⵢⴰⵏ ⵓⵙⴽⵍⵓ. ⵓⵛⵛⵏ: ⵎⴰⵢⴷ ⵜⵄⵏⵉⴷ ⴰ ⴰⴼⵓⵍⵍⵓⵙ? ⴰⴼⵓⵍⵍⵓⵙ: ⵍⴰⴱⴰⵙ, ⴰⴷ ⵜⵄⵏⵓⴷ ⵍⵅⵉⵔ ⴰ ⵓⵛⵛⵏ. ⵎⴰ ⴰⵢⴷ ⴽ ⵉⴷ ⵢⵉⵡⵉⵏ ⵖⵔ ⴷⴰ? ⵓⵛⵛⵏ: ⴷⴷⵉⵖ ⴷ ⴰⴷ ⵔⴰⵄⴰⵖ ⵉⵙ ⵜⵙⵍⵍⵉⴷ ⵎⴰ ⴰⵢⴷ ⵉⵏⵏⴰ ⴰⴱⵔⵔⴰⵃ. ⴰⴼⵓⵍⵍⵓⵙ: ⵓⵔ ⵙⵍⵍⵉⵖ ⵉ ⵛⴰ. ⵎⴰ ⴰⵢⴷ ⵉⵏⵏⴰ? ⵓⵛⵛⵏ: ⵉⵏⵏⴰ " ⴰ ⴰⵢⵜ ⵓⴷⵔⴰⵔ, ⴰ ⴰⵢⵜ ⵡⴰⵙⴽⴰⵔⵏ! ⵀⴰⵜ ⵓⵔ ⵉⵇⵇⵉⵎⵉ ⵢⵉⵣⵎ ⴷⴰ ⵉⵜⵜⴻⵜⵜ ⵜⵉⵎⵍⴰⵍⵉⵏ, ⵓⵍⴰ ⵜⴰⵚⵉⵡⴰⵏⵜ ⴰⴷ ⵜⴻⵜⵜⵃⵡⵡⴰⵥ ⵉⵡⵜⵍⴰⵏ, ⵓⵍⴰ ⵓⵛⵛⵏ ⴷⴰ ⵉⵜⵜⴻⵜⵜ ⵉⴼⵓⵍⵍⵓⵙⵏ. ⵜⴷⴷⴰ ⵜⵓⴷⵔⵜ ⴰⴷ ⵜⵎⵙⴰⵙⴰ ⵉⵏⴳⵔ ⵉⵎⵓⴷⴰⵔ ". ⵓⵛⵛⵏ: " ⵉⵡⴰ ⴳⴳⵓⵣⴷ ⴰⴷ ⵏⵎⵓⵏ ⴰⴷ ⵏⵙⵙⵉⵡⴹ ⵉⵏⵖⵎⵉⵙⵏ ⴰⴷ ⵉ ⵡⵉⵢⵢⴰⴹ. " ⴰⴼⵓⵍⵍⵓⵙ: ⵡⴰⵅⵅⴰ. ⵉⵥⵉⵍ ⵡⴰⵡⴰⵍ ⴰⴷ. ⵀⴰⵛ, ⵏⵏⵉⵜ, ⵉⵜⵙⵏ ⵓⵚⴽⴰⵢⵏ ⴷⴷⴰⵏ ⴰⴷ ⵉⵜⵙⵏ ⵏⴰⵡⵉ ⴰⴱⵔⵉⴷ. ⵓⵛⵛⵏ: " ⵉⵀⵉ! ⵉⵀⵉ! ⵇⵇⵉⵎ ⴳ ⵍⵎⴰⵏ, ⵓⵔ ⴷⵎⵉⵖ ⵉⵙ ⵙⵍⵍⴰⵏ ⵉ ⵓⵢⵏⵏⴰ ⵉⵏⵏⴰ ⵓⴱⵔⵔⴰⵃ. " ⴰⵡⵜⵉⵍ ⴷ ⵓⵔⴳⴰⵣ ⵉⴷⴷⴰ ⵢⴰⵏ ⵓⵔⴳⴰⵣ ⵖⵔ ⵓⴳⴰⴷⴰⵣ, ⵢⴰⴼ ⵏⵏ ⵢⴰⵏ ⵓⵄⵟⵟⴰⵕ ⴷⴰ ⵉⵣⵣⵏⵣⴰ ⵜⵉⴽⴹⵉⴼⵉⵏ, ⵉⵙⵔⵙ ⵢⴰⵏ ⵓⵡⵜⵉⵍ ⵜⴰⵎⴰ ⵏⵏⵙ. ⵉⵏⵏⴰ ⴰⵙ ⵉ ⵓⵄⵟⵟⴰⵕ: " ⵎⵛⵜⴰ ⴰⴷ ⴳⴰⵏⵜ ⵜⴽⴹⵉⴼⵉⵏ ⴰⴷ? " ⵉⵔⴰⵔ ⴷ ⵅⴰⴼⵙ ⵓⵄⵟⵟⴰⵕ. ⵉⵏⵏⴰ ⴰⵙ: " ⴽⵓ ⵢⵉⵡⵜ ⵙ ⵡⴰⵜⵉⴳ ⵏⵏⵙ ". ⵉⵙⵇⵙⴰ ⵜ ⵓⵔⴳⴰⵣ ⵏⵏⴰ. ⵉⵏⵏⴰ ⴰⵙ: " ⵉⵎⵎⴰ ⴰⵡⵜⵉⵍ ⴰⴷ, ⵎⵛⵜⴰ ⴰⴷ ⴳⵉⵙ ⵜⵜⴻⵜⵜⵔⴷ? " ⵉⵏⵏⴰ ⴰⵙ ⵓⵄⵟⵟⴰⵕ: " ⴰⵜⵉⴳ ⵏ ⵓⵡⵜⵉⵍ ⴰⴷ, ⴰⵏⵛⵜ ⵏ ⵡⴰⵜⵉⴳ ⵏ ⵜⴽⴹⵉⴼⵉⵏ ⴽⵓⵍ. " ⵉⵏⵏⴰ ⴰⵙ ⵓⵔⴳⴰⵣ: " ⵎⵉⵎⵛ? " ⵉⵔⴰⵔ ⴷ ⵅⴰⴼⵙ ⵓⵄⵟⵟⴰⵕ: " ⵀⴰⵜ, ⵏⵜⵜⴰ ⴰⴷ ⵉⴳⴳⴰⵔⵏ ⴰⵥⵟⵟⴰ ⵏⵏⵙⵏⵜ, ⵉⵥⴹ ⵜⵏⵜ ". ⵉⵏⵏⴰ ⴰⵙ ⵓⵔⴳⴰⵣ: " ⵉ ⵎⵉⵎⵛ ⵖⴰ ⴰⵙ ⴳⵖ ⵃⵎⴰ ⴰⴷ ⵉⵢⵉ ⵉⵥⴹ ⵢⴰⵜ ⵜⴽⴹⵉⴼⵜ? ". ⵉⵔⴰⵔ ⴷ ⵅⴰⴼⵙ ⵓⵄⵟⵟⴰⵕ: " ⴰⵡⵉ ⵜ ⴰⵔ ⵛⴰ ⵏ ⵓⴷⵖⴰⵔ ⵉⴳⴰⵏ ⵍⵓⵟⴰ, ⵜⵕⵥⵎⴷ ⴰⵙ ⴳⵉⵙ, ⵀⴰⵜ ⵉⴷⴷⴰ ⴰⴷ ⵉⴳⵔ ⴰⵥⵟⵟⴰ ⵏ ⵜⴽⴹⵉⴼⵜ ⵏⵏⴰ ⵜⵔⵉⴷ ". ⵎⵙⴰⵙⴰⵏ ⵅⴼ ⵡⴰⵜⵉⴳ ⵏ ⵓⵡⵜⵉⵍ, ⵉⵙⵖ ⵜ ⵓⵔⴳⴰⵣ ⵍⵍⵉ, ⵢⴰⵡⵉ ⵜ ⴰⵔ ⴰⴷⵖⴰⵔ ⵍⵓⵟⴰ, ⵉⵕⵥⵎ ⴰⵙ. ⵢⴰⴼ ⵓⵡⵜⵉⵍ ⴰⵢⵏⵏⴰ ⵉⵔⴰ. ⵢⴰⵣⵣⵍ ⴰⵍⵍⵉⴳ ⵓⵔ ⴰⵙ ⵜⵇⵇⵉⵎⵉ ⵜⵎⴰⵜⴰⵔⵜ. ⴰⵔ ⴰⵙ ⵉⵇⵇⴰⵔ ⵓⵔⴳⴰⵣ ⵍⵍⵉ: " ⴰⴷⴷⵓ ⴷ ⴰ ⴰⵡⵜⵉⵍ! ⴰⴷⴷⵓ ⴷ! ⵀⴰⵏ ⵜⵉⴽⴹⵉⴼⵜ ⵏⵏⴰ ⵔⵉⵖ, ⵓⵔ ⵜⴳⵉ ⴰⵏⵛⵜ ⵏⵏⴰ ". ⵜⴰⵎⵓⵛⵛⵜ ⵏ ⵜⴼⵇⵇⵉⵔⵜ ⵜⵍⵍⴰ ⵢⴰⵜ ⵜⴼⵇⵇⵉⵔⵜ, ⵜⵣⴷⵖ ⵖⴰⵙ ⵏⵜⵜⴰⵜ ⴷ ⵢⵉⵅⴼ ⵏⵏⵙ. ⵉⴷⵔⵓⵙ ⴳⵉⵙ ⵡⴰⵡⴰⵍ. ⵓⵔ ⴷⴰ ⵜⵙⴰⵡⴰⵍ ⵖⴰⵙ ⵉ ⵉⵎⵓⴷⴰⵔ ⵏⵏⴰ ⵜⵙⵙⴳⵎⴰ. ⵢⴰⵏ ⵡⴰⵙⵙ, ⵜⵙⵙⵓⴼⵖ ⴰⵙ ⴷ ⵜⴼⵓⵍⵍⵓⵙⵜ ⵉⵛⵉⵛⴰⵡⵏ, ⵓⴽⴰⵏ ⵜⴳⴳ ⵜⵏ ⴷ ⵜⵡⵓⵔⵉ ⵏⵏⵙ. ⵙ ⵡⴰⵙⵙ, ⴷⴰ ⵜⵏ ⵜⴽⵙⵙⴰ ⴳ ⵓⵎⵔⴷⵓⵍ, ⵜⵃⴹⵓ ⵜⵏ ⵙⴳ ⵜⵎⴷⴷⴰ ⴷ ⵉⵛⵄⴱ ⴳ ⵢⵉⴹ, ⴷⴰ ⵜⵏ ⵜⵜⴰⵡⵉ ⵖⵔ ⵜⴰⵎⴰ ⵏ ⵜⵉⵙⵙⵉ ⵏⵏⵙ, ⵜⵖⵎⵙ ⴰⵙⵏ ⵙ ⵡⴰⴳⴳⵯⵔⴰ ⵉⵥⵥⴰⵢⵏ. ⵜⴽⴽⴰ ⵜⵜ ⵏⵏ ⵜⴼⵇⵇⵉⵔⵜ ⴰⴷ, ⵜⵙⵙⴳⵎⴰ ⵢⴰⵜ ⵜⵎⵓⵛⵛⵜ. ⵎⴰⵛⴰ, ⵉⴷⴷⵖ ⴰⵔ ⴰⵙ ⵜⵜⴰⴽⵔ, ⵓⵔ ⵜⵇⵇⵉⵎⵉ ⴷⴰ ⴳⵉⵙ ⵜⵜ ⵜⵜⴰⵡⵉ. ⴽⵓ ⵉⴹ, ⴷⴰ ⵜⴽⵛⵛⵎ ⵜⵎⵓⵛⵛⵜ ⵖⵔ ⵜⴰⴷⴷⴰⵔⵜ ⵏ ⵜⴼⵇⵇⵉⵔⵜ ⵃⵎⴰ ⴰⴷ ⵜⴰⴼ ⵎⴰ ⴰⵢⴷ ⵜⵜⴻⵜⵜⴰ, ⵎⴰⵛⴰ ⵓⵔ ⴷⴰ ⴰⵙ ⵜⴰⴽⴽⴰ ⵜⵎⵖⴰⵔⵜ ⴰⵡⴷ ⵃⴰⵃ. ⵢⴰⵏ ⵢⵉⴹ, ⵜⵙⵍⵍⴰ ⵜⵎⵓⵛⵛⵜ ⵉ ⵍⵃⵙⵙ ⵏ ⵉⵛⵉⵛⴰⵡⵏ ⴷⴷⴰⵡ ⵏ ⵡⴰⴳⴳⵯⵔⴰ. ⵜⵔⵣⵣⵓ ⴰⴷ ⵜⵏ ⵜⴻⵜⵜⵛ. ⵓⵔ ⵖⵓⵔⵙⵏⵜ ⵜⵓⴼⵉ ⴰⴱⵔⵉⴷ ⵙⴳ ⵡⴰⵙⵙ ⵏⵏⴰ, ⴽⵓ ⵉⴹ, ⴷⴰ ⵜⵜⴰⵍⵉ ⵅⴼ ⵡⴰⴳⴳⵯⵔⴰ, ⴰⵔ ⵜⵙⴰⴳⴳⵓⵔ ⵅⴼ ⵉⵛⵉⵛⴰⵡⵏ ⵉⴳⵏⴰⵏ, ⵜⵙⴽⵛⵎ ⵜⴰⵛⵡⵡⴰⵍⵜ ⵏⵏⵙ ⴳ ⵡⴰⵍⵍⵏ ⵏ ⵡⴰⴳⴳⵯⵔⴰ, ⵜⵙⵙⴼⴰⴼⴰ ⵜⵏ, ⵜⴷⴷⵓ ⵜⴼⴼⵔ ⴳ ⵛⴰ ⵏ ⵜⵖⵎⵔⵜ. ⴰⴷⴷⴰⵢ ⵙⵖⵓⵢⵢⵏ ⵉⵛⵉⵛⴰⵡⵏ, ⵜⴽⴽⵔ ⴷ ⵜⵎⵖⴰⵔⵜ ⵜⴳⵍⵍⵉⵏⵜ, ⵙⴳ ⵓⵏⵓⴷⴷⵎ, ⵜⴷⴷⵓⵀⴷⴰ, ⵃⵎⴰ ⴰⴷ ⵜⵥⵕ ⵎⴰ ⴰⵢⴷ ⵉⵊⵕⴰⵏ ⵉ ⵉⵛⵉⵛⴰⵡⵏ ⵏⵏⵙ. ⵙⴳ ⵜⵖⵎⵔⵜ ⵏⵏⵙ, ⴷⴰ ⴳⵉⵙ ⵜⵜⵕⴰⵄⴰ ⵜⵎⵓⵛⵛⵜ, ⴰⵔ ⵜⵜⵉⵏⵉ ⴳ ⵢⵉⵅⴼ ⵏⵏⵙ: " ⵥⵕ ⴰ ⵜⴰⴼⵇⵇⵉⵔⵜ! ⵓⵔ ⴳⴳⴰⵏⵖ, ⵓⵔ ⵜⴳⴳⴰⵏⴷ, ⵓⵔ ⴳⴳⴰⵏⵏ ⵉⵛⵉⵛⴰⵡⵏ ". ⵜⴰⵔⴰ ⴷ ⵜⵎⵥⴰ ⵜⵍⵍⴰ ⵢⴰⵜ ⵜⵎⵟⵟⵓⴹⵜ ⴰⵔ ⵜⵙⵙⴳⵎⴰ ⵢⴰⵜ ⵜⵔⴱⵉⴱⵜ ⵜⴰⵎⵥⵥⵢⴰⵏⵜ ⵉⵙⵎ ⵏⵏⵙ ⵜⴰⵔⴰ. ⵜⵓⴷⵊⴰ ⵜⵜ ⴷ ⵜⵎⵟⵟⵓⴹⵜ ⵜⴰⵎⵣⵡⴰⵔⵓⵜ ⵏ ⵓⵔⴳⴰⵣ ⵏⵏⵙ. ⴽⵓ ⴰⵙⵙ, ⵜⵙⵅⵓⴱ ⴰⵙ ⵜⵎⵟⵟⵓⴹⵜ ⴰⴹⵓ ⵉ ⵜⴰⵔⴰ. ⵢⴰⵏ ⵡⴰⵙⵙ, ⵜⵏⵏⴰ ⵜⵎⵟⵟⵓⴹⵜ ⴳⵔ ⴰⵙ ⴷ ⵉⵅⴼ ⵏⵏⵙ: " ⴰⴷ ⴰⵣⵏⵖ ⵜⴰⵔⴰ ⴰⴷ ⴷ ⵜⵣⴷⵎ ⴳ ⵓⴷⵔⴰⵔ. ⴷⵉⵏⵏⴰⵖ, ⴰⴷ ⵜⵜ ⵜⴰⵎⵥ ⵜⴰⵎⵥⴰ, ⴰⴷ ⵜⵜ ⵜⵜⴻⵜⵜⵛ, ⵀⵏⵏⴰⵖ ⴷⵉⴳⵙ ". ⵍⵍⵉⴳ ⴷ ⵢⵓⵍⵉ ⵡⴰⵙⵙ, ⵜⵙⵙⵏⴽⵔ ⴷ ⵜⵎⵟⵟⵓⴹⵜ ⵜⴰⵔⴰ ⵙⴳ ⵢⵉⴹⵚ, ⵜⵏⵏⴰ ⴰⵙ: " ⵓⵔ ⵖⵓⵔⵏⵖ ⵉⵇⵇⵉⵎⵉ ⵎⴰ ⵙ ⵏⵙⵙⵉⵖⵉⵢ ⵜⵉⵎⵙⵙⵉ ⴰ ⵉⵍⵍⵉ. ⵀⴰⵜ ⵉⵇⵇⴰⵏ ⴽⵎ ⴷ ⴰⴷ ⵜⴷⴷⵓⴷ ⴰⴷ ⴰⵖ ⴷ ⵜⴰⵡⵉⴷ ⵛⴰ ⵏ ⵉⴽⵛⵛⵓⴹⵏ ⵙⴳ ⵓⴷⵔⴰⵔ ". ⵓⵔ ⵜⵖⵉⵢ ⵜⴰⵔⴰ ⴰⴷ ⴰⵙ ⵜⵉⵏⵉ ⵓⵀⵓ ⵉ ⵜⵎⵟⵟⵓⴹⵜ ⵏ ⴱⴰⴱⴰⵙ, ⵜⵏⴽⵔ ⵜⴷⴷⵓ ⵖⵔ ⵓⴷⵔⴰⵔ. ⴰⵔ ⵜⵣⴷⴷⵎ ⴰⵍⵍⵉⴳ ⵜⵖⵍⵉ ⵜⴰⴼⵓⵢⵜ, ⵜⵙⵎⵓⵏ ⵢⴰⵜ ⵜⵣⴷⵎⵜ ⵜⴰⵎⵇⵇⵔⴰⵏⵜ, ⵜⴰⵙⵉ ⵜⵜ, ⵜⵎⵓⵏ ⴷ ⵓⴱⵔⵉⴷ ⵉⵜⵜⴰⵡⵉⵏ ⵙ ⵉⵖⵔⵎ. ⵉⵥⵥⴰⵢ ⵡⴰⴳⴳⵯⴰ ⵅⴼ ⵜⴰⴷⴰⵡⵜ ⵏ ⵜⴰⵔⴰ, ⴰⵔ ⵜⵜⴻⴷⴷⵓ ⵖⴰⵙ ⵙ ⵜⵜⴰⵡⵉⵍ. ⴹⵕⴰⵏⵜ ⵖⵉⴼⵙ ⵜⵉⵍⵍⴰⵙ ⵓⵔ ⵢⴰⴷ ⵜⵙⵙⵉⴷ ⴷⴰⵜⴰⵙ. ⵉⵎⵉⴽ, ⵜⴼⴼⵖ ⴰⵙ ⴷ ⵜⵎⵥⴰ ⵎⵉ ⵇⵇⴰⵔⵏ ⵜⴰⵔⵉⵔ. ⵜⵏⵏⴰ ⴰⵙ ⵉ ⵜⴰⵔⴰ: " ⵢⵓⵡⵉ ⴷ ⵕⴱⴱⵉ ⵉⵎⵏⵙⵉ ⵉⵏⵓ! ⴰⴷ ⴽⵎ ⵜⵛⵖ! ⵀⴰⵜ ⵉⵏⵖⴰ ⵉⵢⵉ ⵍⴰⵥ ". ⵜⵕⵕⵥ ⴷ ⵜⴰⵔⴰ ⵛⴰ ⴳ ⵉⴽⵛⵛⵉⴹ ⵏⵏⴰ ⴷ ⵜⵣⴷⵎ, ⵜⵚⵓⴹ ⵖⵉⴼⵙ ⴳ ⵉⴼⴰⵙⵙⵏ ⵏⵏⵙ, ⵜⴰⵖ ⴷⵉⴳⵙ ⵜⵎⵙⵙⵉ. ⵜⴰⵔⴰ, ⴷ ⵜⵉⵛⵉⵔⵔⵉⵜ ⵜⴰⵎⵥⵥⵢⴰⵏⵜ ⵉⵖⵓⴷⴰⵏ, ⵜⵙⵙⵉⵖ ⵜⵉⵎⵙⵙⵉ ⴳ ⵜⴷⵉⴽⵍⵜ ⵏ ⵉⴼⴰⵙⵙⵏ ⵏⵏⵙ ⴰⵔ ⵜⵜⵚⵓⴹ ⵖⴼ ⵜⵉⵔⵔⴳⵉⵏ! ⵜⴳⴳⵯⴷ ⵜⵎⵥⴰ ⴰⵛⴽⵓ ⵓⵔ ⵜⵖⵉⵢ ⴰⴷ ⵜⵜⵛ ⵜⵉⵛⵉⵔⵔⵉⵜ ⴷ ⵜⵉⵔⴳⵉⵏ ⴳ ⵓⴼⵓⵙ ⵏⵏⵙ! ⵜⴳⴳⴰⵎⵉ ⵜⵎⵥⴰ ⵎⴰ ⵜⵇⵇⴰⵔ ⵉ ⵓⵏⵥⴰⵕ ⴰⴷ ⵉⵙⵙⵅⵙⵉ ⵜⵉⵔⴳⴳⵉⵏ ⴳ ⵓⴼⵓⵙ ⵏ ⵜⵉⵛⵉⵔⵔⵉⵜ ⵏⵏⴰⵖ, ⵎⴰⵛⴰ, ⵉⵚⵓⴹ ⵡⴰⴹⵓ ⴳ ⵜⵉⵔⴳⴳⵉⵏ, ⵉⵔⵏⵓ ⵓⵊⴰⵊⵉⵃ ⵏ ⵜⵎⵙⵙⵉ ⴳⵔ ⵉⴼⴰⵙⵙⵏ ⵏ ⵜⵛⵉⵔⵔⵉⵜ. ⵜⵔⵡⵍ ⵜⵎⵥⴰ, ⵜⵎⵎⴷ ⵙ ⵜⴰⵡⴷⴰ. ⵜⴰⵣⵎⵔⵜ ⵉⵎⵇⵇⵓⵔⵏ ⴰⴷ ⵉⵍⵍⴰⵏ ⵖⴰⵔ ⵜⴰⵔⴰ, ⵜⵉⵛⵉⵔⵔⵉⵜ ⵜⴰⵎⵥⵥⵢⴰⵏⵜ ⵉⵖⵓⴷⴰⵏ! ⵜⴰⵖⵓⵍ ⵜⴰⵔⴰ ⵜⵓⵡⴹ ⵜⴰⴷⴷⴰⵔⵜ, ⵜⴰⵍⵙ ⴰⵙ ⵉ ⵜⵎⵟⵟⵓⴹⵜ ⵏ ⴱⴰⴱⴰⵙ ⴰⵢⵏⵏⴰ ⴰⵙ ⵉⵊⵕⴰⵏ. ⵜⴳⴳⵯⴷ ⴰⵡⴷ ⵏⵜⵜⴰⵜ. ⵓⵔ ⵢⴰⴷ ⵜⵖⵉⵢ ⴰⴷ ⴰⵙ ⵜⵙⵅⵓⴱ ⴰⴹⵓ. ⵜⴰⵙⵎⵓⵏⵜ ⵏ ⵜⵓⴷⴰ ⵣⵉⴽⴽ, ⵍⵍⵉⴳ ⴰⵔ ⵙⴰⵡⴰⵍⵏ ⵉⵎⵓⴷⴰⵔ, ⵜⵍⵍⴰ ⵢⴰⵜ ⵜⴳⵓⵊⵉⵍⵜ ⵜⴰⵔ ⵉⵎⵎⴰⵙ ⴳ ⵢⴰⵜ ⵜⴰⴷⴷⴰⵔⵜ ⵏⵏⵙ ⵏⵜⵜⴰⵜ ⴷ ⴱⴰⴱⴰⵙ ⴷ ⵜⵎⵟⵟⵓⴹⵜ ⵏ ⴱⴰⴱⴰⵙ ⴷ ⵉⵙⵜⵎⴰⵙ ⵙⴳ ⴱⴰⴱⴰⵙ. ⵜⴰⴳⵓⵊⵉⵍⵜ ⴰⴷ, ⵉⵙⵎ ⵏⵏⵙ ⵜⵓⴷⴰ. ⵉⴷⴷⵖ ⵓⵔ ⵜⵜ ⵜⵃⵎⵉⵍ ⵜⵎⵟⵟⵓⴹⵜ ⵏ ⴱⴰⴱⴰⵙ, ⵜⴳⵔⴰ ⵖⵉⴼⵙ ⴰⴳⴳⵯⴰ ⵏ ⵜⴰⴷⴷⴰⵔⵜ ⴽⵓⵍ. ⵙⴳ ⵎⴰ ⴰⵢⴷ ⴷ ⵜⵏⵇⵇⴰⵔ ⵜⴰⴼⵓⴽⵜ, ⴷ ⵜⵓⴷⴰ ⵜⵙⵎⵓⵏ, ⵜⵙⵙⵉⵔⴷ, ⵜⵙⵙⵏⵡⴰ. ⵓⵔ ⴷⴰ ⵜⵜⴰⴼⴰ ⴰⴷ ⵜⴽⵎⵣ ⵉⵅⴼ ⵏⵏⵙ, ⵇⵇⵉⵎⵏⵜ ⵉⵙⵜⵎⴰⵙ ⴷⴰ ⵜⵜⵓⵔⴰⵔⵏⵜ. ⵎⴰⵏⵉ ⴽⵯⵏ ⵜⵍⵍⴰ ⵢⴰⵜ ⵜⵢⴷⵉⵜ ⵖⵔ ⵎⵉⴷⴷⵏ ⴰⴷ, ⵉⵙⵎ ⵏⵏⵙ ⵜⴰⵙⵎⵓⵏⵜ, ⵜⵄⵣⵣ ⵛⵉⴳⴰⵏ ⵖⵔ ⵜⵓⴷⴰ, ⴰⵔ ⴷⵉⴷⵙ ⵜⴱⵟⵟⴰ ⴰⵢⵏⵏⴰ ⵏ ⵉⵎⵉⵇⴽ ⵏ ⵡⵓⵜⵛⵉ ⵏⵏⴰ ⴰⵙ ⵜⴰⴽⴽⴰ ⵜⴰⵎⵟⵟⵓⴹⵜ ⵏ ⴱⴰⴱⴰⵙ. ⵢⴰⵏ ⵡⴰⵙⵙ, ⵜⵍⵍⴰ ⵜⵓⴷⴰ ⴰⵔ ⵜⵙⵣⴷⵉⴳ ⵜⴰⴷⴷⴰⵔⵜ, ⵜⵙⵍ ⵉ ⵜⵢⴷⵉⵜ ⴷⴰ ⴰⵙ ⵜⵙⴰⵡⴰⵍ: " ⴷⴷⵓ ⴰⴷ ⵜⵙⵡⵓⵏⴼⵓⴷ, ⴰⴷⵊ ⵉⵢⵉ ⴰⴷ ⴰⵎ ⵙⵎⵓⵏⵖ ⵜⴰⴷⴷⴰⵔⵜ ". ⵜⵕⵥⵎ ⴳⵉⵙ ⵜⵓⴷⴰ ⴰⵍⵍⵏ ⴷ ⵢⵉⵎⵉ, ⵜⵏⵏⴰ ⴰⵙ: " ⵉⵙ ⵜⵙⵙⵏⴷ ⴰⴷ ⵜⵙⵉⵡⵍⴷ? ". ⵜⵟⵚⴰ ⵜⵢⴷⵉⵜ, ⵜⵏⵏⴰ ⴰⵙ ⵉ ⵜⵓⴷⴰ " ⴷⴷⵓ, ⴷⴷⵓ ⵖⵔ ⵜⵖⵎⵔⵜ ⵏⵏⴰ ⴳ ⵏⵜⵜⴻⵜⵜⴰ ⵀⴰⵜ ⵙⵔⵙⵖ ⴰⵎ ⵛⴰ ⴳⵉⵙ ". ⵜⴷⴷⵓ ⵜⵓⴷⴰ ⵖⵔ ⵓⵏⵙⴰ ⵏⵏⴰ ⵎⵢⴰⵔⵏⵜ ⴷⴰ ⴳⵉⵙ ⵜⵜⴻⵜⵜⴰⵏⵜ, ⵜⴰⴼ ⵏⵏ ⵓⵜⵛⵉ ⴰⵣⴷⴷⴰⴳ, ⴰⵏⴰⴹⴼⴰⵜ ⵉⵖⵎⵙ ⵙ ⵢⴰⵏ ⵍⴽⵜⵜⴰⵏ ⵓⵎⵍⵉⵍ. ⵜⴻⵜⵜⵛ, ⵜⵙⵓ, ⵜⴰⵖⵓⵍ ⴷ ⵖⵔ ⵜⵙⵎⵓⵏⵜ ⵜⴰⴼ ⴷ ⵜⴰⴷⴷⴰⵔⵜ ⵜⵎⵓⵏ, ⵓⵜⵛⵉ ⵉⵏⵡⴰ, ⵉⵄⴱⴰⵏⵏ ⴰⵔⵉⴷⵏ. ⵜⵏⵏⴰ ⴰⵙ ⵉ ⵜⵢⴷⵉⵜ ⵏⵏⵙ: " ⵎⵉⵎⵛ ⵜⴳⴳⵉⴷ ⵉ ⵓⵢⴰ ⴰⴷ ⵜ ⵜⵙⵎⵓⵏⵜ? ". ⵜⵔⴰⵔ ⴷ ⵖⵉⴼⵙ ⵜⵏⵏⴰ ⴰⵙ: " ⵎⴰ ⴰⵢⴷ ⴽⵎ ⵉⴷⴷⴰⵏ. ⵙⴳ ⵡⴰⵙⵙ ⴰⴷ, ⵓⵔ ⵙⴰⵔ ⵜⵜⴰⵙⵉ ⴰⵏⵣⵡⵓⵎ ⵉ ⴰⵡⴷ ⵉⵎⵉⵇⵇ ". ⵣⵔⵉⵏ ⵡⵓⵙⵙⴰⵏ, ⵜⴰⵏⵏⴰⵢ ⵜⴰⵎⵟⵟⵓⴹⵜ ⵏ ⴱⴰⴱⴰⵙ ⵏ ⵜⵓⴷⴰ, ⵜⵔⴱⵉⴱⵜ ⵏⵏⵙ ⵜⴰⵖⵓⵍ ⵜⴷⵓⵙ, ⵜⴰⵖⵓⵍ ⵜⵖⵓⴷⴰ; ⵜⵖⴰⵍ ⵉⵙ ⴷ ⴰⵏⵛⵜ ⵜⵡⵓⵔⵉ ⵏⵏⴰ ⵜⵜⴳⴳⴰ ⵜⵓⴷⴰ ⴰⵢⴷ ⵜⵜ ⵉⵙⵖⵓⴷⴰⵏ. ⵜⴽⴽⵙ ⴰⵙ ⵜⵜ, ⵜⴳⵔ ⵜⵜ ⵖⵔ ⵉⵙⵜⵉⵙ. ⵎⴰⵏⵉ ⴽⵯⵏ, ⵉⵙⵍⵍⴰ ⵎⴻⵎⵎⵉⵙ ⵏ ⵓⴳⵍⵍⵉⴷ ⵏ ⵜⵎⴰⵣⵉⵔⵜ ⵏⵏⴰ ⵙ ⵜⵖⵓⴷⵉ ⵏ ⵜⵓⴷⴰ, ⵢⴰⵣⵏ ⴷ ⵉⵎⴰⵣⴰⵏⵏ ⵏⵏⵙ, ⵉⵜⵜⵔ ⵜⵜ, ⵢⴰⵡⵍ ⵜⵜ. ⵜⴰⵡⵉ ⴷⵉⴷⵙ ⵜⵓⴷⴰ ⵜⴰⵙⵎⵓⵏⵜ ⵖⵔ ⵓⴱⵔⴳⵎⵎⵉ ⵏⵏⴰ ⴰⵙ ⵉⵙⴽⴰ ⵓⴳⵍⵍⵉⴷ. ⴰⵡⵟⵟⵓⴼ ⴷ ⵓⴱⴰⵔⵊⵓⵊ ⵉⴽⴽⴰ ⵜⵜ ⵉⵏⵏ ⵢⴰⵏ ⵓⵡⵟⵟⵓⴼ ⴷ ⵢⴰⵏ ⵓⴱⴰⵔⵊⵓⵊ ⵣⴷⵖⵏ ⴳ ⵢⴰⵏ ⵡⴰⴷⴷⴰⴳ ⴰⵎⵇⵇⵔⴰⵏ. ⴰⴱⴰⵔⵊⵓⵊ ⴷⴰ ⵉⵣⵣⵔⴰⵢ ⴰⵙⵙ ⵎⴰ ⴰⵢⴷ ⵉⵍⴰ ⴳ ⵉⵣⵍⴰⵏ. ⵍⴽⴰⵎⴰⵏⵊⴰ ⴳ ⵓⴼⵓⵙ, ⵓⵍⵍⵓⵏ ⴳ ⵓⴹⴰⵕ, ⵉⵣⵍⴰⵏ ⴳ ⵉⵎⵉ ⴷⴰ ⵉⵜⵜⴰⵢⵍⴰⵍ ⵉⵏⴳⵔ ⵉⴳⴷⵊⵉⴳⵏ ⴷ ⵉⵙⴽⵯⵍⴰ ⴰⵔ ⵉⵜⵜⵉⵔⴰⵔ: " ⵜⵥⵉⵍⴷ ⴰ ⵜⵓⴷⵔⵜ, ⵜⵥⵉⵍⴷ ⴰ ⵜⴰⴼⵓⴽⵜ, ⴰⵅⵉⴽⵏⵏⵉⴷ ⴰ ⵓⵙⵙⴰⵏ ⵉⵔⵖⴰⵏ! ⴰⵅⵉⴽⵏⵏⵉⴷ ⴰ ⵓⵙⵙⴰⵏ ⵉⵖⵣⵣⴰⴼⵏ! ⵃⵍⴰⵏ ⵉⴳⴷⵊⵉⴳⵏ ⴷ ⵡⴰⵎⴰⵏ ⵏ ⵉⵖⵣⵔⴰⵏ! ". ⴰⵡⵟⵟⵓⴼ, ⵏⵜⵜⴰ, ⵉⵍⵍⴰ ⴷⴰ ⵉⵙⵎⵓⵜⵜⵓⵔ ⵉⵔⴷⵏ ⴳ ⵉⵏⵓⵔⴰⵔ, ⴷ ⵜⵎⵥⵉⵏ ⴳ ⵉⵎⵔⴷⴰⵍ. ⵎⴰ ⴰⵢⴷ ⵉⵍⴰ ⵡⴰⵙⵙ, ⵓⵔ ⴷⴰ ⵉⵜⵙⵓⵍⴰ ⵉⵣⵔⵉ ⵓⵏⴱⴷⵓ, ⵢⵉⵡⴹ ⵓⵎⵡⴰⵏ, ⴰⵡⵟⵟⵓⴼ ⴷ ⵓⴱⴰⵔⵊⵓⵊ ⴽⵓ ⵢⴰⵏ ⴳⵉⵙⵏ ⵉⴹⴼⴰⵕ ⵜⴰⵡⵓⵔⵉ ⵏⵏⵙ. ⵉⵎⵉⵍ, ⵀⴰⵏ ⵜⴰⴳⵔⵙⵜ ⵜⵙⵓⴳⴳⵔ ⴷ ⵙ ⵓⴷⴼⵍ ⴷ ⵓⵚⵎⵎⵉⴹ ⴷ ⵡⵓⵙⵙⴰⵏ ⵉⴳⵣⵍⴰⵍⵏ. ⴰⴱⴰⵔⵊⵓⵊ, ⵉⴳⵍⵍⵉⵏ, ⵉⵎⵎⵖ ⴰⵙ ⵓⵥⵏⵏⴰⵕ, ⵉⴱⵣⴳ ⴰⵙ ⵡⴰⵍⵍⵓⵏ, ⴱⴱⵉⵏⵜ ⴰⵙ ⵜⴳⵣⵡⵉⵏ ⵏ ⵍⴽⴰⵎⴰⵏⵊⴰ. ⵉⵇⵇⵉⵎ ⴰⵔ ⵢⴰⵍⵍⴰ. ⴰⵔ ⵉⵜⵜⵉⵏⵉ: " ⴰⵃ ⵏⵏⵙ ⵉ ⴷⴷⵓⵏⵉⵜ! ⵜⴰⵎⵅⵉⴱⵜ ⵉⵜⴱⵕⵕⴰⵎⵏ, ⴷⴷⴰⵏ ⵡⵓⵙⵙⴰⵏ ⵉⵖⵓⴷⴰⵏ, ⵉⵡⴹⵏ ⴷ ⵡⵓⵙⵙⴰⵏ ⵏ ⵜⵎⴰⵔⴰ ⴷ ⴱⵓⵀⵢⵢⵓⴼ, ⵎⴰⵏⵉ ⴽⵎ ⴰ ⵜⴰⴼⵓⴽⵜ, ⵎⴰⵏⵉ ⴽ ⴰ ⴰⵏⵔⵖⵉ? ". ⴰⵡⵟⵟⵓⴼ, ⵏⵜⵜⴰ, ⵉⵇⵇⵏ ⴷ ⵖⵉⴼⵙ ⵜⵉⴼⵍⵓⵜ. ⵜⴰⵙⵔⴰⴼⵜ ⵏⵏⵙ ⵜⵓⴼⴼ ⵙ ⵢⵉⵔⴷⵏ ⴷ ⵜⵎⵥⵉⵏ. ⴰⵍⵎⵙⵙⵉ ⵏⵏⵙ, ⴳⵉⵙ ⵓⵜⵛⵉ ⴷ ⵓⵏⵔⵖⵉ. ⴷⴰ ⴷ ⵉⵙⵓⴳⴳⵓⵔ ⵙⴳ ⵓⵛⵕⵊⵎ ⴰⵔ ⵉⵜⵜⴰⵏⵏⴰⵢ ⴰⴷⴼⵍ ⵉⵖⵎⵙ ⵉ ⵓⵎⵔⴷⵓⵍ. ⵢⴰⵏ ⵡⴰⵙⵙ, ⵀⴰⵏ ⴰⴱⴰⵔⵊⵓⵊ ⴷⴰ ⵖⵉⴼⵙ ⴷ ⵉⴽⴽⴰⵜ ⵜⵉⴼⵍⵓⵜ, ⴰⵔ ⵉⵜⵜⵉⵏⵉ: " ⴰ ⴳⵎⴰ ⴰⵡⵟⵟⵓⴼ! ⵕⵥⵎ ⵉⵢⵉ ⴰⴷ ⵔⵖⵖ ⵉⵎⵉⴽⴽ, ⵕⵣⵎ ⵉⵢⵉ ⴰⴷ ⵜⵜⵛⵖ ⵛⴰ. ⴰⴷ ⵓⵔ ⵜⴻⵜⵜⵓⴷ ⴰⵥⴰⵡⴰⵏ ⵉⵏⵓ, ⴰⴷ ⵓⵔ ⵜⴻⵜⵜⵓⴷ ⵉⵣⵍⴰⵏ ⵉⵏⵓ ". ⵎⴰⵛⴰ ⵉⵇⵇⵓⵔ ⴰⵙ ⵡⵓⵍ ⵉ ⵓⵡⵟⵟⵓⴼ. ⵉⵏⵏⴰ ⴰⵙ: " ⵎⵛ ⴷⴰ ⵜⵜⵉⵔⴰⵔⴷ ⴳ ⵓⵏⴱⴷⵓ, ⵉⵡⴰ ⴷⵖⵉ ⵛⵟⵟⵃ ⵙ ⵓⵚⵎⵎⵉⴹ ". ⵣⵉⵔⵉ ⴷ ⵓⵊⵖⵓⵍ ⵢⴰⵏ ⵡⴰⵙⵙ ⵖ ⵡⵓⵙⵙⴰⵏⵏ ⵏ ⵜⵏⵏⵓⵕⵥⵎⵜ ⵏ ⵓⵏⴱⴷⵓ, ⵉⵙⴽⵔ ⵣⵉⵔⵉ ⴷ ⵉⵎⴷⴷⵓⴽⴽⴰⵍ ⵏⵏⵙ ⴰⴷ ⴷⴷⵓⵏ ⵙ ⵓⴼⵜⴰⵙ. ⵍⵍⵉⴷⴷ ⴰⵙⴽⴽⴰ, ⵜⴰⵎⵥ ⵜ ⵜⵎⵣⵔⵉⵜ. ⵓⵔ ⵙⵓⵍ ⵢⵓⴼⵉ ⴰⴷ ⵉⴷⴷⵓ ⵙ ⵓⴼⵜⴰⵙ, ⴰⵔ ⵢⴰⵍⵍⴰ. ⵉⵎⵉⴽⴽ ⵓⴽⴰⵏ, ⵉⵙⵍⵍ ⵉ ⴽⵔⴰ ⴰⵔ ⵉⵜⵜⵏⵇⵇⴰⵔ ⵜⴰⴳⴳⵓⵔⵜ. ⵉⵙⵇⵙⴰ ⵣⵉⵔⵉ ⵉⵎⵎⴰⵙ ⵖ ⵎⴰⴷ ⴷ ⵢⵓⵛⴽⴰⵏ. ⵜⵔⴰⵔ ⴰⵙ: " ⴰⵎⴷⴷⴰⴽⴽⵯⵍ ⵏⵏⴽ ⵎⴰⵙⵉⵏ ⴰⴷ ⴰⴽ ⴷ ⵢⵓⵣⵏⵏ ⵢⴰⵜ ⵜⵔⵣⵣⵉⴼⵜ. " ⵢⴰⵙⵉ ⵜⵜ ⵣⵉⵔⵉ, ⵉⵕⵥⵎ ⵜⵜ, ⵉⵙⵙⵓⴼⵖ ⴷ ⴳⵉⵙ ⵢⴰⵏ ⵓⵊⵖⵓⵍ ⴰⴼⴰⵍⴽⴰⵢ. ⴰⵔ ⴳⵉⵙ ⵉⵙⵎⵓⵇⵇⵓⵍ ⴰⵢⵍⵍⵉⵖ ⵉⵕⵎⵉ, ⵢⴰⵙⵉ ⵜ ⵉⵙⵔⵙ ⵜ ⵖ ⵉⴳⴳⵉ ⵏ ⵢⴰⵜ ⵜⴷⴰⴱⵓⵜ ⵜⴰⵣⴰⵢⴽⵓⵜ. ⵜⵙⴰⵡⵍ ⵉⵍⵎⵎⴰ ⵙⵔⵙ ⵉⵎⵎⴰⵙ ⵜⵉⵏⵉ ⴰⵙ: " ⵎⴰⴷ ⴽ ⵢⵓⵖⵏ? ⵓⵔ ⴽ ⴰⴽⴽⵯ ⵜⵙⵙⵓⵙⵎ ⵜⵔⵣⵣⵉⴼⵜ ⵏ ⵎⴰⵙⵉⵏ! ⴼⴽ ⵉⵢⵉ ⵜⵜ ⴰⴽⴽⵯ ⴰⴷ ⴰⴽⵎⵍⵖ ⵎⴰⵎⵏⴽ ⴰⴷ ⴰⵙ ⵜⵙⴽⴰⵔⵜ! " ⵜⴰⵙⵉ ⴷ ⴰⵊⵖⵓⵍ ⵍⵍⵉ, ⵜⴳ ⵜ ⵉⵏⵏ ⵖ ⵉⴳⴳⵉ ⵏ ⵜⵎⵥⵥⵓⵖⵜ ⵏ ⵣⵉⵔⵉ ⵜⴰⴷⴷ ⴰⵙ. ⵜⵙⵇⵙⴰ ⵜ ⵉⵍⵎⵎⴰ ⵉⵙ ⴰⵔ ⵉⵙⵙⴼⵍⵉⴷ ⵉ ⵢⵉⵍⵍ. ⵉⵔⴰⵔ ⴰⵙ ⴷ ⵙ ⴽⵉⴳⴰⵏ ⵏ ⵜⵓⵎⵔⵜ: " ⵢⴰⵀ ⴰ ⵉⵎⵎⴰ, ⴰⵔ ⴰⵙ ⵙⵙⴼⵍⵉⴷⵖ, ⵜⴰⵏⵎⵎⵉⵔⵜ ⴼ ⵜⵓⴼⴰⵢⵜ ⴰⴷ ⵏⵏⵎ ⵜⴰⵎⴰⵢⵏⵓⵜ. " ⵢⴰⵙⵉ ⴷ ⵉⵍⵎⵎⴰ ⴰⵊⵖⵓⵍ ⵍⵍⵉ ⵉⴳ ⵜ ⴼ ⵉⴳⴳⵉ ⵏ ⵜⵙⵓⵏⵜⴰ ⵏⵏⵙ, ⵉⵙⵔⵙ ⴼⵍⵍⴰⵙ ⵜⴰⵎⵥⵥⵓⵖⵜ, ⵉⵇⵇⵏ ⵜⵉⵡⴰⵍⵍⵉⵏ. ⵖ ⵓⵎⵣⵡⴰⵔⵓ, ⵉⵙⵙⴼⵍⴷ ⵉ ⵜⴰⴹⴹⴰⵏⴳⵉⵡⵉⵏ ⴰⵔ ⵟⵟⴰⵕⵏⵜ, ⵉⴼⵔⴽ ⵉⵍⵎⵎⴰ ⵉ ⵡⴰⴹⵓ ⵏ ⵜⵉⵙⵏⵜ ⵖ ⵜⵉⵏⵣⴰⵔ ⵏⵏⵙ, ⴷ ⵓⵣⵓⵣⵡⵓ ⴰⵔ ⵉⴽⵛⵛⵎ ⵜⵉⴹⴰⵕⵉⵏ ⴷ ⵜⴼⴰⵙⵙⵉⵏ ⵏⵏⵙ, ⴷ ⵓⵎⵍⴰⵍ ⵖ ⵜⵡⴰⵍⵍⵉⵏ ⵏⵏⵙ. ⵍⵍⵉⵖ ⵉⴽⴽⴰ ⵉⵎⵉⴽⴽ, ⵉⵖⵔ ⵉ ⵉⵎⵎⴰⵙ ⵢⵉⵏⵉ ⴰⵙ: - ⵉⵎⵎⴰ ⴼⴽ ⵉⵢⵉ ⵜⵉⵙⵎⴰⵇⵇⴰⵍⵉⵏ ⵉⵏⵓ ⵏ ⵜⴰⴼⵓⴽⵜ. - ⵜⴰⵡⵍⴰ ⴰⵢⴰⴷ ⴽ ⵢⵓⵎⵥⵏ ⴰ ⵣⵉⵔⵉ! - ⵓⵀⵓ ⴰ ⵉⵎⵎⴰ, ⵉⵙ ⵉⵢⵉ ⴽⴰ ⵉⴽⵛⵎ ⵓⵎⵍⴰⵍ ⵙ ⵜⵡⴰⵍⵍⵉⵏ. - ⵜⴰⵡⵉ ⴰⵙ ⴷ ⵉⵎⵎⴰⵙ ⵜⵉⵙⵎⴰⵇⵇⴰⵍⵉⵏ, ⵉⵍⵙ ⵜⵏⵜ ⵢⴰⵡⵉ ⵜ ⵢⵉⴹⵚ. ⵍⵍⵉⵖ ⵉⵣⵔⵉ ⵢⴰⵏ ⵉⵎⴰⵍⴰⵙⵙ, ⵉⴼⴼⵖ ⴷ ⴰⴷ ⵉⵜⵜⵓⵔⴰⵔ ⴷ ⵉⵎⴷⴷⵓⴽⴽⴰⵍ ⵏⵏⵙ ⵉⵏⵉⵏ ⴰⵙ ⵉⵙ ⴳⵉⵙⵏ ⵉⵖⴰⵎⴰ ⵍⵍⵉⵖ ⴷⵉⴷⵙⵏ ⵓⵔ ⵉⵎⵓⵏ ⵙ ⵓⴼⵜⴰⵙ. ⵉⵔⴰⵔ ⴰⵙⵏ ⴷ ⵣⵉⵔⵉ: " ⵜⵙⵙⵏⵎ, ⵎⵇⵇⴰⵔ ⵓⴹⵏⵖ ⵉⵎⴰⵍⴰⵙⵙ ⴰⴷ ⵉⵣⵔⵉⵏ, ⴽⵔⴰⵢⴳⴰⵜ ⴰⵙⵙ ⴰⵔ ⴷ ⵜⴽⴽⴰⵖ ⴰⴼⵜⴰⵙ! " ⴰⴳⵍⵍⵉⴷ ⵏ ⵜⴰⴳⴰⵏⵜ ⵖ ⵢⴰⵜ ⵜⴰⴳⴰⵏⵜ, ⵖ ⵍⵍⴰⵏ ⴽⵉⴳⴰⵏ ⵏ ⵉⵎⵓⴷⴰⵔ, ⵉⵣⴷⵖ ⵢⴰⵏ ⵉⵍⵡ ⵉⴷⵓⵙⵏ, ⵉⵛⵇⵇⴰⵏ ⴷ ⵢⴰⵏ ⵓⴳⴹⵉⴹ ⵉⴳⴰⵏ ⵉⴳⵣⵉ ⵉⵛⵡⴰⵏ. ⴽⵔⴰⵢⴳⴰⵜ ⵢⴰⵏ ⴳⵉⵙⵏ ⴰⵔ ⵉⵜⵜⵉⵏⵉ ⵉⵙ ⴷ ⵏⵜⵜⴰⵏ ⴰⴷ ⵉⴳⴰⵏ ⴰⴳⵍⵍⵉⴷ ⵏ ⵜⴰⴳⴰⵏⵜ. ⵢⴰⵏ ⵡⴰⵙⵙ ⵉⵏⵏⴰ ⵉⵡⵍ ⵉ ⵓⴳⴹⵉⴹ: " ⵙⵡⵉⵏⴳⵎⵖ ⵖ ⵢⴰⵜ ⵜⵖⴰⵔⴰⵙⵜ. ⵡⴰⵏⵏⴰ ⵜⵜ ⵉⵙⴽⵔⵏ, ⵏⵜⵜⴰⵏ ⵔⴰⴷ ⵉⴳ ⴰⴳⵍⵍⵉⴷ " ⵉⵙⵇⵙⴰ ⵜ ⵓⴳⴹⵉⴹ: - ⵎⴰⵎⵏⴽ ⴰⴷ ⵜⴳⴰ ⵜⵖⴰⵔⴰⵙⵜ ⴰⵏⵏ? - ⵡⴰⵏⵏⴰ ⵉⵙⵡⴰⵏ ⴽⵉⴳⴰⵏ ⴷ ⵡⴰⵎⴰⵏ ⵏⵜⵜⴰⵏ ⴰ ⵔⴰⴷ ⵜ ⵉⴳ. - ⵎⴰⵛⵛ ⵎⴰⵏⵣⴰ ⵣⴰ ⴰⵎⴰⵏ ⴰⵏⵏ? ⴷⴷⵓⵏ ⴰⵔ ⵜⵜⵍⵍⵉⵏ ⵙ ⵡⴰⵎⴰⵏ ⴰⵢⵍⵍⵉⵖ ⵓⴼⴰⵏ ⵢⴰⵏ ⵢⵉⵍⵍ. ⴰⴳⴹⵉⴹ, ⵏⵜⵜⴰⵏ, ⵉⵙⵙⵏ ⵉⵙ ⴰⴷ ⵉⵣⵣⵉⴳⵉⵣ ⵢⵉⵍⵍ ⴷ ⵉⵙ ⴰⵔ ⵉⵜⵜⴷⴷⵓ ⴰⵔ ⴷ ⵉⴼⴼⴰⵍ ⵉⴷⵖⴰⵔⵏ ⴳⴰⵏⵉⵏ ⴰⵢⵢⴰⵔⵏ. ⵉⵙⴰⵡⵍ ⵓⴳⴹⵉⴹ ⵉⵏⵏⴰ: " ⵙⵎⴰⵇⵇⵍ! ⵍⵍⴰⵏ ⵖⵉⴷ ⴽⵉⴳⴰⵏ ⵏ ⵡⴰⵎⴰⵏ, ⴽⵢⵢⵉⵏ ⴰ ⵔⴰⴷ ⵉⵣⵡⵓⵔ ⴰⴷ ⵜⵏ ⵜⵙⵓⵜ ⴰⵛⴽⵓ ⴽⵢⵢⵉⵏ ⴰⴷ ⵉⴳⴰⵏ ⴰⵎⵇⵔⴰⵏ! " ⵉⴷⴷⵎ ⵉⵍⵡ ⵜⴰⵣⵍⵍⵓⵎⵜ ⵏⵏⵙ ⴰⵔ ⵉⵙⵙⴰ, ⴰⴳⴹⵉⴹ ⵏⵜⵜⴰⵏ ⵉⵙⵙⵏ ⵎⴰⴷ ⵉⵙⴽⵔ, ⵉⵙⴽⴽⵓⵙ ⵖ ⵓⵙⴽⵍⵓ ⴰⵔ ⴷ ⵉⵜⵜⵉⵏⵉ: " ⴰⵢⵡⴰⴽ ⴰ ⵢⵉⵍⵡ! ⴰⵢⵀⴰⵢⵢⴰ ⵏⵏⴽ! ⵥⴹⴰⵕⵖ ⴰⴷ ⵙⵓⵖ ⵓⴳⴳⴰⵔ ⵏ ⵖⴰⵏⵛⴽ ⵏⵏⴰ! " ⵉⵏⴽⵔ ⵉⵡⵍ ⴰⵔ ⵉⵙⵙⴰ ⴰⵔ ⴷⴰⵖ ⵉⵙⵙⴰ. ⵎⴰⵛⵛ ⵉⵏⵏⴰ ⴰⵙ ⵓⴳⴹⵉⴹ: " ⴽⵉⵢⵢⵉⵏ ⵓⵔ ⴰⵔ ⵜⵙⵙⴰⵜ. ⵀⴰ ⵏⵏ ⴰⵎⴰⵏ ⴰⵔ ⴷ ⴰⵇⵇⵍⴰⵢⵏ!!! " ⵉⵍⵡ ⴰⵔ ⵓⴽⴰⵏ ⵙⵓⵍ ⵉⵙⵙⴰ, ⵎⴰⵛⵛ ⵉⴳⴳⴰⵎⵎⵉ ⴰⴷ ⵉⵙⵎⴷ ⴰⵢⵍⵍⵉ ⵉⵙⵙⵏⵜⵉ, ⴰⵛⴽⵓ ⴰⵎⴰⵏ ⵏ ⵢⵉⵍⵍ ⴰⵔ ⴷ ⵓⴽⴰⵏ ⴰⵇⵇⵍⴰⵢⵏ. ⵉⵙ ⴰⴽⴽⵯ ⵉⵕⵎⵉ ⵓⵔ ⵢⴰⴷ ⵉⵥⴹⴰⵕ ⵉ ⵢⴰⵜ. ⴰⴳⴹⵉⴹ ⴰⵔ ⵉⵜⵜⵇⵇⵍ ⴰⵢⵍⵍⵉⵖ ⵙⵏⴼⵍⵏ ⵡⴰⵎⴰⵏ ⵏ ⵢⵉⵍⵍ. ⵜⵉⵣⵉ ⵍⵍⵉⵖ ⴰⵔ ⵜⵜⵓⵔⵔⵓⵢⵏ ⴰⵔ ⴼⴼⴰⵍⵏ ⵉⴹⵖⴰⵕⵏ ⴳⴰⵏⵉⵏ ⴰⵢⵢⴰⵔⵏ. ⴰⴳⴹⵉⴹ, ⵏⵜⵜⴰⵏ, ⴰⵔ ⵉⵙⴽⴰⵔ ⵉⵙ ⴰⵔ ⵉⵙⵙⴰ, ⴰⵢⵍⵍⵉⵖ ⴷⴷⴰⵏ ⵡⴰⵎⴰⵏ, ⵉⵙⵙⵓⵎⵎ ⵜⵏ ⵓⵎⵍⴰⵍ. ⵉⴷⴷⵓ ⴷⴰⵔ ⵉⵍⵡ ⵉⵏⵏⴰ ⴰⵙ: " ⵜⵥⵕⵉⵜ ⵎⴰⴷ ⵙⵡⵉⵖ?! " ⵙ ⵜⵉⴳⵣⵉ ⵏⵏⵙ ⴰ ⵙ ⵉⴳⴰ ⵓⴳⴹⵉⴹ ⴰⴳⵍⵍⵉⴷ ⵏ ⵜⴰⴳⴰⵏⵜ, ⴰⴳⵍⵍⵉⴷ ⵏⵏⵙ ⵏ ⴽⵔⴰⵢⴳⴰⵜ ⴰⵙⵙ. ⵕⴰⵛⵉⴷ ⵏⴰⵊⵉⴱ ⵙⵉⴼⴰⵡ ⴰⴳⴹⵉⴹ ⵏ ⵜⴰⵎⵓⵏⵜ ⵉⴽⴽⴰ ⵜⵜ ⵉⵏⵏ ⴳ ⵎⴰⴷ ⵉⵣⵔⵉⵏ ⵢⴰⵏ ⵉⵖⵔⵎ ⴳ ⵍⵍⴰⵏ ⵉⵎⵣⴷⴰⵖⵏ ⴱⴷⴷⴰ ⵜⵜⵥⵉⵏⵉⵏ ⵉⵏⴳⵔⴰⵜⵙⵏ. ⴰⵔ ⵢⴰⵏ ⵡⴰⵙⵙ, ⵉⵣⵔⵉ ⴷⴰⵔⵙⵏ ⵢⴰⵏ ⵓⵀⵢⵢⴰⴹ, ⵎⵎⵔⵏ ⴱⴰⵀⵔⴰ ⵙⵉⵙ, ⵉⴽⴽ ⴷⴰⵔⵙⵏ ⵎⵏⵏⴰⵡ ⵏ ⵡⵓⵙⵙⴰⵏ. ⵍⵍⵉⵖ ⵉⵔⴰ ⴰⴷ ⵉⴷⴷⵓ, ⵉⵙⵏⵉⵎⵎⵔ ⵜⵏ ⵙ ⵢⴰⵜ ⵜⴰⵔⵔⴰⴳⵜ. ⵉⴽⵕⵕⵊ ⴰⵙⵏ ⵢⴰⵏ ⵓⴳⴹⵉⴹ ⵉⵀⵢⵢⴰⵏ ⴳ ⵓⴼⵍⵍⴰ ⵏ ⵓⵥⵇⵇⵓⵕ ⵏ ⵢⴰⵏ ⵡⴰⴷⴷⴰⴳ, ⵢⵉⵏⵉ ⴰⵙⵏ: " ⴰⴽⵓⴷ ⵏⵏⴰ ⵜⵡⵜⵎ ⵙ ⵉⴼⴰⵙⵙⵏ ⵏⵏⵓⵏ ⵙ ⵢⴰⵜ ⵜⵉⴽⴽⵍⵜ, ⴰⴳⴹⵉⴹ ⴰⴷ ⵔⴰⴷ ⴰⵡⵏ ⵉⵜⵜⵉⵔⵉⵔ ⵖⴰⵙ ⵏⵜⵜⴰ, ⵔⴰⴷ ⵢⴰⵢⵍⵍ. " ⵙⵏⵉⵎⵎⵔⵏ ⴰⵢⵜ ⵜⵎⴰⵣⵉⵔⵜ ⴰⵀⵢⵢⴰⴹ ⵅⴼ ⵜⴰⵔⵔⴰⴳⵜ ⵏⵏⵙ ⵉⵀⵢⵢⴰⵏ. ⵙⵙⵓⵜⵍⵏ ⴰⴽⴽⵯ ⵉ ⵡⴰⴷⴷⴰⴳ ⴰⵏⵏ, ⵡⵜⵏ ⵙ ⵉⴼⴰⵙⵙⵏ ⵙ ⵢⴰⵜ ⵜⵉⴽⴽⵍⵜ. ⵙ ⵏⵉⵜ ⵉⵙⵙⵏⵜⵉ ⵓⴳⴹⵉⴹ ⴰⵔ ⵉⵜⵜⵉⵔⵉⵔ, ⴰⵔ ⵉⵜⵜⵃⵓⵛ. ⵙⴳ ⵡⴰⵙⵙ ⵏⵏⴰ, ⴰⵔ ⵜⵜⵎⵓⵏⴰⵏ ⵉⵎⵣⴷⴰⵖⵏ ⵏ ⵉⵖⵔⵎ ⴽⵔⴰ ⵉⴳⴰⵜⵜ ⵜⴰⴷⴳⴳⵯⴰⵜ, ⴰⴷ ⵙⵍⵍⴰⵏ ⵉ ⵓⴳⴹⵉⴹ. ⵜⴰⵖⵓⵍ ⴷ ⵉⵍⵎⵎⴰ ⵜⵓⴷⵔⵜ ⵏ ⴰⵢⵜ ⵜⵎⴰⵣⵉⵔⵜ ⵜⴼⵓⵍⴽⵉ. ⵢⴰⵏ ⵡⴰⵙⵙ, ⵢⴰⵏ ⵓⵔⴳⴰⵣ ⵏⵏⴰ ⵉⵃⵎⵍⵏ ⵖⴰⵙ ⵉⵅⴼ ⵏⵏⵙ, ⵉⵣⵔⵉ ⵙ ⴷⴷⴰⵡ ⵡⴰⴷⴷⴰⴳ ⵙ ⵜⵏⵜⵍⴰ, ⴰⴷ ⵉⵙⵙⴼⵍⴷ ⵖⴰⵙ ⵏⵜⵜⴰ ⵉ ⵓⴳⴹⵉⴹ. ⵍⵍⵉⵖ ⵢⵓⵜ ⵙ ⵉⴼⴰⵙⵙⵏ ⵏⵏⵙ, ⵢⴰⵢⵍ ⵓⴳⴹⵉⴹ. ⴼⵇⵄⵏ ⴰⵢⵜ ⵉⵖⵔⵎ ⵅⴼ ⵓⵔⴳⴰⵣ ⵏⵏⴰ ⵍⵍⵉ ⴰⵙⵏ ⵉⵙⵙⵓⵢⵍⵏ ⴰⴳⴹⵉⴹ ⵏⵏⵙⵏ ⵉⵀⵢⵢⴰⵏ. ⵢⴰⴹⵓ ⴷ ⵓⵏⵣⴳⵓⵎ ⴷ ⵜⴰⵥⵉⵜ ⵙ ⵜⵓⴷⵔⵜ ⵏⵏⵙⵏ. ⵉⵣⵔⵉ ⴷⴰⵖ ⵓⵀⵢⵢⴰⴹ ⵢⴰⵏ ⵡⴰⵙⵙ, ⵢⴰⴼ ⴷ ⵎⵉⴷⴷⵏ ⴳ ⵜⴰⵥⵉⵜ ⴷ ⵉⵍⴰⵟⵟⵏ, ⵢⵉⵏⵉ ⴰⵙⵏ: " ⵔⵉⵖ ⴳⵉⵡⵏ ⴰⴷ ⵜⵉⵙⵙⵉⵏⵎ ⵉⵙ ⵉⴼⵓⵍⴽⵉ ⴰⴷ ⵜⴱⴹⵓⵎ ⴳⵔⴰⵜⵓⵏ ⴰⵢⵏⵏⴰ ⵉⵍⵍⴰⵏ, ⴰⴷ ⵜⵉⵍⵉ ⵜⴰⵎⵓⵏⵜ ⴷ ⵜⵓⵎⵔⵜ ⴳ ⵉⵖⵔⵎ ⵏⵏⵓⵏ ". " ⵉⴽⵕⵕⵊ ⴰⵙⵏ ⴷⴰⵖ ⵓⵀⵢⵢⴰⴹ ⵢⴰⵏ ⵓⴳⴹⵉⴹ ⵢⴰⴹⵏⵉⵏ ⴳ ⵓⴼⵍⵍⴰ ⵏ ⵓⵥⵇⵇⵓⵕ ⵏ ⵡⴰⴷⴷⴰⴳ, ⵢⵉⵏⵉ ⴰⵙⵏ: " ⵉⵡⴰ ⴷⵖⵉ, ⴰⵎⵥⴰⵜ ⴼⵍⵍⵉ ⴰⵡⴰⵍ ⵍⵍⵉ ⴰⵡⵏ ⵏⵏⵉⵖ!. ⵜⴰⴳⵍⵍⵉⴷⵜ ⵏ ⵓⴱⵓⵖⵍⵓ ⵜⴽⴽⴰ ⵜⵜ ⵉⵏⵏ ⴳ ⵎⴰⴷ ⵉⵣⵔⵉⵏ ⴽⵉⴳⴰⵏ ⴰⵢⴰⴷ, ⴳ ⵢⴰⵏ ⵓⵣⴰⵖⴰⵕ ⵉⵍⵍⴰⵏ ⴳ ⴷⴷⴰⵡ ⵢⴰⵏ ⵓⴷⵔⴰⵔ ⵢⴰⵜⵜⵓⵢⵏ, ⵢⴰⵜ ⵜⴳⵍⵍⵉⴷⵜ ⵉⵙⵎ ⵏⵏⵙ ⴷⵉⵀⵢⵢⴰ. ⵔⴰⵏ ⵜⵜ ⴱⴰⵀⵔⴰ ⵉⵎⵣⴷⴰⵖⵏ ⵏ ⵜⵎⴰⵣⵉⵔⵜ ⵏⵏⵙ, ⴰⵛⴽⵓ ⴰⵔ ⵜⵙⴽⴰⵔ ⴰⵢⵏⵏⴰ ⵎⵉ ⵜⵓⴼⴰ ⴰⴼⴰⴷ ⴰⴷ ⵢⵉⵍⵉ ⵓⴱⵓⵖⵍⵓ ⴷ ⵜⵓⵎⵔⵜ ⴳ ⵜⵎⵓⵔⵜ ⵏⵏⵙ. ⵢⴰⵏ ⵡⴰⵙⵙ, ⵍⴽⵎⵏ ⴷ ⵉⵏⵖⵎⵉⵙⵏ ⵉⵙ ⴷ ⵢⵓⵛⴽⴰ ⵢⴰⵏ ⵓⵎⴷⵍⵓ ⴰⵎⵇⵇⵔⴰⵏ ⵏ ⵜⵎⵓⵔⵖⵉ, ⴰⴷ ⵉⵛⵛ ⴰⵢⵏⵏⴰ ⵉⵙⵙⵎⵖⵉ ⵡⴰⴽⴰⵍ. ⴳⴳⵯⴷⵏ ⵎⵉⴷⴷⵏ, ⴰⵣⵣⵍⵏ ⴷⴰⵔ ⵜⴳⵍⵍⵉⴷⵜ ⵏⵏⵙⵏ ⵍⵍⵉ ⵉⵜⵜⵡⴰⵙⵙⴰⵏⵏ ⵙ ⵜⵎⵓⵙⵏⵉ ⵏⵏⵙ, ⵜⵏⵏⴰ ⴰⵙⵏ: " ⴰⴷ ⵓⵔ ⵜⵉⴽⵚⵓⴹⵎ, ⴷⴰⵔⵉ ⴰⵙⴰⴼⴰⵔ ⵏ ⵜⵎⵓⴽⵔⵉⵙⵜ ⴰⴷ. ⵔⴰⴷ ⵏⵙⵙⵔⵖ ⵢⴰⵜ ⵜⴰⴽⴰⵜ ⵏ ⵡⴰⴼⴰ ⵉⵎⵇⵇⵓⵔⵏ ⵙ ⵉⴽⵛⵛⵓⴹⵏ ⴷ ⵓⵔⵎⵎⵓ ⵉⵇⵇⵓⵔⵏ. ⴽⵓⴷⵏⵏⴰ ⴷ ⵜⵍⴽⵎ ⵜⵎⵓⵔⵖⵉ, ⵔⴰⴷ ⵜⴼⵔⴽ ⵉ ⵡⴰⴳⴳⵓ ⴷ ⵜⵉⵔⵖⵉ ⵏ ⵜⴰⴽⴰⵜ ⵜⴰⵎⵥ ⴰⴱⵔⵉⴷ ⵢⴰⴹⵏⵉⵏ ". ⵏⴽⵔⵏ ⴰⵢⵜ ⵜⵎⴰⵣⵉⵔⵜ ⴰⵔ ⵙⵎⵓⵏⵏ ⵉⴽⵛⵛⵓⴹⵏ ⴷ ⵓⵔⵎⵎⵓ ⵉⵇⵇⵓⵔⵏ ⴽⵔⴰ ⵉⴽⴽⴰ ⵢⵉⴹ ⴷ ⵡⴰⵙⵙ, ⴳⵉⵏ ⵙⵉⵙ ⵉⵡⵜⵜⴰ ⵉ ⵜⵎⴰⵣⵉⵔⵜ. ⵜⵉⴼⴰⵡⵜ ⵣⵉⴽ, ⵙⵍⵍⴰⵏ ⵎⵉⴷⴷⵏ ⵉ ⵢⴰⵜ ⵜⴹⴰⴹⴰ ⵉⴳⴳⵓⵜⵏ, ⴰⵏⵏⴰⵢⵏ ⴰⵎⴷⵍⵓ ⴰⵙⴳⴳⴰⵏ ⵏ ⵜⵎⵎⵓⵔⵖⵉ ⴰⵔ ⵉⵙⵙⵏⵜⴰⵍ ⵜⵉⵟⵜ ⵏ ⵜⴰⴼⵓⴽⵜ, ⵉⴳ ⵜⵉⵍⵍⴰⵙ ⵉ ⵡⴰⴽⴰⵍ. ⵙⵙⵔⵖⵏ ⵜⴰⴽⴰⵜ, ⵢⴰⵡⵙⴰⵙⵏ ⵓⵣⵡⵓ ⴰⵍⵍⵉⴳ ⵜⵙⵙⵓⵜⵍ ⵉ ⵜⵎⴰⵣⵉⵔⵜ. ⵜⴽⵎⴹ ⵜⵓⴳⵜⵜ ⵏ ⵜⵎⵓⵔⵖⵉ, ⵜⴰⵍⵍⵉ ⴷ ⵉⵖⴰⵎⴰⵏ ⵜⵔⵡⵍ ⵙ ⵜⵓⴳⴳⵓⴳⵜ ⴰⵍⵍⵉⴳ ⵜⵜ ⵍⴰⵃ. ⵎⵎⵔⵏ ⴰⵢⵜ ⵜⵎⴰⵣⵉⵔⵜ, ⵏⵊⵎⵏ ⵉⴳⵔⴰⵏ ⵏⵏⵙⵏ ⴳ ⵜⵎⵓⵔⵖⵉ, ⵙⵏⵉⵎⵎⵔⵏ ⵜⴰⴳⵍⵍⵉⴷⵜ ⵏⵏⵙⵏ ⴷⵉⵀⵢⵢⴰ ⵏⵏⴰ ⴰⵙⵏ ⴷ ⵉⵜⵜⴰⵡⵉⵏ ⴰⴱⵓⵖⵍⵓ ⴷ ⵜⵓⵎⵔⵜ. ⵄⵍⵉ ⴱⵓⵜⴽⵢⵓⴹⵜ ⵓⵎⵉⵢⵏ ⴷ ⵓⵎⵉⵢⵏ ⵉⵙ ⵉⴷⴷⴰ ⵢⴰⵏ ⵡⴰⵙⵙ ⵄⵍⵉ ⴱⵓⵜⴽⵢⵓⴹⵜ ⵉⵥⵥⵓ ⵜⴰⵣⴰⵔⵜ, ⵢⵉⵏⵉ ⴰⵙ: " ⵉⵖ ⴷ ⵓⵔ ⵜⵎⵎⵖⵉⵜ ⴰⵙⴽⴽⴰ, ⵔⴰⴷ ⴽⵎ ⴱⴱⵉⵖ ⵙ ⵜⵛⴰⵇⵇⵓⵕⵜ ⵏ ⵉⴷ ⵅⴰⵍⵉ, ⴼⴽⵖ ⴽⵎ ⵉ ⵜⵍⵖⵎⵉⵏ ⵏ ⵉⴷ ⵄⵎⵎⵉ. " ⵍⵍⵉⴷⴷ ⴰⵙⴽⴽⴰ, ⵢⴰⴼ ⵏⵏ ⵜⴰⵣⴰⵔⵜ ⵜⵎⵖⵉ ⴷ, ⵢⵉⵏⵉ ⴰⵙ ⴷⴰⵖ: " ⵉⵖ ⴷ ⵓⵔ ⵜⵏⵡⵉⵜ ⴰⵙⴽⴽⴰ, ⵔⴰⴷ ⴽⵎ ⴱⴱⵉⵖ ⵙ ⵜⵛⴰⵇⵇⵓⵕⵜ ⵏ ⵉⴷ ⵅⴰⵍⵉ, ⴼⴽⵖ ⴽⵎ ⵉ ⵜⵍⵖⵎⵉⵏ ⵏ ⵉⴷ ⵄⵎⵎⵉ. " ⵍⵍⵉⵖ ⴷ ⵉⵏⴽⵔ, ⵢⴰⴼ ⵏⵏ ⵜⴰⵣⴰⵔⵜ ⵜⵏⵡⴰ. ⵢⴰⵍⵉ ⵙ ⵉⴳⴳⵉ ⵏ ⵡⴰⴷⴷⴰⴳ, ⴰⵔ ⵉⵛⵜⵜⴰ. ⴰⵔ ⵉⵛⵜⵜⴰ, ⴰⵔ ⵉⵛⵜⵜⴰ, ⴰⵍⵍⵉⵖ ⴰⵙ ⵉⴱⵣⴳ ⵓⵃⵍⵉⴳ. ⵢⴰⵎⵥ ⵜ ⵓⵏⴳⴰⵣ, ⴰⵔ ⵉⵙⵖⵓⵢⵢⵓ. ⵉⵙⵍⵍⴰ ⴰⵙ ⵉⵏⵙⵉ ⵉⵍⵍⴰⵏ ⴳ ⴷⴷⴰⵡ ⵡⴰⴷⴷⴰⴳ ⵏ ⵜⴰⵣⴰⵔⵜ, ⵢⵉⵏⵉ ⴰⵙ: " ⵖⵎⴽⴰⴷ ⴰⵔ ⴰⴽ ⵉⵎⵎⴰⵍ ⵉⵙ ⵓⵔ ⵉⴼⵓⵍⴽⵉ ⴰⴷ ⵜⵜⵉⵔⵉⵜ ⵜⴰⵖⴰⵡⵙⴰ ⵉⵖ ⵓⵔ ⵜⵍⴽⵉⵎ ⵜⵉⵣⵉ ⵏⵏⵙ!. ⴰⵡⵙ ⴰⵙ ⴰⵙⵙⴰ, ⵢⴰⵡⵙ ⴰⴽ ⴰⵙⴽⴽⴰ! ⵉⴽⴽⴰ ⵜⵜ ⵉⵏⵏ ⴳ ⵎⴰ ⴰⵢⴷ ⵉⵣⵔⵉⵏ ⵢⴰⵏ ⵢⵉⵣⵎ. ⵉⵛⵛⴰ ⵉⵎⴽⵍⵉ ⵏⵏⵙ ⴰⵢⵍⵍⵉⵖ ⵉⵊⵊⴰⵡⵏ, ⵉⴳⵏ. ⵉⵎⵉⴽⴽ, ⵉⵙⵢⴰⴼⴰ ⵉ ⴽⵔⴰ ⴰⵔ ⵉⵜⵜⵎⵓⵙⵙⵓ ⴷⴷⴰⵡ ⵜⵉⵇⵇⵔⵜ ⵏⵏⵙ. ⵉⵢⵓⵔ ⴷ, ⵢⴰⴼ ⴷ ⴰⵖⵔⴷⴰ, ⵢⵉⵏⵉ ⴰⵙ: - ⵎⴰⵅⵅ ⴰⵍⵍⵉⵖ ⵉⵢⵉ ⴷ ⵜⵙⵙⵏⴽⵔⵜ ⴳ ⵢⵉⴹⵚ ⵉⵏⵓ! - ⵉⵙ ⴽⴰ ⵏⵏⵉⵖ ⵉⵙ ⵜⵓⴼⵉⴷ ⴰⴷ ⵜⵙⵙⵉⵏⴼⴷ ⵜⵉⵇⵇⵔⵜ ⵏⵏⴽ ⴰⴼⴰⴷ ⴰⴷ ⴼⴼⵖⵖ ⵙⴳ ⵡⴰⵏⵙⴰ ⵉⵏⵓ. ⵢⴰⵖ ⵉⵢⵉ ⵍⴰⵥ, ⵔⵉⵖ ⴰⴷ ⵜⵜⵍⵍⵉⵖ ⵙ ⵎⴰⴷ ⵛⵜⵜⴰⵖ! - ⵡⴰⵏⵏⴰ ⴷ ⴷⴰⵔⵉ ⵢⵓⵛⴽⴰⵏ, ⵉⵙ ⴰⵔ ⵜ ⵛⵜⵜⴰⵖ, ⵓⵔ ⴷ ⵉⵙ ⴰⵔ ⴰⵙ ⵜⵜⴰⵡⵙⵖ ⴰⴷ ⵉⵛⵛ. - ⵎⴰⵛⴰ, ⵏⴽⴽⵉ ⵓⵔ ⴳⵉⵖ ⴰⵎⵔ ⵢⴰⵜ ⵜⵓⵎⵎⵉⵥⵜ ⵏ ⵜⵖⵙⴰⵜⵉⵏ ⵉ ⵓⵎⵓⴷⵔ ⵉⴷⵓⵙⵏ ⵣⵓⵏⴷ ⴽⵢⵢⵉⵏ! - ⵜⴳⴳⵓⵜ ⴳⵉⴽ ⵜⴰⵇⵇⵓⵔⵜ, ⴷⴷⵓ, ⵙⵙⵏⵜⵍ ⵏⵏ ⵓⴷⵎ ⵏⵏⴽ! ⵉⵙⵏⵉⵎⵎⵔ ⵓⵖⵔⴷⴰ ⴰⵢⵔⴰⴷ, ⵉⴳ ⴰⵙ ⵜⴰⵣⵣⵍⴰ. ⴰⵔ ⵉⵜⵜⵍⵍⵉ ⵙ ⵓⵎⵜⵛⵓ ⵏⵏⵙ. ⵢⴰⵏ ⵡⴰⵙⵙ ⴳ ⵜⵉⴼⴰⵡⵜ, ⴰⵔ ⵉⵣⵣⵉⴳⵉⵣ ⵓⵖⵔⴷⴰ ⴳ ⵜⴰⴳⴰⵏⵜ. ⵉⵎⵉⴽⴽ, ⵢⴰⴼ ⴷ ⵉⵣⵎ ⵉⵜⵜⵢⴰⵎⴰⵥ ⴳ ⵢⴰⵜ ⵜⵔⴰⵜⵙⴰ ⵏ ⵜⴳⵎⵔⵜ. ⵉⴽⵜⵉ ⴷ ⴰⴼⵓⵍⴽⵉ ⵍⵍⵉ ⴳⵉⵙ ⵉⵙⴽⵔ ⵢⵉⵣⵎ, ⵢⴰⵡⵍ ⵉ ⵜⵔⴰⵜⵙⴰ ⵍⵍⵉ ⴰⵔ ⵜⵜ ⵉⵜⵜⴱⴱⵉ ⵙ ⵜⵓⵅⵙⵉⵏ ⵏⵏⵙ. ⵉⴼⴼⵖ ⴷ ⵓⵢⵔⴰⴷ, ⵢⵉⵏⵉ ⴰⵙ: - ⵎⴽⴰⴷ ⵜⵥⵉⵍ ⵜⵡⵉⵙⵉ ⵏⴳⵔ ⵉⵎⴷⴷⵓⴽⴽⴰⵍ! ⵉⵔⴰⵔ ⴰⵙ ⴷ ⵓⵖⵔⴷⴰ: - ⴰⵔ ⵜⵜⵉⵏⵉⵏ ⵡⵉⵍⵍⵉ ⵣⵔⵉⵏⵉⵏ: " ⴰⵡⵙ ⵉⵢⵉ ⴰⵙⵙⴰ, ⴰⵡⵙⵖ ⴰⴽ ⴰⵙⴽⴽⴰ! ". ⴰⴳⵔⵓ ⵉⴷⴷⵓⵇⵇⵔⵏ ⵉⴽⴽⴰ ⵜⵜ ⵉⵏⵏ ⴳ ⵢⴰⵜ ⵜⵎⴷⴰⵜ ⵢⴰⵏ ⵓⴳⵔⵓ ⵉⴷⴷⵓⵇⵇⵔⵏ, ⵉⵃⵎⵍ ⴱⴰⵀⵔⴰ ⵉⵅⴼ ⵏⵏⵙ. ⴽⵓ ⴰⵙⵙ, ⴰⵔ ⵉⵙⵎⵓⵇⵇⵓⵍ ⵓⴷⵎ ⵏⵏⵙ ⴳ ⵡⴰⵎⴰⵏ ⵏ ⵜⵎⴷⴰ. ⵉⵏⵏⴰ ⴰⵙ ⵡⴰⴱⵉⴱⴰ: " ⵉⵙ ⵜⵙⵙⵏⴷ? ⵥⵕⵉⵖ ⵢⴰⵏ ⵓⵎⵓⴷⵔ ⵉⵎⵇⵇⵓⵔⵏ, ⵢⵓⴳⵔ ⴰⴽⴽⵯ ⵉⵎⵓⴷⴰⵔ ⵏ ⵓⵎⴰⴹⴰⵍ. ⵉⵎⵣⴷⴰⵖⵏ ⵏ ⴰⴽⴽⵯ ⵉⴳⴳⵉ ⵏ ⵡⴰⴽⴰⵍ, ⴰⵔ ⵜ ⵜⵜⴰⵍⵖⵏ ". ⵉⵏⵏⴰ ⴰⵙ ⵓⴳⵔⵓ: " ⴼⵙⵙ! ⵢⵓⴳⵔ ⵉⵎⵉ ⵏⵏⴽ ⵜⵉⴷⴷⵉ ⵏⵏⴽ! ⴰⵡⴷ ⵢⴰⵏ ⵓⵔ ⵉⴷⵓⵙ ⵣⵓⵏ ⴷ ⵏⴽⴽⵉ. ⵉⵖⴰⵎⴰ ⵓⴳⵔⵓ ⴰⵔ ⵉⵜⵜⴰⵏⵏⴰⵢ ⵓⴷⵎ ⵏⵏⵙ ⴳ ⵡⴰⵎⴰⵏ ⵏ ⵜⵎⴷⴰ ⴽⵔⴰⵢⴳⴰⵜ ⴰⵙⵙ. ⵉⵏⵏⴰ ⴰⵙ ⵢⴰⵏ ⵓⴼⵕⵟⴻⵟⵟⵓ: " ⵉⵙ ⵜⵙⵙⵏⴷ? ⵥⵕⵉⵖ ⵢⴰⵏ ⵓⵎⵓⴷⵔ ⵉⴼⵓⵍⴽⵉⵏ, ⵢⵓⴼ ⴰⴽⴽⵯ ⴽⵔⴰ ⵉⵍⵍⴰⵏ ⵖ ⵉⴳⴳⵉ ⵏ ⵡⴰⴽⴰⵍ ". ⵉⵏⵏⴰ ⴰⵙ ⵓⴳⵔⵓ: " ⴼⵙⵙ ⴰ ⴰⴼⵕⵟⴻⵟⵟⵓ ⵉⴼⵙⵙⵓⵙⵏ! ⴰⵡⴷ ⵢⴰⵏ ⵓⵔ ⵉⴼⵓⵍⴽⵉ ⵣⵓⵏ ⴷ ⵏⴽⴽⵯⵉ. ⵎⴰⵛⴰ, ⵓⵔ ⵜⵜ ⴳⵉⵙ ⵉⵡⵉⵏ ⵉⵎⵓⴷⴰⵔ, ⴰⵛⴽⵓ ⵙⵙⵏⵏ ⴰⴽⴽⵯ ⵉⵙ ⵉⴷⴷⵓⵇⵇⵔ, ⵢⵉⵔⵉ ⴱⴰⵀⵔⴰ ⵉⵅⴼ ⵏⵏⵙ. ⵢⴰⵏ ⵡⴰⵙⵙ, ⵉⵙⵓⵎⵎⵔ ⵓⴳⵔⵓ ⴳ ⵜⴰⵎⴰ ⵏ ⵜⵎⴷⴰ, ⵉⵎⵉⵍ ⵉⵥⵕ ⵢⴰⵏ ⵓⵣⴳⵔ ⴱⴰⵀⵔⴰ ⵉⴷⵓⵙⵏ, ⵉⵣⵔⵉ ⴳ ⵜⴰⵎⴰ ⵏⵏⵙ. ⵖⵍⵉⵏ ⵉⴷⴰⵎⵎⵏ ⵉ ⵓⴳⵔⵓ, ⴰⵔ ⵉⵙⵓⵏⴼⵓⵙ ⵙ ⴽⵉⴳⴰⵏ ⴰⴼⴰⴷ ⴰⴷ ⵢⵉⵎⵖⵓⵔ ⴷ ⴰⴷ ⵢⵉⴳⵓⵜ. ⴰⵔ ⵉⵜⵜⵓⴼⴼ ⵉⵎⵉⴽⴽ ⵙ ⵉⵎⵉⴽⴽ. ⵎⴰⵛⴰ, ⵓⵔ ⵉⵥⴹⴰⵕ ⴰⴷ ⵢⵉⵍⵉ ⴰⵏⵛⵜ ⵏ ⵓⵣⴳⵔ ⵍⵍⵉ. ⵉⴳⴳⴰⵍⵍ ⵓⴳⵔⵓ ⴰⵔ ⴷ ⵢⵉⴳⵓⵜ ⵣⵓⵏ ⴷ ⴰⵣⴳⵔ, ⵉⵖⴰⵎⴰ ⴰⵔ ⵉⵜⵜⵓⴼⴼ, ⴰⵔ ⵉⵜⵜⴰⴼⴼ, ⴰⵢⵍⵍⵉⵖ ⵉⴱⴱⴰⵇⵇⵉ ⵣⵓⵏ ⴷ ⴽⵔⴰ ⵏ ⵜⴽⵛⵛⵓⵍⵜ. ⵉⵏⵏⴰ ⵡⴰⴱⵉⴱⴰ ⴳ ⵢⵉⵅⴼ ⵏⵏⵙ: " ⵡⴰⵏⵏⴰ ⵜⵜ ⵉⵔⴰⵏ ⴰⴽⴽⵯ, ⴰⵔ ⵜⵜ ⵉⴼⴼⴰⵍ ⴰⴽⴽⵯ! ". ⴰⵔ ⵜⵣⵣⵓⴳⵓⵣ, ⴰⵔ ⵜⵙⵙⴰⵇⵇⵍⴰⵢ ⵢⴰⵖ ⵉⵔⵉⴼⵉ ⵉⵏⵙⵉ, ⵉⴷⴷⵓ ⵙ ⵡⴰⵏⵓ. ⵢⴰⴼ ⵏⵏ ⴳⵉⵙ ⵢⴰⵏ ⵡⴰⴳⴰ. ⵉⴳⴳⵯⵣ ⵉⵙ ⴰⵔ ⴰⵎⴰⵏ. ⵍⵍⵉⵖ ⵉⵔⴰ ⴰⴷ ⴷ ⵉⵖⵍⵉ, ⵓⵔ ⴰⵙ ⵢⵓⴼⵉ. ⵉⵖⴰⵎⴰ ⴳ ⵓⴳⵏⵙ ⵏ ⵡⴰⵏⵓ ⴰⵔ ⵉⵜⵜⵇⵇⵍ, ⵉⵎⵉⵍ ⵉⵣⵔⵉ ⴷ ⵢⴰⵏ ⵡⵓⵛⵛⵏ, ⵢⴰⴳⴳⵯ ⵏⵏ ⴳ ⵡⴰⵏⵓ, ⵢⴰⵏⵏⴰⵢ ⵏⵏ ⵉⵏⵙⵉ, ⵢⵉⵏⵉ ⴰⵙ: - ⵎⴰⴷ ⵜⵙⴽⴰⵔⵜ ⴳ ⵓⴳⵏⵙ ⵏ ⵡⴰⵏⵓ? ⵉⵔⴰⵔ ⴰⵙ ⴷ ⵉⵏⵙⵉ: - ⵍⵍⴰⵏⵜ ⵖⵉⴷ ⵜⴰⵎⵜ ⵏ ⵜⴰⵜⵜⵏ, ⴰ ⵄⵎⵎⵉ ⵡⵓⵛⵛⵏ! ⵉⵏⵏⴰ ⴰⵙ ⴷ ⵡⵓⵛⵛⵏ: - ⵜⴰⵎⵜ ⵏ ⵜⴰⵜⵜⵏ! ⵎⴰⵎⵏⴽ ⵔⴰⴷ ⵙⴽⵔⵖ ⵉⵖ ⵔⵉⵖ ⴰⴷ ⵏⵏ ⴳⴳⵯⵣⵖ ⴰⵡⴷ ⵏⴽⴽⵉⵏ? ⵉⵔⴰⵔ ⴰⵙ ⴷ ⵉⵏⵙⵉ: - ⴳⴳⵯⵣ ⴷ ⴳ ⵡⴰⴳⴰ ⵏⵏⴰ ⵏ ⵜⴰⵎⴰ ⵏⵏⴽ! ⵉⵏⴹⵕ ⵏⵏ ⵡⵓⵛⵛⵏ ⵍⵍⵉ ⴳ ⵡⴰⴳⴰ, ⵉⵖⵍⵉ ⴷ ⵉⵏⵙⵉ. ⵍⵍⵉⵖ ⵎⵎⴰⵇⵇⴰⵔⵏ ⴳ ⵜⵓⵥⵥⵓⵎⵜ, ⵉⵙⵇⵙⴰ ⵡⵓⵛⵛⵏ ⵉⵏⵙⵉ: - ⵎⴰⵏⵉ ⵣⴰ ⵜⴻⵜⵜⵖⴰⵡⴰⵍⵜ? ⵉⵔⴰⵔ ⴰⵙ ⴷ ⵉⵏⵙⵉ, ⵢⵉⵏⵉ ⴰⵙ: - ⵖⵎⴽⴰⴷ ⴰⴷ ⵜⴳⴰ ⴷⴷⵓⵏⵉⵜ, ⴰⵔ ⵜⵣⵣⵓⴳⵓⵣ, ⴰⵔ ⵜⵙⵙⴰⵇⵇⵍⴰⵢ! ⵜⴰⵖⵥⵏⵜ ⴷ ⵓⵔⴱⴰ ⵜⴽⴽⴰ ⵜⵜ ⵉⵏⵏ ⵖ ⵎⴰ ⵉⵣⵔⵉⵏ ⵖ ⵢⴰⵜ ⵜⵎⴰⵣⵉⵔⵜ ⵢⴰⴳⴳⵓⴳⵏ, ⵢⴰⵜ ⵜⴷⴳⴰⵍⵜ. ⴷⴰⵔⵙ ⵙⴰ ⵏ ⵉⴼⵔⵅⴰⵏ. ⵍⵍⵉⵖ ⵉⵎⵎⵓⵜ ⵓⵔⴳⴰⵣ ⵏⵏⵙ, ⵜⵏⴽⵔ ⴰⵔ ⵜⵥⵟⵟⴰ ⵉⵃⵏⴱⵍⵏ, ⴰⵔ ⵜⵏ ⵜⵣⵣⵏⵣⴰ ⵖ ⵓⴳⴰⴷⴰⵣ ⴰⴼⴰⴷ ⴰⴷ ⵜⴰⴼ ⵎⴰⴷ ⵜⵛⵜⵜⴰ ⵏⵜⵜⴰⵜ ⴷ ⵜⴰⵔⵡⴰ ⵏⵏⵙ. ⵢⴰⵏ ⵢⵉⴹ ⵏ ⵜⴳⵔⵙⵜ, ⴰⵔ ⵜⵥⵟⵟⴰ ⵉⵃⵏⴱⵍⵏ ⵖⵉⴽⵍⵍⵉ ⵜⵎⵢⴰⵔ. ⵜⴰⵔⵡⴰ ⵏⵏⵙ, ⵟⵟⴰⵚⵏ ⵜⴰⵎⴰ ⵏⵏⵙ. ⵉⵎⵉⴽⴽ, ⵙ ⵏⵏ ⴼⵍⵍⴰⵙ ⵜⵕⵥⵎ ⵜⵖⵥⵏⵜ ⵜⵉⴼⵍⵓⵜ. ⵜⴳⴳⵯⴷ ⵜⴷⴳⴰⵍⵜ ⴰⵔ ⵜⵜⵔⴳⵉⴳⵉⵢ, ⵜⵉⵏⵉ ⴰⵙ ⵜⵖⵥⵏⵜ ⵍⵍⵉ: " ⴰⴷ ⵓⵔ ⵜⵉⴽⵚⵓⴹⵜ! ⵉⵙ ⴽⴰ ⵔⵉⵖ ⴰⴷ ⴰⵎ ⴰⵡⵙⵖ! " ⵜⵙⴽⴽⵉⵡⵙ ⵜⵖⵥⵏⵜ, ⴰⵔ ⵜⵥⵥⵟⴰ ⵉⵃⵏⴱⵍⵏ ⵙ ⵜⴼⵙⵙⵉ ⵉⴳⴳⵓⵜⵏ, ⴰⵢⵍⵍⵉⵖ ⵜⵙⵎⴷ ⵙⴰ ⵏ ⵉⵃⵏⴱⵍⵏ. ⵣⵣⵖ ⴰⵙⵙ ⴰⵏⵏ, ⴰⵔ ⴷ ⵜⵜⴰⵖⵓⵍ ⵜⵖⵥⵏⵜ ⴽⵓ ⴰⵙⴳⴳⵯⴰⵙ ⵖ ⵜⴳⵔⵙⵜ ⴰⵔ ⴰⵙ ⵜⵣⵟⵟⴰ ⵙⴰ ⵏ ⵉⵃⵏⴱⵍⵏ. ⵍⵍⵉⵖ ⵉⵍⴽⵎ ⵡⵉⵙⵙ ⵙⴰ ⵉⵙⴳⴳⵯⴰⵙⵏ, ⵜⵏⵏⴰ ⵉ ⵜⴷⴳⴰⵍⵜ ⵍⵍⵉ: " ⵙⴰ ⵉⵙⴳⴳⵯⴰⵙⵏ ⴰⴷ ⴽⴽⵉⵖ ⴰⵔ ⴰⵎ ⵜⵜⴰⵡⵙⵖ ⴰⴼⴰⴷ ⴰⴷ ⴷ ⵜⵙⵙⵏⴽⵔⵜ ⵜⴰⵔⵡⴰ ⵏⵏⵎ. ⵖⵉⵍⴰⴷ ⵉⵇⵇⴰⵏ ⴽⵎ ⵉⴷ ⴰⴷ ⵉⵢⵉ ⵜⴼⴽⵜ ⴰⴼⵔⵓⵅ ⵏⵏⵎ ⴰⵎⵏⵣⵓⵢ, ⴰⴷ ⵙⵔⵙ ⵜⵔⴰⵔⵜ ⴰⵕⵟⵟⴰⵍ ⵍⵍⵉ ⴼⵍⵍⴰⵎ ⵉⵍⵍⴰⵏ ". ⵜⴽⵚⵓⴹ ⵜⵎⵖⴰⵔⵜ ⴰⴷ ⴰⵙ ⵜⵛⵛ ⵜⵖⵥⵏⵜ ⵍⵍⵉ ⵜⴰⵔⵡⴰ ⵏⵏⵙ ⵉⵖ ⴰⵙ ⵓⵔ ⵜⴼⴽⵉ ⴰⴼⵔⵓⵅ ⵏⵏⵙ ⴰⵎⵏⵣⵓⵢ. ⵜⵖⵔ ⵉ ⵓⵎⵏⵣⵓⵢ ⵏⵏⵙ, ⵜⵉⵏⵉ ⴰⵙ: " ⵜⴳⵉⵜ ⵎⵓⵎⵎⵓ ⵏ ⵜⵉⵟⵟ ⵉⵏⵓ ⵓⵔ ⵥⴹⴰⵕⵖ ⴰⴷ ⴳⵉⴽ ⴼⵕⵕⴹⵖ. ⵎⴰⵛⵛ ⵉⵇⵇⴰⵏ ⴷ ⴰⴷ ⵜⵎⵓⵏⵜ ⴷ ⵜⵖⵥⵏⵜ ⵙ ⵜⴳⵎⵎⵉ ⵏⵏⵙ. ⵜⴳⵜ ⵖ ⵉⵅⴼ ⵏⵏⴽ ⴽⵓⴷⵏⵏⴰ ⵜⵍⴽⵎⵜ, ⴰⴷ ⵏⵏ ⴼⵍⵍⴰⵙ ⵜⵏⴹⵕⵜ, ⵜⵙⵙⵓⵎⵎⵜ ⴰⵙ ⵜⵉⴱⴱⵉⵜ ⵏⵏⵙ. ⴰⵛⴽⵓ ⵜⴰⵎⵖⴰⵔⵜ, ⵡⴰⵅⵅⴰ ⵜⴳⴰ ⵜⴰⵖⵥⵏⵜ, ⵓⵔ ⴰⵔ ⵜⵛⵜⵜⴰ ⵜⴰⵔⵡⴰ ⵏⵏⵙ. " ⵉⴷⴷⵓ ⵓⵔⴱⴰ, ⵉⵎⵓⵏ ⴷ ⵜⵖⵥⵏⵜ, ⵉⵙⴽⵔ ⴰⵢⵍⵍⵉ ⴰⵙ ⵜⵏⵏⴰ ⵉⵎⵎⴰⵙ. ⵍⵍⵉⵖ ⵉⵍⴽⵎ ⵜⵉⴳⵎⵎⵉ ⵏ ⵜⵖⵥⵏⵜ, ⵉⵏⴹⵕ ⵏⵏ ⴼⵍⵍⴰⵙ, ⵉⵙⵙⵓⵎⵎ ⴷ ⵜⵉⴱⴱⵉⵜ ⵏⵏⵙ. ⵜⴰⵖ ⵜⴳⵓⴹⵉ ⵜⴰⵖⵥⵏⵜ, ⴰⵔ ⵜⴰⵍⵍⴰ, ⵜⵏⵏⴰ ⴰⵙ: " ⵜⵙⴽⵔⵜ ⵙⵜⵜ ⴳⵉⴳⵉ ⵜⵉⴽⴽⵍⵜ ⴰⴷ! ⵓⵔ ⵓⴼⵉⵖ ⴰⴷ ⴽ ⵙⵓⵍ ⵛⵛⵖ. ⴰⵖⵓⵍ ⵙ ⵜⴳⵎⵎⵉ ⵏⵏⵓⵏ! " ⵜⵉⴳⵎⵎⵉ ⵏ ⵉⵎⵏⴰⴷⵏ ⵉⵏⴽⵔ ⵢⴰⵏ ⵓⵔⴳⴰⵣ ⴰⵔ ⵉⵙⵙⴰⵇⵇⵍⴰⵢ ⵢⴰⵜ ⵜⴳⵎⵎⵉ ⵎⴰ ⵖ ⵉⵜⵜⵣⴷⴰⵖ, ⵉⴳ ⴰⵙ ⵉⵎⵉ ⵎⵏⵉⴷ ⵏ ⵓⵖⴰⵔⴰⵙ. ⵢⴰⵏ ⵡⴰⵙⵙ, ⵉⵣⵔⵉ ⴷ ⵢⴰⵏ ⵓⵔⴳⴰⵣ, ⴰⵔ ⵉⵙⵎⵓⵇⵇⵓⵍ ⵖ ⵜⴳⵎⵎⵉ ⵍⵍⵉ, ⵢⵉⵏⵉ ⴰⵙ: " ⴰⵣⵓⵍ ⴰ ⴱⴰⴱ ⵏ ⵜⴳⵎⵎⵉ! ⴰⴷ ⵓⵔ ⵜⴳⵜ ⵉⵎⵉ ⵏ ⵜⴳⵎⵎⵉ ⵏⵏⴽ ⵅⴼ ⵜⵙⴳⴰ ⵏ ⵓⴱⵔⵉⴷ. ⵡⴰⵏⵏⴰ ⵉⵣⵔⵉⵏ, ⵔⴰⴷ ⵉⵥⵕ ⴰⴳⵯⵏⵙⵓ ⵏ ⵜⴳⵎⵎⵉ ⵏⵏⴽ. ⵉⵇⵇⴰⵏ ⴷ ⴰⴷ ⵜⴳⵜ ⵜⴰⴳⴳⵓⵔⵜ ⵅⴼ ⵜⵙⴳⴰ ⵢⴰⴹⵏⵉⵏ ". ⵉⵙⵡⵉⵏⴳⵎ ⴱⴰⴱ ⵏ ⵜⴳⵎⵎⵉ, ⵢⴰⴼ ⵏⵏ ⴰⵎⵏⴰⴷ ⵏ ⵓⵔⴳⴰⵣ ⵉⴼⵓⵍⴽⵉ. ⵢⴰⴷⵊ ⵉⵎⵉ ⴰⵎⵣⵡⴰⵔⵓ, ⵉⵕⵥⵎ ⵡⴰⵢⵢⴰⴹ ⵖ ⵓⴷⵖⴰⵔ ⵢⴰⴹⵏⵉⵏ. ⵢⴰⵏ ⵡⴰⵙⵙ, ⵉⵣⵔⵉ ⴷ ⵢⴰⵏ ⵓⵔⴳⴰⵣ ⵢⴰⴹⵏⵉⵏ, ⵢⵉⵏⵉ ⴰⵙ: " ⴰⵣⵓⵍ ⴰ ⴱⴰⴱ ⵏ ⵜⴳⵎⵎⵉ! ⴰⴷ ⵓⵔ ⵜⴳⵜ ⵉⵎⵉ ⵏ ⵜⴳⵎⵎⵉ ⵏⵏⴽ ⵅⴼ ⵜⵙⴳⴰ ⴰⵏⵏ. ⵓⵔ ⵙⴰⵔ ⴰⴽ ⵜⴼⴼⵖ ⵜⴰⴼⵓⴽⵜ ⵉⵎⵉ ⵏ ⵜⴳⵎⵎⵉ ⴳ ⵓⵏⴱⴷⵓ. ⵉⵇⵇⴰⵏ ⴷ ⴰⴷ ⵜⴳⵜ ⵉⵎⵉ ⵏ ⵜⴳⵎⵎⵉ ⵅⴼ ⵜⵙⴳⴰ ⵏⵏⴰ ⵉⵍⵍⴰⵏ ⴳ ⵓⵎⴰⵍⵓ ". ⵉⵙⵡⵉⵏⴳⵎ ⴱⴰⴱ ⵏ ⵜⴳⵎⵎⵉ, ⵢⴰⴼ ⵏⵏ ⴰⵎⵏⴰⴷ ⵏ ⵓⵔⴳⴰⵣ ⵉⴼⵓⵍⴽⵉ. ⵉⴼⵍ ⵜⴰⴳⴳⵓⵔⵜ ⴰⵏⵏ, ⵉⵙⴽⵔ ⵜⴰⵢⵢⴰⴹ. ⵖⵎⴽⴰⵏ, ⴽⵔⴰⵢⴳⴰⵜ ⴰⵙⵙ ⴷ ⵎⴰⴷ ⵉⵣⵔⵉⵏ, ⵉⴼⴽ ⴰⵙ ⴰⵎⵏⴰⴷ ⵏⵏⵙ, ⵢⴰⴼ ⵜ ⵉⵏⵏ ⵉⴼⵓⵍⴽⵉ, ⵉⵙⴽⵔ ⵙⵉⵙ, ⴰⵢⵍⵍⵉⵖ ⵜⴳⴰ ⵣⵓⵏ ⴷ ⵜⵉⴳⵎⵎⵉ ⵏ ⵓⵖⵔⴷⴰ. ⵓⵔ ⵉⵙⵙⵉⵏ ⵎⴰ ⵉⵙⴽⴰⵔ. ⵎⴰⵏ ⵉⵎⵉ ⵔⴰⴷ ⵉⵇⵇⵏ ⴷ ⵎⴰⵏ ⵡⴰⴷ ⵔⴰⴷ ⵉⵕⵥⵎ. ⵍⵍⵉⴳ ⵉⵕⵎⵉ, ⵢⴰⴷⵊ ⴰⴽⴽⵯ ⵜⵉⴳⵎⵎⵉ ⴰⵏⵏ, ⵉⴷⴷⵓ ⵙ ⵢⴰⵏ ⵓⴷⵖⴰⵔ ⵢⴰⴹⵏⵉⵏ, ⴰⵔ ⴳⵉⵙ ⵉⵙⵙⴰⵇⵇⵍⴰⵢ ⵢⴰⵜ ⵜⴳⵎⵎⵉ ⵜⴰⵎⴰⵢⵏⵓⵜ. ⵢⴰⵏ ⵉⵎⵉⴽⴽ, ⵉⵣⵔⵉ ⴷ ⵢⴰⵏ ⵓⵔⴳⴰⵣ, ⵢⵉⵏⵉ ⴰⵙ: " ⴰⵣⵓⵍ ⴰ ⴱⴰⴱ ⵏ ⵜⴳⵎⵎⵉ! ⴰⴷ ⵓⵔ ⵜⴳⵜ ⵉⵎⵉ ⵏ ⵜⴳⵎⵎⵉ. ". ⵉⴱⴱⵉ ⴰⵙ ⴱⴰⴱ ⵜⴳⵎⵎⵉ ⴰⵡⴰⵍ, ⵉⵔⴰⵔ ⴰⵙ ⴷ: " ⵙⵙⴼⵍⴷ ⴰ ⴰⵔⴳⴰⵣ! ⵜⵉⴳⵎⵎⵉ ⴰⴷ, ⵜⵉⵏⵓ ⴰⴷ ⵜⴳⴰ! ⵀⴰ ⵏⵏ ⵜⵉⴳⵎⵎⵉ ⵏ ⵉⵎⵏⴰⴷⵏ ⴳ ⵓⴷⵖⴰⵔ ⴰⵏⵏ, ⵕⵥⵎ ⴰⵍⵍⵏ ⵏⵏⴽ, ⵙⵜⵉ ⵉⵎⵉ ⵏⵏⴰ ⵜⵔⵉⵜ! ". ⴷⴰⴷⴷⴰ ⵍⴼⴰⵀⵉⵎ ⵉⵜⵜⵡⴰⵙⵙⵏ ⴳ ⵢⵉⴼⴼⵓⵙ ⵏ ⵜⵎⵓⵔⵜ ⵏⵏⵖ, ⵢⴰⵏ ⵓⵔⴳⴰⵣ ⵙ ⵓⴼⵙⵙⴰⵢ ⵏ ⵜⵎⵓⴽⵔⵉⵙⵉⵏ. ⴰⵔ ⴰⵙ ⵜⵜⵉⵏⵉⵏ " ⴷⴰⴷⴷⴰ ⵍⴼⴰⵀⵉⵎ ". ⴽⵓⴷⵏⵏⴰ ⵔⴰⵏ ⵉⵎⵣⴷⴰⵖⵏ ⴰⴼⵙⵙⴰⵢ ⵏ ⴽⵔⴰ ⵏ ⵜⵎⵓⴽⵔⵉⵙⵜ, ⵜⵜⵍⴰⵖⴰⵏ ⴰⵙ. ⵢⴰⵏ ⵡⴰⵙⵙ, ⵥⵕⴰⵏ ⵉⵎⵣⴷⴰⵖⵏ ⵢⴰⵏ ⵓⵎⵓⴷⵔ ⵏⵏⴰ ⵓⵔ ⵊⵊⵓⵏ ⵥⵕⵉⵏ. ⵜⴳⴰ ⴰⴽⴽⵯ ⵜⴰⴷⴰⵡⵜ ⵏⵏⵙ ⵜⵉⵙⴳⵏⵉⵡⵉⵏ. ⴰⵔ ⵙⵡⵉⵏⴳⵉⵎⵏ, ⴰⵔ ⵙⵡⵉⵏⴳⵉⵎⵏ ⴰⵢⵍⵍⵉⵖ ⵕⵎⵉⵏ. ⵓⵔ ⵙⵙⵉⵏⵏ ⵎⴰ ⴰⴷ ⵉⴳⴰ. ⵎⵙⴰⵙⴰⵏ ⴰⴷ ⵖⵔⵏ ⵉ " ⴷⴰⴷⴷⴰ ⵍⴼⴰⵀⵉⵎ ". ⵍⵍⵉⴳ ⴷ ⵢⵓⵙⴰ, ⵉⴽⵏⵓ ⵙ ⵓⵎⵓⴷⵔ ⴰⵏⵏ, ⴰⵔ ⴳⵉⵙ ⵉⵙⵎⵓⵇⵇⵓⵍ, ⴰⵔ ⴳⵉⵙ ⵉⵙⵎⵓⵇⵇⵓⵍ. ⵉⵙ ⴽⴰ ⵉⵥⵕⴰ ⵜⵉⵙⴳⵏⵉⵡⵉⵏ, ⵉⵙⵙⵏⵜⵉ ⴰⵔ ⵉⴽⴽⵎⵣ ⵜⴰⵎⴰⵔⵜ ⵏⵏⵙ ⴷ ⵓⴳⴰⵢⵢⵓ ⵏⵏⵙ. ⵢⴰⵏ ⵉⵎⵉⴽⴽ, ⵢⴰⵙⵉ " ⴷⴰⴷⴷⴰ ⵍⴼⴰⵀⵉⵎ " ⴰⵎⵓⴷⵔ ⴳ ⵓⴼⵓⵙ ⵏⵏⵙ, ⵢⵉⵏⵉ ⵉ ⵉⵎⵣⴷⴰⵖⵏ: " ⵡⴰⵢ! ⵡⴰⵢ! ⵡⴰⵢ! ⵀⵎⵎⵎ! ⵜⵊⵍⴰ, ⵏⵓⴼⴰ ⵜⵜ! ⵜⴰⵃⴰⵏⵓⵜ ⵏ ⵜⵙⴳⵏⵉⵡⵉⵏ ⴰⵢⴰ! " ⵜⴰⴼⵓⵍⵍⵓⵙⵜ ⴷ ⵓⴱⴰⵖⵓⵖ ⵢⴰⵏ ⵡⴰⵙⵙ, ⵢⴰⵖ ⵍⴰⵥ ⵢⴰⵏ ⵓⴱⴰⵖⵓⵖ, ⵉⴷⴷⵓ ⵙ ⵜⴰⵎⴰ ⵏ ⵜⴰⴷⴷⴰⵔⵜ ⵏ ⵢⴰⵜ ⵜⴼⵓⵍⵍⵓⵙⵜ ⴰⵔ ⴳⵉⵙ ⵉⵜⵜⵉⵏⵉ: " ⵡⴰⵏⵏⴰ ⵉⵔⴰⵏ ⵉⵏⵖⵎⵉⵙⵏ ⴷ ⵉⴳⴳⵯⵔⴰⵏ, ⵉⴼⴼⵖ ⴷ ⴰⴷ ⴰⵙⵏ ⵉⵙⵙⴼⵍⴷ. " ⵜⴰⴼⵓⵍⵍⵓⵙⵜ ⵍⵍⵉ, ⵏⵜⵜⴰⵜ, ⵓⵔ ⴷ ⵜⴼⴼⵉⵖ ⴰⵛⴽⵓ ⵜⴽⵚⵓⴹ ⴰⴷ ⵜⵜ ⵉⵛⵛ ⵓⴱⴰⵖⵓⵖ. ⵜⵙⴰⵇⵙⴰ ⵜ ⵉⴷ ⵙⴳ ⵓⴳⵏⵙ ⵏ ⵜⴳⵎⵎⵉ ⵏⵏⵙ: " ⵎⴰⴷ ⴷ ⵉⴳⴳⵯⵔⴰⵏ? " " ⴰⵏⵖⵎⵉⵙ ⴰⵎⵣⵡⴰⵔⵓ, ⵉⴳⴰ ⵜ ⵎⴰⵙ ⴷ ⵎⵛⴰⵛⴽⴰⵏ ⵉⵎⵓⴷⴰⵔ ⴰⴷ ⵙⵓⵍ ⵓⵔ ⵛⵜⵜⴰⵏ ⵏⴳⵔⴰⵜⵙⵏ. ⵉⵣⵎ, ⵓⵔ ⵔⴰⴷ ⵉⵛⵜⵜⴰ ⵓⴷⴰⴷ; ⴰⵖⵉⵍⴰⵙ, ⵓⵔ ⵔⴰⴷ ⵉⵛⵜⵜⴰ ⴰⵥⵏⴽⵯⴹ; ⴰⴳⵔⵓ ⵓⵔ ⵔⴰⴷ ⵉⵛⵜⵜⴰ ⵜⴰⵎⵓⵔⵖⵉ; ⵓⵛⵛⵏ, ⵓⵔ ⵔⴰⴷ ⵉⵛⵜⵜⴰ ⵜⴰⵖⴰⴹⵜ; ⴰⴱⴰⵖⵓⵖ, ⵓⵔ ⵔⴰⴷ ⵉⵛⵜⵜⴰ ⵜⴰⴼⵓⵍⵍⵓⵙⵜ. ⵉⵖ ⵜⵔⵉⵜ ⴰⴷ ⴰⵎ ⵉⵏⵉⵖ ⴰⵏⵖⵎⵉⵙ ⵡⵉⵙ ⵙⵉⵏ, ⵜⴼⴼⵖⵜ ⴷ! ". ⵜⵔⴰ ⵜⴼⵓⵍⵍⵓⵙⵜ ⴰⴷ ⵜⵙⵙⵏ ⴰⵏⵖⵎⵉⵙ ⵡⵉⵙⵙ ⵙⵉⵏ, ⵎⴰⵛⴰ ⵓⵔ ⵜⵜ ⵓⵊⵊⵉⵏⵜ ⵜⴽⵚⵚⴰⴹ ⴰⴷ ⴷ ⵜⴼⴼⵖ ⴷⴰⵔ ⵓⴱⴰⵖⵓⵖ. ⵉⵎⵉⴽ ⵓⴽⴰⵏ, ⵜⴰⵏⵏⵉ ⵏⵏ ⵜⴼⵓⵍⵍⵓⵙⵜ ⵢⴰⵏ ⵡⵓⵚⴽⴰⵢ ⵉⵎⵇⵇⵓⵔⵏ, ⵢⵓⵎⵥ ⴷ ⴰⵖⴰⵔⴰⵙ. ⴼⴼⵖⵏⵜ ⵜⵜ ⵜⴽⵚⵚⴰⴹ, ⴰⵔ ⵉⵍⵎⵎⴰ ⵜⵜⵃⵢⵢⴰⵍ ⴰⴷ ⴷ ⵜⴼⴼⵖ ⴷⴰⵔ ⵓⴱⴰⵖⵓⵖ. ⴰⴱⴰⵖⵓⵖ ⵍⵍⵉ, ⵏⵜⵜⴰⵏ, ⵉⵙ ⵏⵏ ⴽⴰ ⵉⵥⵕⴰ ⵓⵚⴽⴰⵢ, ⵙⵉⵖ ⵏⵉⵜ ⵉⴼⴼⵔⵜⵍ, ⵉⵔⵡⵍ, ⴰⵔ ⴰⵙ ⵜⴰⵇⵇⵔⴰ ⵜⴼⵓⵍⵍⵓⵙⵜ: " ⵢⴰⴽ ⵜⵏⵏⵉⵜ ⴰ ⴰⴱⴰⵖⵓⵖ ⵎⴰⵙ ⵓⵔ ⵔⴰⴷ ⵙⵓⵍ ⵛⵜⵜⴰⵏ ⵉⵎⵓⴷⴰⵔ ⵏⴳⵔⴰⵜⵙⵏ. ⵎⴰⵅⵅ ⴰⵢⵍⵍⵉⵖ ⵜⵔⵡⵍⵜ? " " ⵓⵔ ⵏⵏⵉⵖ ⵓⵚⴽⴰⵢ ⵏⵏⴰ ⵉⵙ ⵜ ⵉⵍⴽⵎ ⵓⵏⵖⵎⵉⵙ ⵏⵏⴰ ⴰⵎ ⵏⵏⵉⵖ! ". ⵃⵎⴰⴷ ⵓⵏⴰⵎⵉⵔ ⵢⴰⵏ ⵡⴰⵙⵙ ⴳ ⵢⵉⴹ, ⵉⴷⵓⵢ ⴷ ⵃⵎⴰⴷ ⵓⵏⴰⵎⵉⵔ, ⵢⴰⴼ ⴷ ⵢⴰⵜ ⵜⴰⵏⵉⵔⵜ ⴱⴰⵀⵔⴰ ⵉⴼⵓⵍⴽⵉⵏ ⴰⵔ ⴰⵙ ⵜⵖⵎⵎⴰ ⵍⵃⵏⵏⴰ. ⵢⴰⵎⵥ ⴰⵙ ⴰⴼⵓⵙ, ⵉⵜⵜⵔ ⴰⵙ ⴰⴷ ⵜⵜ ⵢⴰⵡⵍ. ⵜⵔⴰⵔ ⴰⵙ ⴷ ⵎⴰⵙ ⵜⵔⴰ. ⵜⵙⴽⵔ ⴷⵉⵙ ⴰⴷ ⴰⵙ ⵣⵡⴰⵔ ⵉⵙⴽⵓ ⵙⴰ ⵉⵃⵓⵏⴰ ⵜⵔⴳⵍ ⵢⴰⵜ ⵜⵙⴰⵔⵓⵜ; ⴷ ⵉⵎⵎⴰⵙ ⴰⴷ ⵙⴰⵔ ⵜⵜ ⵓⵔ ⵜⵥⵕ. ⵉⵙⴽⵔ ⵙ ⵡⴰⵡⴰⵍ ⵍⵍⵉ ⴰⵙ ⵜⵏⵏⴰ. ⵉⵎⵎⴰⵙ ⵏ ⵃⵎⴰⴷ ⵓⵏⴰⵎⵉⵔ, ⵓⵔ ⵜⵥⴹⴰⵕ ⴰⴷ ⵓⵔ ⵜⵙⵙⵏ ⵎⴰⵎⴽ ⵜⴳⴰ ⵜⵎⵖⴰⵔⵜ ⵏ ⵢⵉⵡⵉⵙ. ⵜⵇⵇⵍ ⴰⵢⵍⵍⵉⵖ ⵉⴷⴷⴰ ⵃⵎⴰⴷ ⵓⵏⴰⵎⵉⵔ ⵙ ⵓⴳⴰⴷⴰⵣ, ⴰⵔ ⵜⴻⵜⵜⵍⵍⵉ ⴰⵢⵍⵍⵉⵖ ⵜⵓⴼⴰ ⵜⴰⵙⴰⵔⵓⵜ ⵏ ⵉⵃⵓⵏⴰ ⵍⵍⵉ, ⵜⴰⵡⵍ ⵉⵍⵎⵎⴰ ⴰⵔ ⵜⵏ ⵜⵕⵥⵥⵎ ⵢⴰⵏ ⵙ ⵢⴰⵏ. ⵉⵙ ⴰⵙ ⴽⴰ ⵜⵙⵙⴼⵍⴷ ⵜⴰⵏⵉⵔⵜ, ⵜⴳⵔ ⵉⵜⵍⵉ ⵏⵏⵙ ⴳ ⵡⴰⴽⴰⵍ, ⵜⴼⴼⵖ ⴳ ⵓⵙⵕⵥⵎ, ⵜⴰⵢⵍ ⴷ ⵉⴳⵏⵡⴰⵏ. ⵍⵍⵉⵖ ⴷ ⵢⴰⵖⵓⵍ ⵃⵎⴰⴷ ⵓⵏⴰⵎⵉⵔ, ⵓⵔ ⴷ ⵢⵓⴼⵉ ⴰⵎⵔ ⵉⵜⵍⵉ ⵏ ⵜⵙⵎⵓⵏⵜ ⵏⵏⵉ, ⵢⴰⵙⵉ ⵜ, ⵙ ⴽⵉⴳⴰⵏ ⵏ ⵓⵏⵣⴳⵓⵎ, ⵉⴷⴷⵓ ⵉⵏⵉⵢ ⴰⵢⵢⵉⵙ ⵏⵏⵙ ⴰⵔ ⴷⴰⵔ ⵢⵉⴳⵉⴷⵔ, ⵢⵉⵏⵉ ⴰⵙ: " ⴱⵓⵢⵀ ⴰ ⵉⴳⵉⴷⵔ ⴰⵣⴳⵣⴰⵡ, ⴰⵙⵎⵓⵏ ⵉⵏⵓ ⵖⵍⵉⵏ ⴷ ⵉⴳⵏⵡⴰⵏ! ". ⵉⵔⴰⵔ ⴰⵙ ⴷ ⵢⵉⴳⵉⴷⵔ: " ⵖⵔⵙ ⵉ ⵡⴰⵢⵢⵉⵙ ⵏⵏⴽ ⴰ ⵃⵎⴰⴷ ⵓⵏⴰⵎⵉⵔ ⵙ ⴰⵡⴰ ⵜⵍⴽⵎⵜ ⵎⵎ ⵓⴷⵍⴰⵍ ⵉⵊⵊⴰⵏ ". ⵉⵔⴰⵔ ⴰⵙ ⴷ ⵃⵎⴰⴷ ⵓⵏⴰⵎⵉⵔ: " ⵎⴰⵎⵏⴽ ⵇⵇⵔⵙⵖ ⵉ ⵡⴰⵢⵢⵉⵙ ⵉⵏⵓ, ⵎⵓ ⴳⵉⵖ ⵉⵍⴳⵓⵎⴰ ⵏ ⵡⵓⵔⵖ ⴰⵢⵍⵍⵉⵖ ⴰⴽⴽⵯ ⵎⴷⴰⵏ. " ⵉⵔⴰⵔ ⴰⵙ ⴷ ⵡⴰⵢⵢⵉⵙ ⵏⵏⵙ: " ⵜⵊⵊⴰ ⵍⵎⵓⵜ ⴰ ⴱⴰⴱ ⵉⵏⵓ, ⵉⵖ ⵜⵍⴽⵎⵜ ⴷⴰⵔ ⵎⵎ ⵓⴷⵍⴰⵍ ⵉⵊⵊⴰⵏ! " ⵉⵖⵔⵙ ⵉ ⵡⴰⵢⵢⵉⵙ ⵍⵍⵉ ⵏⵏⵙ, ⵉⴼⴽ ⵜ ⵉ ⵢⵉⴳⵉⴷⵔ. ⵉⵛⵛ ⵜ ⴰⵢⵍⵍⵉⵖ ⵉⵊⵊⴰⵡⵏ, ⵢⴰⵙⵉ ⵉⵍⵎⵎⴰ ⵃⵎⴰⴷ ⵓⵏⴰⵎⵉⵔ ⵅⴼ ⵜⴰⴷⴰⵡⵜ ⵏⵏⵙ, ⵉⵙⵙⵍⵎⴽⵎ ⵜ ⴰⵔ ⵜⴰⵖⴱⴰⵍⵓⵜ ⵍⵍⵉⵖ ⵜⵜⵉⵍⵉⵏⵜ ⵜⴰⵏⵉⵔⵉⵏ. ⴰⵔ ⵉⵜⵜⵇⵇⵍ ⴰⵢⵍⵍⵉⵖ ⴷ ⵜⵓⵛⴽⴰ ⵜⵙⵎⵓⵏⵜ ⵏⵏⵙ ⴰⴷ ⴷ ⵜⴰⴳⵎ, ⵉⴳⵔ ⴰⵙ ⵏⵏ ⵉⵜⵍⵉ ⵏⵏⵙ ⴳ ⵜⴱⵓⵇⵇⴰⵍⵜ. ⵜⴰⴽⵯⵣ ⵜ, ⵎⵓⵏⵏ ⵉⵍⵎⵎⴰ ⵙ ⵜⴳⵎⵎⵉ ⵏ ⵜⴰⵏⵉⵔⵜ ⵍⵍⵉⵖ ⵣⵣⵔⵉⵏ ⴽⵉⴳⴰⵏ ⵏ ⵡⵓⵙⵙⴰⵏ ⵥⵉⵍⵏⵉⵏ. ⵢⴰⵏ ⵡⴰⵙⵙ ⴳ ⵡⵓⵙⵙⴰⵏ ⵏ ⵜⴼⴰⵙⴽⴰ, ⵜⵉⵏⵉ ⴰⵙ: " ⵔⵉⵖ ⴰⴷ ⴷⴷⵓⵖ ⴰⴷ ⵥⵕⵖ ⵜⴰⵡⵊⴰ ⵉⵏⵓ; ⵎⴰⵛⴰ, ⴰⴷ ⵏⵏ ⵓⵔ ⵜⴰⴳⴳⵯⵜ ⴷⴷⵓ ⵜⵥⵕⵓⵜ ⴰⴷ! " ⵍⵍⵉⵖ ⵜⴷⴷⴰ, ⵢⵉⵏⵉ ⴷ ⵢⵉⵅⴼ ⵏⵏⵙ: " ⵉⵇⵇⴰⵏ ⴷ ⴰⴷ ⵙⵙⵏⵖ ⵎⴰ ⴰⴷ ⵉⵍⵍⴰⵏ ⴷⴷⵓ ⵜⵥⵕⵓⵜ ⴰⴷ ". ⵍⵍⵉⵖ ⵜⵜ ⵉⵙⵙⵉⵏⴼ, ⵢⴰⵏⵏⵉ ⵏⵏ ⵉⵎⵎⴰⵙ ⴰⵔ ⵓⴽⴰⵏ ⵜⵜⵉⵏⵉ: " ⵎⴰ ⵔⴰⴷ ⵉⵢⵉ ⵉⵖⵔⵙ ⵉ ⵓⵙⵙⴼⴽ ⵉⵏⵓ, ⴰ ⵃⵎⴰⴷ ⵓⵏⴰⵎⵉⵔ ⵉⵏⵓ, ⴰ ⵃⵏⵏⴰⵏⵓ! " ⵉⴳⵔ ⴰⵙ ⴷ ⵜⵓⵣⵣⴰⵍⵜ ⵓⵔ ⵜⵜ ⵜⵍⴽⵉⵎ, ⵉⴹⵕ ⴷ ⵉⵍⵎⵎⴰ ⵙ ⵡⴰⴽⴰⵍ ⴰⵔ ⵉⵜⵜⵉⵏⵉ: " ⵉⵏⵖⴰ ⵉⵢⵉ ⵓⵚⵎⵎⵉⴹ ⵏ ⵏⴳⵔ ⵜⴳⵏⴰⵡ ⴰ ⵉⵎⵎⵉ! ". ⵜⵉⴷⴷⵓⴽⴽⵍⴰ! ⵢⴰⵏ ⵡⴰⵙⵙ, ⵉⴽⵍⴰ ⵏⵏ ⵢⴰⵏ ⵓⵖⵔⴷⴰ ⵉⵎⵥⵥⵉⵢⵏ ⴳ ⴱⵕⵕⴰ. ⵍⵍⵉⴳ ⴷ ⵉⴽⵛⵎ ⵙ ⵜⴰⴷⴷⴰⵔⵜ, ⵜⵙⴰⵇⵙⴰ ⵜ ⵉⵎⵎⴰⵙ: " ⵎⴰⵏⵉ ⴳ ⵏⵏ ⵜⴽⵍⵉⵜ ⴰⵔ ⵖⵉⵍⴰ? " - ⴰⵔ ⵜⵜⵉⵔⴰⵔⵖ ⴷ ⵓⵎⴷⴷⴰⴽⴽⵯⵍ ⵉⵏⵓ ⴰⵎⵓⵛⵛ. - ⵎⴰⵅⵅ ⵓⵔ ⵜⵙⵙⵉⵏⵜ! ⴰⵖⵔⴷⴰ ⴷ ⵓⵎⵓⵛⵛ ⵓⵔ ⵊⵊⵓⵏ ⴳⵉⵏ ⵉⵎⴷⴷⵓⴽⴽⴰⵍ! - ⵎⴰⵅⵅ? - ⴰⵛⴽⵓ, ⵉⵖ ⵢⵓⴼⴰ ⵓⵎⵓⵛⵛ ⴰⵖⵔⴷⴰ, ⴰⵔ ⵜ ⵉⵛⵜⵜⴰ! ⵖⵎⴽⴰⵏ ⴰ ⵅⴼ ⴷ ⵉⵇⵇⴰⵏ ⴰⴷ ⵙⵓⵍ ⴷⵉⴷⵙ ⵓⵔ ⵜⵜⵉⵔⴰⵔⵜ. - ⵡⴰⵅⵅⴰ! ⵜⴰⵏⵎⵎⵉⵔⵜ ⵅⴼ ⵉⵙⵙⴼⵔⵓⵜⵏ ⴰⴷ ⴰ ⵉⵎⵎⴰ ⵉⵏⵓ ⵃⵏⵏⴰⵏⵓ! " ⴰⵎⵓⵛⵛ, ⵖⴷ ⵏⵜⵜⴰⵏ, ⵜⵙⵇⵙⴰ ⵜ ⵢⵉⵎⵎⴰⵙ: " ⵎⴰⵏⵉ ⴳ ⵏⵏ ⵜⴽⵍⵉⵜ ⴰⵔ ⵖⵉⵍⴰ? - ⴰⵔ ⵜⵜⵉⵔⴰⵔⵖ ⴷ ⵓⵎⴷⴷⴰⴽⴽⵯⵍ ⵉⵏⵓ, ⴰⵖⵔⴷⴰ. - ⵎⴰⵅⵅ, ⵓⵔ ⵜⵙⵙⵉⵏⵜ! ⴰⵎⵓⵛⵛ ⴷ ⵓⵖⵔⴷⴰ, ⵓⵔ ⵊⵊⵓⵏ ⴳⵉⵏ ⵉⵎⴷⴷⵓⴽⴽⴰⵍ! -ⵎⴰⵅⵅ? - ⴰⵛⴽⵓ, ⵏⴽⴽⵏⵉⵏ ⵏ ⵉⵎⵓⵛⵛⴰ, ⴰⵔ ⵏⵛⵜⵜⴰ ⵉⵖⵔⴷⴰⵢⵏ! ⵖⵎⴽⴰⵏ ⴰ ⵅⴼ ⴷ ⵉⵇⵇⴰⵏ ⴰⴷ ⵜⵛⵛⵜ ⴰⵎⴷⴷⴰⴽⴽⵯⵍ ⵏⵏⴰ ⵏⵏⴽ ⴰⵙⴽⴽⴰ! - ⵡⴰⵅⵅⴰ! ⵜⴰⵏⵎⵎⵉⵔⵜ ⵅⴼ ⵉⵙⵙⴼⵔⵓⵜⵏ ⴰⴷ ⴰ ⵉⵎⵎⴰ ⵉⵏⵓ ⵃⵏⵏⴰⵏⵓ! ". ⵍⵍⵉⴷ ⴰⵙⴽⴽⴰ, ⴰⵔ ⴷ ⵉⵜⵜⵏⵇⵇⴰⵔ ⵓⵎⵓⵛⵛ ⵜⵉⴼⵍⵓⵜ ⵏ ⵜⴰⴷⴷⴰⵔⵜ ⵏ ⵓⵖⵔⴷⴰ: " ⴼⴼⵖ ⴷ ⴰ ⴰⵎⴷⴷⴰⴽⴽⵯⵍ ⵉⵏⵓ ⴰⴷ ⵏⵉⵔⴰⵔ! - ⵓⵀⵓ! ⵓⵔ ⵔⴰⴷ ⵏⵏ ⴼⴼⵖⵖ, ⴰⵛⴽⵓ ⵉⵙⵙⴼⵔⵓⵜⵏ ⵏⵏⴰ ⵉⵍⵍⴰⵏ ⴳ ⵢⵉⵅⴼ ⵏⵏⴽ, ⴰⴷ ⵉⵍⵍⴰⵏ ⴳ ⵡⵉⵏⵓ! ". ⵜⴳⴰ ⵜⴰⵎⵓⵏⵜ ⵜⴰⴷⵓⵙⵉ ⴳ ⵢⴰⵏ ⵓⵣⵎⵣ ⵍⵍⵉ ⵉⵣⵔⵉⵏ, ⵉⴽⴽⴰ ⵜⵜ ⵉⵏⵏ ⵢⴰⵏ ⵓⵔⴳⴰⵣ ⴰⵡⵙⵙⴰⵔ, ⴷⴰⵔⵙ ⴽⵕⴰⴹ ⵉⴼⵔⵅⴰⵏ. ⵉⴽⵚⵓⴹ ⵉⴳⵍⵍⵉⵏ ⵉⵖ ⵉⵎⵎⵓⵜ, ⴰⴷ ⴱⴹⵓⵏ ⵜⴰⵔⵡⴰ ⵏⵏⵙ, ⵜⵕⵥ ⵜⴰⵡⵊⴰ ⵏⵏⵙ ⵉⴳⴳⴰⵡⵔ ⴰⵔ ⵉⵙⵡⵉⵏⴳⵉⵎ ⵎⴰ ⵔⴰⴷ ⵉⵙⴽⵔ ⴰⴼⴰⴷ ⴰⴷ ⵜⵏ ⵉⵙⵎⵓⵏ. ⵢⴰⵏ ⵡⴰⵙⵙ ⵉⵖⵔⴰ ⵉ ⵜⴰⵔⵡⴰ ⵏⵏⵙ, ⵉⴼⴽ ⵉ ⴽⵓ ⵢⴰⵏ ⴳⵉⵙⵏ ⵢⴰⵜ ⵜⴽⵛⵛⵓⴹⵜ, ⵢⵉⵏⵉ ⴰⵙⵏ: " ⵔⵉⵖ ⴰⴷ ⵥⵕⵖ ⵎⴰⴷ ⴳⵉⵜⵓⵏ ⵉⵥⴹⴰⵕⵏ ⴰⴷ ⵉⵕⵥ ⵜⴰⴽⵛⵛⵓⴹⵜ ⵏⵏⵙ " ⴽⵔⴰⵢⴳⴰⵜ ⵢⴰⵏ ⴳⵉⵙⵏ ⵉⵕⵥ ⵜⵜ ⴷⵖⵢⴰ. ⵉⵙⵙⵓⴼⵖ ⴷ ⵓⵡⵙⵙⴰⵔ ⴽⵕⴰⴹⵜ ⵜⴽⵛⵛⵓⴹⵉⵏ ⵢⴰⴹⵏⵉⵏ, ⵉⵙⵎⵓⵏ ⵜⵏⵜ ⵙ ⵉⴼⵉⵍⵉ. ⵢⵉⵏⵉ ⵉ ⵜⴰⵔⵡⴰ ⵏⵏⵙ: " ⵖⵉⵍⴰⴷ ⵔⵉⵖ ⴰⴷ ⵥⵕⵖ ⵎⴰⴷ ⵉⵥⴹⴰⵕⵏ ⴳⵉⵜⵓⵏ ⴰⴷ ⵉⵕⵥ ⵜⵉⴽⵛⵛⵓⴹⵉⵏ ⴰⴷ ⵉⵎⵓⵏⵏ " ⴰⵡⴷ ⵢⴰⵏ ⴳⵉⵙⵏ ⵓⵔ ⵉⵥⴹⴰⵕ ⴰⴷ ⵜⵏⵜ ⵉⵕⵥ! ⵉⵏⵏⴰ ⵓⵡⵙⵙⴰⵔ ⵉ ⵜⴰⵔⵡⴰ ⵏⵏⵙ: " ⵉⵖ ⵜⴱⴹⴰⵎ, ⵔⴰⴷ ⵜⵕⵥⵉⵎ ⵣⵓⵏ ⴷ ⵜⵉⴽⵛⵛⵓⴹⵉⵏ ⴱⴹⴰⵏⵉⵏ. ⵎⴰⵛⴰ, ⵉⵖ ⵜⵎⵓⵏⵎ, ⵀⴰ ⵏⵏ ⵜⴰⵎⵓⵏⵜ ⵜⴳⴰ ⵜⴰⴷⵓⵙⵉ. ⵙⵡⵉⵏⴳⵎⴰⵜ ⴰ ⵜⴰⵔⵡⴰ ⵉⵏⵓ ⴳ ⵡⴰⵡⴰⵍ ⴰⴷ. "